
PREFAŢA 


Pentru cei ce doresc o iniţiere în domeniul fenomenelor sufleteşti şi, cu atât mai mult, 
pentru cei care vor să studieze temeinic psihologia, primele informaţii, datele fundamen¬ 
tale ale acestei ştiinţe sunt furnizate de către psihologia generală. Cercetările obiective din 
domeniul fenomenelor psihice, începute în ultimele decenii ale secolului XIX, au vizat 
tocmai surprinderea legilor generale, a principalelor caracteristici ce pot fi sesizate în 
conduita oricărei persoane. Cu toată diversificarea ramurilor psihologiei, mare parte din 
cercetarea experimentală a continuat în aceeaşi direcţie. De aceea, primele cunoştinţe ce 
se predau în liceu sunt cele de psihologie generală. Numai că investigaţiile obiective au 
fost realizate în special în domeniul proceselor cognitive si, prin urmare, au o slabă 
legătură cu psihologia cotidiană, unde cunoaşterea motivelor, a sentimentelor, a 
trăsăturilor de caracter stă pe primul plan. 

De aceea, spre a trezi si menţine interesul pentru psihologie, se cere o concretizare a 
expunerii, citarea de fapte şi experimente care să facă o legătură cu experienţa psihologică 
a tinerilor, mai ales cu cea obţinută prin introspecţie. Or, îndeosebi manualele de liceu au 
subestimat acest aspect. Ministerul învăţământului nu s-a preocupat deloc de concepţia 
didactică a manualului de psihologie, nici înainte, nici după 1990. El este abstract, cu 
terminologie pretenţioasă şi, pe alocuri, confuz. Degeaba s-au plâns atât cadrele didactice, 
cât si elevii. Modele aveam: există în biblioteci manualul de psihologie al lui I. Petrovici 
şi N. Bagdasar, utilizat pe laig în deceniul al patrulea: acolo fiecare idee principală este 
susţinută de 2-3 exemplificări. 

Personal, de peste două decenii, ţin cursul de psihologie generală cu studenţii Secţiei 
de Filosofie a Universităţii ieşene, apoi, din 1990, si cu cei ai Secţiilor de Psihologie şi 
Pedagogie, curs prevăzut în anul 1. Am considerat că şi în învăţământul superior, la 
începutul studiilor măcar, un curs nu trebuie identificat cu un capitol de tratat. Chiar dacă. 
expunerea trebuie să fie critică, neocolind dificultăţile de interpretare, ea trebuie să clarifice 
aspectele fundamentale prin frecvente referiri la cercetări concrete şi chiar la întâmplări 
cotidiene. în plus, am dat o dezvoltare mai amplă capitolelor închinate motivaţiei si 
afectivităţii, legate de observaţiile psihologice pe care tinerii le fac zilnic, atât în cercul de 
prieteni, cât si în piesele de teatru sau filme. Am avut satisfacţia de a constata un vădit 
interes pentru lecţiile ţinute, acesta fiind motivul principal pentru care m-am hotărât să 
public această carte. 

Evident, ea nu este o simplă compilaţie. în afară de exemplificări şi interpretări sunt 
prezente mai multe contribuţii personale. E drept că aproape toate au fost publicate în 
diferite studii. E prima oară însă când sunt reunite în cadrul unei structuri unitare. 

Expunerea are un caracter rezumativ, ceea ce devine evident când constatăm că 
M. Reuchlin tratează aceeaşi disciplină într-un volum de dimensiuni duble. Iar tratatele 
consacră psihologiei generale spaţii considerabile. Tratatul german în 12 volume (de fapt 
sunt 14), editat în anii '60 de C.J. Hogrefe, are trei volume închinate psihologiei generale, 
totalizând 2800 de pagini. Proiectul unei enciclopedii psihologice atotcuprinzătoare, con¬ 
ceput în 1981 de aceeaşi editură şi realizat în parte, prevede 16 tomuri destinate psihologiei 
generale (din totalul celor 85). Acest mare număr de pagini nu este însă o dovadă a forţei 
psihologiei, ci exprimă numeroasele controverse si îndoieli referitoare la explicarea feno¬ 
menelor psihice. Această situaţie m-a determinat să menţin unele referiri la probleme 
filosofice, făcute iniţial pentru a integra psihologia în preocupările viitorilor profesori de 
filosofie. Le-am păstrat şi în prelegerile expuse în fata psihologilor şi pedagogilor, întrucât 

acolo unde sunt multe nelămuriri si unde experimentele nu pot fi utilizate, spiritul analitic, 
pătrunzător al filosofului este indispensabil. Cine abordează manifestările de natură psiho¬ 
logică, fără conştiinţa complexităţii lor, este condamnat la un mecanicism descalificam. 

Referirile bibliografice de dată foarte recentă sunt relativ puţin numeroase, ceea ce se 
explică nu atât prin dificultăţile mari de a cumpăra astăzi cărţi occidentale (datorită 
preturilor prohibitive pentru noi), cât prin faptul că, în ultimele decenii, psihologia 
generală se află subordonată punctului de vedere cognitivist. Psihologia cognitivă este, în 
multe cazuri, o „micropsihologie generală", întrucât abordează, într-un mod riguros 
experimental, probleme psihologice foarte limitate. Or, părerea mea este că, înainte de a 
pătrunde în hăţişul tuturor amănuntelor, al cercetărilor contradictorii, tânărul trebuie să 
aibă formată o concepţie de ansamblu asupra domeniului, să-si fi incorporat un schelet 
teoretic, pe care să se fixeze apoi diversele detalii. în caz contrar, se creează riscul unei 
dezorientări, lipsind puncte ferme de sprijin. De aceea, deşi prezentăm diferite puncte de 
vedere, am evitat să aglomerăm discuţia cu prea multe amănunte si rezerve divergente. Cei 
care se specializează în psihologie urmează în anii mai mari cursuri de psihologie 
cognitivă, unde detaliile sunt prezentate în lumina ultimelor investigaţii. 

Dat fiind caracterul rezumativ al expunerii, această lucrare este un compendiu care 
joacă foarte bine rolul de „introducere în psihologie". De altfel, în multe universităţi, 
psihologia generală, predată în primii ani, apare sub această denumire în planul de învă¬ 
ţământ. Sper ca ea să servească nu numai celor ce se specializează în domeniu, ci si 
actualilor sau viitorilor profesori, doritori de mai multă precizie în legătură cu variatele 
fenomene sufleteşti, prin intermediul cărora cunoaştem şi stăpânim atât lumea înconjură¬ 
toare, cât şi propria noastră persoană. 

Doresc să mulţumesc tuturor celor ce s-au străduit pentru o corectă şi frumoasă 
apariţie a acestei cărţi şi îndeosebi colegului meu, profesor dr. Adrian Neculau, care a 
avut un preţios aport în publicarea ei. 


august 1996 
Autorul 



CAPITOLUL I 


ÎNCEPUTURILE PSIHOLOGIEI. 
APARIŢIA PSIHOLOGIEI CA ŞTIINŢĂ 


1. Definirea psihologiei 

Definirea psihologiei ca ştiintă pare a fi destul de simplă. Psihologia este ştiinţa 
care se ocupă cu descrierea şi explicarea fenomenelor şi însuşirilor psihice verifi¬ 
cabile. Dar simplitatea este aparentă, deoarece e foarte greu de lămurit ce se înţelege 
prin fenomen psihic si mai ales ce este un fenomen psihic. Viata sufletească e încă un 
mare mister pe care filosofii îl discută de milenii. Dar nici în ce priveşte manifestările 
ei nu există un acord. încă si astăzi obiectul psihologiei este subiect de controverse. 
De aceea, mulţi psihologi, ca de pildă P. Greco, susţin că nu poate fi vorba de un 
obiect unitar al psihologiei, întrucât există de fapt mai multe psihologii. Şi cu toate 
acestea, în mod vag, implicit, toţi ştim pe care manifestări le numim psihice. 

2. Originea psihologiei practice 

în privinţa fenomenelor sufleteşti putem distinge două moduri de a le aborda: 
unul practic şi altul teoretic. 

în viata de toate zilele, oamenii, de la apariţia conştiinţei lor raţionale, au observat 
manifestări si însuşiri psihice ale căror denumiri abundă în toate limbile. Deşi în 
societăţile foarte primitive oamenii semănau mai mult între ei decât cetăţenii socie¬ 
tăţilor civilizate, totuşi deosebiri între indivizi au existat întotdeauna: unii sunt mai 
curajoşi, alţii fricoşi, unii sunt vioi, vorbăreţi, alţii calmi şi tăcuti, unii foarte îndemâ¬ 
natici, alţii stângaci ş.a.m.d. Astfel de particularităţi au fost observate, fiind foarte 
importante în practică: în timpul vânătorii organizate de un trib, în faţă erau puşi cei 
mai curajoşi si cei mai abili tintaşi; cei fricoşi îndeplineau rolul de hăitasi, alungând 
vânatul cu mult zgomot. 

Cunoaşterea particularităţilor psihice a devenit din ce în ce mai importantă pe 
măsură ce, o dată cu progresul civilizaţiei, au apărut numeroase îndeletniciri, s-au 
diferenţiat pături si clase sociale, între care există relaţii de colaborare ori subordo¬ 
nare. Astfel, cei care aveau numeroase relaţii cu oamenii (medicii, judecătorii, condu¬ 
cătorii, preoţii) au ajuns să fie buni „psihologi practicieni", buni cunoscători ai 
virtuţilor si năravurilor omeneşti, de care ţineau cont în vederea reuşitei în activitatea 
lor. O dată cu apariţia si dezvoltarea literaturii şi a filosofiei au apărut si scrieri 
conţinând observaţii, cugetări profunde cu privire la reacţiile psihice. încă în 
antichitate, Teofrast a scris un mic volum în care a descris Caracterele, tradus în 
franceză de La Bruyere (1645-1696), acesta publicând si el o carte cu acelaşi titlu, 
foarte apreciată atât de contemporanii lui, cât şi în zilele noastre. în observaţii 
psihologice de mare fineţe au excelat în special marii romancieri din ultimele două 
secole. 

O asemenea psihologie nu este însă ştiinţifică. I se spune „psihologia simţului 
comun" ori „psihologia naivă", care se învaţă o dată cu limba maternă (orice limbă 
modernă conţine mii de termeni referitori la fenomene şi însuşiri psihice) şi din 

practica vieţii cotidiene. Aceste cunoştinţe nu sunt însă precise, nu sunt sistematizate, 
nu sunt verificate în mod riguros. Utilizarea lor tine mai mult de intuiţie; asemenea 
practică psihologică reprezintă mai mult o artă decât o ştiinţă. Nu e mai puţin 
adevărat că unii profesionişti (medici, profesori, scriitori) ajung să poată caracteriza 
foarte exact felul de a fi, de a reacţiona al unei persoane pe care au avut prilejul de a 
o urmări mai multă vreme. 

Acest gen de psihologie n-a progresat prea mult de-a lungul secolelor. Astăzi, dată 
fiind existenţa psihologiei ştiinţifice, există multe ramuri aplicate ale psihologiei 
(medicală, şcolară s.a.) ce utilizează cunoştinţe şi metode exacte. Dar un psiholog 
profesionist încă nu se poate lipsi de cunoştinţele sale psihologice, acumulate prin 
experienţă personală. Psihologia naivă se vădeşte a fi foarte necesară în orice acti¬ 
vitate practică. Iată de ce un viitor psiholog ori chiar numai un viitor profesor trebuie 
să citească, pe lângă cărţi ştiinţifice de psihologie si romanele marilor scriitori, izvor 
de profunde reflecţii asupra conduitei umane. 

Psihologia ca stiintă a evitat aprofundarea psihologiei naive ; orice om de ştiintă e 
predispus să critice reflecţiile cotidiene, deseori eronate. Totuşi, începând cu deceniul 
al 7-lea (al secolului nostru), au apărut cercetări riguroase asupra psihologiei simţului 
comun şi a modului în care ea e utilizată zilnic. Este un nou domeniu de cercetare 
pentru stiintă (vezi Tr. Herseni, 1980; A. Cosmovici, 1988). 

3. începuturile reflecţiei teoretice asupra 
fenomenelor sufleteşti 

Sunt câteva fenomene care au atras atenţia oamenilor din cele mai îndepărtate 
timpuri şi au dat naştere reflecţiei asupra psihicului şi naturii sale. Cel mai frapant, 
zguduitor prin consecinţele sale, a fost, desigur, moartea omului. Ceea ce a părut să 
caracterizeze net acest eveniment este încetarea respiraţiei. De unde o identificare 
între suflet si respiraţie: în greceşte psyche înseamnă suflet, dar si suflu; în latină 
„spiritus" vine de la „spirare" care înseamnă a respira; chiar si în româneşte cu¬ 
vântul suflet este înrudit cu „suflare". încât a existat concepţia că sufletul ar fi ceva 
foarte subtil care în momentul morţii părăseşte corpul pe gură ori pe nări. Democrit 
susţinea că sufletul este format din atomi foarte subtili, un „fel de foc foarte viu". 

Un alt fenomen impresionant îl constituie visele din timpul somnului. Unii oameni 
primitivi, nu cu mult timp în urmă, considerau visele ca având o realitate : dacă şeful 
de trib visa o vânătoare norocoasă, supuşii îl felicitau bucuroşi! 

în fine, bolile psihice, delirul, halucinaţiile, chinurile imaginare au impresionat şi 
ele. 

Toate aceste fenomene au ridicat problemele naturii psihicului, ale rolului său - 
obiect a ceea ce mai târziu filosofii au numit ontologie. înainte însă de a fi preocupare 
filosofică, aceste fenomene au dus la crearea de mituri, la diferite credinţe religioase 
referitoare la multiple făpturi supranaturale s.a.m.d. Progresul gândirii psihologice 
s-a realizat o dată cu apariţia marilor gânditori ai antichităţii. 

Dacă la toti filosofii vom găsi reflecţii privind natura sufletului, primul care a 
abordat fenomenele psihicului de pe poziţia unui „naturalist", a unui observator este 
marele Aristotel (384-322 î.e.n.). Observaţiile sale au fost consemnate în nişte „tra¬ 
tate" (care atunci erau cărticele cu puţine pagini - nu ca azi): Despre memorie şi 
reamintire, Despre simţire şi cele sensibile, Despre vise s.a. în zilele noastre le găsim 
grupate într-o lucrare numită Parva naturalia. Aflăm unele observaţii penetrante, 

cum este si consemnarea existenţei asociaţiilor de idei, fenomen mult supraapreciat în 
scrierile filosofilor empirişti din timpurile moderne. 

Mai sunt, desigur, şi alţii care au făcut supoziţii interesante. De exemplu, Epicur 
(341-270 î.e.n.) explica astfel senzaţiile: de pe suprafaţa obiectelor se desprind un 
fel de membrane extrem de fine (numite de el efluvii ori spectre) care pătrund în 
organele de simt şi impresionează atomii sufletului. Aşadar, suntem mereu pătrunşi 
de floarea pe care o privim. 

în timpul evului mediu, când a predominat spiritualismul mistic, nu găsim aporturi 
notabile privind fenomenele sufleteşti. Cel care a făcut multe observaţii pătrunzătoare 
este filosoful englez John Locke (1632-1704) în cartea sa Eseu asupra intelectului 
uman. Aici el susţine că „toate ideile noastre provin din experienţă". Ideile complexe 
rezultă din combinarea celor simple. El nu se preocupă de natura sufletului, ci caută 
să afle cum gândirea ajunge la ideile despre lume şi descrie foarte exact principalele 
operaţii ale gândirii. De aceea, John Locke poate fi socotit întemeietorul psihologiei 
moderne. însă el practică o psihologie reflexivă care se bazează pe introspecţie şi 
raţionament, recurgând puţin la observaţia externă sistematică si neutilizând expe¬ 
rimentul. 

în secolul XVIII, sub influenţa lui David Hume, apare o direcţie care susţine 
importanţa asociaţiei de idei; prin acest mecanism se vrea a se explica formarea şi 
funcţionarea psihicului în întregime (D. Hartley, James Mill ş.a.). Se poate aprecia 
pozitiv efortul de a găsi o explicaţie coerentă a vieţii psihice, dar ea se va dovedi 
simplistă. în acelaşi timp, în Franţa predomină gândirea materialiştilor francezi, care 
ajung până acolo încât să privească omul ca pe o maşină: după La Mettrie 
(1709-1751) omul este o maşină care îsi întoarce singură resorturile. 

Tot în acest secol se va încetăţeni si denumirea de psihologie. Prima oară vom 
găsi o carte intitulată Psihologia în 1590 - o lucrare de Goclenius (Marburg) care 
însă trata chestiunea psihicului din punct de vedere strict ontologic. Termenul s-a 
încetăţenit după ce filosoful Ch. Wolff şi-a intitulat două cărţi Psihologia empirică 
(1732) si Psihologia raţională (1734). Acesta voia tocmai să separe psihologia bazată 
pe experienţă, pe metoda ştiinţelor naturii, de cea ontologică, preocupată de esenţa 
sufletului. Această distincţie se va realiza efectiv abia peste 150 de ani. Immanuel 
Kant, elevul lui Wolff, şi-a însusit terminologia, iar datorită enormei sale influenţe, 
ea s-a impus în vocabularul filosofilor. Ca stiintă, psihologia se va contura spre 
sfârşitul secolului XIX. 

4. Apariţia psihologiei ca ştiinţă 

în secolul XIX, sub influenta filosofiei pozitiviste a lui Auguste Comte 
(1798-1857) si a progresului tehnic, s-au dezvoltat impetuos ştiinţele exacte bazate pe 
observaţie şi experiment. Progresul unor investigaţii efectuate de fîziologi şi fizicieni 
a dus la introducerea metodelor exacte şi în studiul psihicului. 

Remarcăm mai întâi o serie de cercetări efectuate asupra creierului. P. Flourens 
(1794-1867) a utilizat pe scară largă procedeul ablaţiunilor: extirparea unor porţiuni 
din creierul unor animale si observarea efectului ei (de exemplu, extirparea unor 
porţiuni din creierul mic duce la imposibilitatea menţinerii echilibrului). Apoi I. 
Secenov (1829-1905) a putut demonstra experimental existenţa unei funcţii inhibitorii 
a creierului. P. Broca, observând un bolnav de afazie (pierderea capacităţii de vorbire) 
si creierul acestuia după deces, a găsit o mare leziune în circumvoluţiunea a Hl-a 
frontală, stabilind existenta acolo a unui centru al vorbirii (1861). în anii următori, 

Fritsch şi Hitzig, excitând electric creierul unui animal, au putut determina centrii 
care comandă anumite mişcări (1870). 

W. Weber si T. Fechner au studiat raporturile existente între intensitatea unor 
stimuli si senzaţiile corespunzătoare. Un astronom german (T. Bessel) a stabilit un 
procedeu de măsurare a timpului de reacţie (timpul minim necesar pentru a răspunde 
la apariţia unui excitant). H. Helmholtz a studiat fenomenul producerii culorilor si 
natura timbrurilor sunetelor. 

Influenţat de toate aceste cercetări, filosoful german W. Wundt a publicat în anii 
1873-1874 cartea Principii de psihologie fiziologică, iar în 1879 a inaugurat, la 
Leipzig, primul laborator de psihologie experimentală care a avut un enorm succes. 
Aici si-au făcut ucenicia numeroşi tineri din toate ţările civilizate care, întorşi la ei 
acasă, au înfiinţat laboratoare de psihologie. Din acest motiv, anul 1879 este con¬ 
siderat a fi anul naşterii psihologiei ştiinţifice. 

Atunci s-au înmulţit cercetările pur psihologice tipărite la început în revistele de 
filosofic în 1889 a avut loc deja primul congres de psihologie. 

Primul român care a lucrat în laboratorul lui W. Wundt si si-a susţinut doctoratul 
cu o teză de psihologie a fost Ed. Gruber (în 1893). Acesta, întorcându-se la Iaşi, a 
înfiinţat cel dintâi laborator de psihologie experimentală în cadrul universităţii ieşene 
(M. Bejat, pp. 153-182). Din păcate, după numai un an, E. Gruber s-a îmbolnăvit 
grav şi s-a sfârşit din viaţă, laboratorul rămânând în părăsire. 

Aşadar, în acei ani a avut loc proclamarea independenţei psihologiei faţă de 
filosofie, iar „decretul" care consfinţeşte separarea ei teoretică îl găsim în prefaţa 
cărţii lui Theodule Ribot, Psihologia engleză contemporană. „Psihologia va fi, spune 
psihologul francez, pur experimentală, nu va avea ca obiect decât fenomenele, legile 
lor si cauzele lor imediate; ea nu se va ocupa nici de suflet, nici de esenţa sa, căci 
această chestiune fiind deasupra experienţei şi în afara verificării aparţine metafizicii" 
(în sens de ontologie). Poziţia sa era foarte clară si justă, dar de-a lungul anilor s-a 
dovedit iluzorie această independenţă totală de reflecţia filosofică. Totuşi, cercetările 
bazate pe experiment şi metoda patologică (o comparaţie între stările bolnavilor 
mintal si cele prezente la oameni normali) au dat roade bogate şi importante. 

Laboratorul şi cercetările conduse aici de W. Wundt au avut serioase limite, 
fiindcă psihologul german considera că se pot aborda experimental numai procesele 
psihice elementare: aici se studiau senzaţiile, timpul de reacţie şi emotivitatea 
elementară. El credea că procesele superioare se pot aborda prin studiul mentalităţii 
si comportării popoarelor. W. Wundt a si publicat o monumentală Psihologie a 
popoarelor, dar acolo găsim mai degrabă studii etnografice decât psihologice. 

Dar restricţiile stabilite de W. Wundt s-au dovedit factice: chiar la sfârşitul 
secolului trecut apar studii experimentale ingenioase şi perseverente asupra memoriei, 
cercetări iniţiate de Herman Ebbinghaus. Ele vizau deci o funcţie complexă, 
superioară. 

5. Dezvoltarea psihologiei ştiinţifice 

O dată cu secolul XX, psihologia se dezvoltă paralel pe mai multe direcţii. Mai 
întâi au apărut cercetări experimentale efectuate cu animale. La începutul secolului, 
I.P. Pavlov si-a publicat rezultatele sale privind reflexele condiţionate, care au avut un 
profund şi îndelung ecou. Simultan, în Statele Unite, E. Thorndike a iniţiat cercetări 
cu ajutorul labirintului în care trebuiau să se orienteze şoarecii observaţi de 
experimentator. Teoria sa, similară cu cea a lui I.P. Pavlov, se inspira de fapt din 

asociaţionismul secolului trecut. Criticându-1 pe Thomdike, J. Watson (în 1913) va 
continua, împreună cu elevii săi, opera acestuia, introducând mai multă rigoare. Această 
scoală va purta denumirea de behaviorism, de la behavior (comportament), întrucât are 
în centrul atenţiei studiul comportamentului exterior, cercetarea a ceea ce poate fi 
observat în mod exact. Ea va folosi pe scară largă scurte proceduri experimentale, 
numite teste, care au permis discriminarea si măsurarea aptitudinilor si sunt utilizate 
azi în mod foarte frecvent. 

Pe un cu totul alt plan, psihicul a fost abordat de către medicul vienez S. Freud, 
fondatorul psihanalizei, disciplină ce-şi propune să analizeze profunzimile inconşti¬ 
entului, a cărui importanţă a exagerat-o. Psihanaliza nu utilizează experimentul, ci îsi 
îndreaptă atentia asupra resurselor convorbirii clinice. Deşi contestată ca stiintă, 
psihanaliza are foarte mulţi adepţi în occident. 

în studiul percepţiei, experimentul a fost utilizat cu succes de o şcoală germană 
numită şcoala formei (Gestalt în nemţeşte - de unde menţionarea ei frecventă sub 
denumirea de gestaltism). Cu toate contribuţiile sale importante, această direcţie si-a 
extins concluziile asupra întregii lumi materiale, ancorându-se în consideraţii 
filosofice hazardate, de nuanţă neokantiană. Se vădeşte acum relaţia strânsă care 
continuă să existe între psihologie si filosofic 

De altfel, pe lângă aceste orientări ce recurg la experienţă, la observaţii si 
experiment, continuă să existe „psihologia reflexivă", practicată de filosofii care vor 
critica frecvent limitele sau erorile experimentalismului. Putem vorbi, de pildă, de o 
psihologie fenomenologică, bazată pe observaţia internă si raţionamentul subtil. 

Printre precursorii acestui curent îl găsim pe Franz Brentano (1838-1917). El 
consideră psihologia ca stiintă a fenomenelor psihice accesibile percepţiei interne. 
După Brentano, orice fenomen psihic se caracterizează prin aceea că este intenţional 
(dar intenţia e caracterizată foarte larg ca fiind o aspiraţie care caută să se realizeze - 
deci nu e vorba doar de scopul urmărit conştient). Fenomenele intenţionale au un obiect: 
în reprezentare există ceva (un obiect) reprezentat, în judecată ceva este acceptat (sau 
respins), în iubire cineva este iubit etc. Or, această caracteristică (intenţionalitatea) 
este foarte greu de surprins din exterior. Introspecţia ne dezvăluie referirile noastre, 
intenţiile. Astfel, un mare rol îl are contemplarea izvoarelor originale, a intenţiilor. 

William James (1842-1910) merge pe o cale asemănătoare: descrierea subtilă a 
vieţii sufleteşti ce apare ca o curgere continuă, mereu schimbătoare, selectivă, 
intenţională. Fenomenele psihice au un fel de aureolă, un fel de franjuri ale conşti¬ 
inţei ; pe lângă ceea ce este clar, există aspecte abia observate asigurând continuitatea, 
trecerea de la un fenomen psihic la altul, de la conştient la inconştient. „Aureola" dă 
un anume ton, o culoare trăirii în ansamblu (o atitudine specifică, un sentiment 
pozitiv ori negativ). 

Ed. Husserl (1859-1938) a dus aceste puncte de vedere la ultimele lor consecinţe, 
fundamentând un curent filosofic, prezent şi în filosofîa de azi: fenomenologia, care 
se bazează pe o descriere psihologică a fenomenelor interne. El se ridică împotriva 
reducerii fenomenelor psihice la senzaţii şi reprezentări (imagini). Cere să preluăm în 
mod simplu ceea ce ni se oferă originar în intuiţie (observarea internă). După Husserl, 
introspecţia ne dezvăluie o mare bogăţie şi o mare varietate de nuanţe, el pronun- 
tându-se împotriva unor tendinţe de simplificare implicate de cercetarea psihologică, 
doritoare de a măsura si a stabili etaloane. Măsura e greu de realizat în psihologie, 
mărimile sunt evaluate în mod grosier şi se pierd nuanţele; printre nuanţe se află si 
caracterul intenţional, care dă aspectul calitativ al fenomenului. Sesizarea calităţii 
constituie chiar obiectul fenomenologiei. 

Pe de altă parte, fenomenologia se consideră o stiintă a datelor de conştiinţă, care 
sunt degajate de toate determinările concrete, de orice variabilitate si orice ancorare 
într-un loc si într-un moment: se obţine obiectivitatea, adică o privire pură asupra 
fiinţei. Dar criteriile acesteia nu sunt clare. Până la urmă, fenomenologia formulează 
teze dogmatice. 

Dogmatismul nu exclude contribuţiile filosofice importante. Şi Hegel a fost dog¬ 
matic, dar valoarea filosofiei sale nu este contestată. Pentru psihologie direcţia 
fenomenologică este importantă, adepţii acestui curent făcând observaţii de mare 
fineţe, ele devenind o pavăză împotriva tendinţelor de simplificare a vieţii psihice. 
Este notabilă si importanţa acordată intenţiilor, motivaţiei, atitudinilor. Fenome¬ 
nologia a influenţat mulţi psihologi de vază. Limitele ei sunt constituite de reducerea 
la descriere, fără încercări de explicaţie. 

Paralel cu primele publicaţii anunţând punctul de vedere fenomenologic, apare o 
altă direcţie în psihologie : psihologia comprehensivă (Verstehenpsychologie) înrudită 
cu fenomenologia cel puţin prin reacţia sa împotriva tendinţelor de simplificare şi 
analiză excesivă, prezente în psihologia de orientare asociationistă ca si în psihologia 
experimentală. 

Principalul reprezentant al acestui curent este Wilhelm Dilthey (1833-1911). 
Acesta include psihologia printre ştiinţele care au ca obiect spiritul, realităţile 
istorico-sociale: istoria, dreptul, lingvistica, istoria artei s.a. Acestea se disting 
printr-o logică si o metodologie proprii, fiind discipline descriptive, comprehensive, 
lipsind tendinţele de abstractizare si generalizare caracteristice ştiinţelor naturii. 

Dilthey cere o abordare a individului în întregul său, apelându-se la introspecţie 
pentru a înţelege unitatea specifică a vieţii sufleteşti, ceea ce implică o tendinţă spre 
comprehensiune. Spre deosebire de fenomenologie, psihologia comprehensivă se 
orientează spre conţinutul vieţii sufleteşti, nu numai spre aspectele formale şi nici 
doar spre intelect. Omul adevărat este acela care acţionează. De aceea, el efectuează 
studiul unor personalităţi din istorie, al acelora a căror existenţă este bine cunoscută. 
Găsim deci un studiu al biografiilor individuale, cele ale marilor personalităţi din 
renaştere si ale unor moralişti francezi. 

Psihologia comprehensivă a fost continuată de Ed. Spranger (1882-1963) care a 
identificat 6 „forme de viaţă", 6 tipuri umane (tipul economic, tipul artistic etc.) 
devenite foarte populare în psihologia aplicată. 

Dar relaţia pe care W. Dilthey a văzut-o între psihologie si istorie nu a fost 
fructificată. Istoricii nu sunt familiarizaţi cu analiza psihologică de profunzime, iar 
psihologii nu ştiu să verifice autenticitatea documentelor istorice. Progresul pe această 
linie necesită o colaborare între cele două domenii, care nu s-a realizat. Totuşi, 
recent, istoricii au început să dea atentie „psihologiei istorice", adică mentalităţii 
caracteristice unei perioade trecute. 

Ceea ce a rodit în psihologie este preocuparea lui W. Dilthey si a elevilor săi 
pentru specificul individual. Astfel, W. Windelband a deosebit si el ştiinţele idiogra- 
fice ale spiritului (care studiază evenimente singulare), de ştiinţele naturii - denumite 
de el nomotetice. Acestea generalizează, caută legi cauzale. 

Disciplinele idiografice, cum sunt istoria si psihologia, studiază evenimente 
unice ; totuşi, pot fi obiect de stiintă care va căuta să determine specificul fiecăruia. 
Problema este controversată şi azi: cum e posibilă o stiintă a individualului? O 
anume persoană este o flintă unică, atunci cum poate fi obiect de stiintă? Poate fi, 
dacă o studiem în evoluţie, pentru a deosebi aspectele ei esenţiale, caracteristice, de 

cele întâmplătoare, variabile. La urma urmei, astronomii nu studiază ştiinţific soarele 
care este un corp unic? Apoi, biologii nu studiază plante si animale care sunt si ele, 
la rândul lor, fiinţe unice? De fapt, în univers nici două pietricele nu sunt identice în 
toate detaliile lor microscopice. Deci distincţia dintre cele două grupe de stiinte s-ar 
putea să nu fie esenţială. 

Oricum, preocuparea pentru specificul individual este importantă în psihologie, 
iar spiritul psihologiei comprehensive continuă să fie prezent în concepţia multor 
psihologi contemporani: W. Stern, G. Allport şi, recent, H. Thomae au adus 
contribuţii importante în acest sens. H. Thomae s-a preocupat îndeaproape de studiul 
biografiilor, preconizând o cercetare sistematică a lor. 

Aşa cum veţi avea prilejul să constataţi în studiile viitoare, psihologul practician 
trebuie să acorde mare atenţie determinării specificului individual al persoanei pe 
care o examinează. 

Totuşi, progresele esenţiale ale psihologiei au venit din partea acelor cercetători 
care au făcut investigaţii concrete bazate pe observarea comportării umane, pe 
rezultatele convorbirilor si ale experimentelor. 

Cea mai valoroasă contribuţie a adus-o, în ultimele decenii, J. Piaget care a 
reuşit, după un travaliu de trei decenii, să demonstreze că gândirea abstractă, gândirea 
formală, apare treptat, prin interiorizarea acţiunilor desfăşurate în prealabil în plarul 
extern. în felul acesta, s-a combătut apriorismul susţinut de I. Kant şi s-au consolidat 
bazele empirice ale psihologiei. 

E bine să menţionăm că ideologia marxist-leninistă, filosofia materialist dialectică 
au avut o influentă negativă asupra evoluţiei psihologiei. în Uniunea Sovietică, 
începând cu anii '40 s-a instaurat cultul lui l.P. Pavlov considerându-se de unii că 
teoria sa poate rezolva toate problemele psihologiei, ceea ce a stânjenit dezvoltarea 
psihologiei sovietice. 

O contribuţie de ordin critic a avut-o, în Franţa anilor '30, Georges Politzer care a 
observat caracterul artificial al multor cercetări, cerând să studiem „drama" vieţii, 
adică fragmente concrete din viaţa omului: omul în producţie, omul pe stadion, 
evenimentul căsătoriei ş.a. Dar Politzer n-a putut da un exemplu de organizare a unei 
astfel de cercetări. 

în deceniul al 7-lea, L. Seve a reluat criticile lui Politzer, el recomandând 
utilizarea metodei biografice, dar fără a contribui la perfecţionarea ei. H. Thomae va 
fi acela care, cu totul independent de marxism, a studiat-o îndelung şi a făcut să 
progreseze această metodă. 


Dezvoltarea impetuoasă a cercetărilor de psihologie în secolul XX a dus la apariţia 
a tot felul de specializări, a noi ramuri ale psihologiei. îndeosebi s-au diferenţiat 
numeroase ramuri „aplicate", ramuri „practice" vizând optimizarea activităţii în 
diferite domenii. în figura 1 înfăţişăm principalele ramuri ale psihologiei contempo¬ 
rane. 

Psihologia generală este deci ramura care se referă la individul uman, normal, 
evoluat studiat din punct de vedere teoretic si în mod analitic. Este ramura cea mai 
bine dezvoltată, pe cunoştinţele de psihologie generală bazându-se toate celelalte 
discipline, fără a se reduce, desigur, la ele. 

Clasificarea de mai jos sugerează existenţa unui mare volum de cunoştinţe 
psihologice. într-adevăr, în anii '60, în R.F. Germania a apărut un mare tratat german 
de psihologie în 14 volume, fiecare volum având cel puţin 400 de pagini (unele au si 
câte 1000 de pagini). Iar din 1982 apar succesiv volume (de aceeaşi proporţie) în 
cadrul unei Enciclopedii a psihologiei, proiectată să aibă... 85 de tomuri! Din 
păcate, numărul imens de pagini nu se explică prin stăpânirea tuturor tainelor 
psihicului. Dimpotrivă: ele exprimă numărul mare de teorii şi ipoteze divergente, 
contrarii. Chiar unele fapte sunt discutabile. Nu există o sistematizare unanim 
acceptată, multe experienţe duc la concluzii neconcordante. Altele sunt lipsite de o 
semnificaţie clară; psihologia se află la începutul ei, nu există păreri unanime decât 
într-un număr restrâns de probleme. 

Cum menţionam chiar la începutul cursului, nici măcar în ce priveşte obiectul 
psihologiei nu există unitate de vederi: 

- pavlovismul găseste soluţii în studiul reflexelor condiţionate ; 

- behaviorismul are încredere doar în comportamentul observabil din exterior; 

- psihanaliza consideră că esenţialul constă în impulsurile inconştiente ; 

- fenomenologia se bazează în special pe analiza vieţii mintale interioare. 

Iată de ce în continuare va trebui să descifrăm felul nostru de a vedea obiectul 
psihologiei, deşi nu ne vom opri prea mult asupra unor probleme care sunt mai mult 
de resortul filosofiei. 

Fig.l. Ramurile psihologiei 



CAPITOLUL II 

OBIECTUL PSIHOLOGIEI 


1. Natura psihicului 

Nu putem caracteriza ceea ce înţelegem prin fenomen psihic, fără o privire cât de 
sumară asupra problemei naturii psihicului. Altfel se pot face (si s-au făcut) greşeli 
foarte mari, cu consecinţe negative asupra evoluţiei psihologiei. 

în legătură cu problema esenţei vieţii psihice se află chestiunea raportului dintre 
suflet si creier. Aici găsim trei perspective, trei poziţii filosofice. 

a) Spiritul ar fi o substanţă cu proprietăţi net diferite de cele ale creierului, ale 
materiei si care comandă creierului, aflându-se în interacţiune cu acesta. Deşi se 
află în subordine, creierul poate acţiona asupra psihicului. O dovadă o constituie 
beţia: alcoolul influenţează activitatea creierului si poate duce la tot felul de 
tulburări ale conştiinţei. Aceasta ar fi poziţia interacţionistă. După Rend Descartes, 
interacţiunea s-ar produce prin intermediul glandei pineale (epifiza); după K. Popper 
(filosof contemporan), ea ar avea loc prin mijlocirea unor moduli existenţi în 
scoarţa cerebrală. De ce simte nevoia K. Popper să accepte existenţa spiritului? 
Fiindcă neuroflziologia actuală nu poate explica (încă) sinteza proceselor nervoase 
ce face posibile percepţia, voinţa ş.a. La drept vorbind, noi nu putem explica nici 
sinteza implicată de metabolismul unei celule vii (în fiecare secundă au loc acolo 
cea. 2000 de procese fizice şi chimice. Cum pot fi ele asa de precis coordonate 
încât să ducă la ordonate acte de metabolism?). 

b) A doua concepţie afirmă de asemenea deosebirea dintre spirit şi materie, realităţi 
complet diferite, dar care nu interactionează. Situaţia este de aşa natură încât 
oricărei modificări în spirit îi corespunde o modificare a materiei. De aceea se 
vorbeşte de paralelism. Problema este cum s-a asigurat această permanentă 
potrivire. Unii susţin că intervine voinţa divină, care a creat totul. Alţii consideră 
că biologii, studiind misterele evoluţiei materiei vii, vor clarifica şi această 
chestiune. 

c) A treia poziţie constă în postularea identităţii, teoria identităţii: nu există decât 
creierul. Activitatea sa explică fenomenele psihice. Dar activitatea creierului poate 
fi privită din două puncte de vedere. Când observăm activitatea nervoasă din 
exterior, vorbim de materie, guvernată de legi. Privită din interiorul fiecăruia din 
noi, vedem alte aspecte şi ne referim la psihic, la spirit. E ca si în cazul unui 
submarin: unul este aspectul său văzut din afară, din avion, altul este aspectul pe 
care îl observă matelotii dinăuntrul acestui vehicul. 

Dificultatea stă în posibilitatea stabilirii unei legături între cele două aspecte: 
cum e posibil ca o idee să declanşeze o acţiune, un act exterior, material? Este o 
problemă de mare complexitate. Ea s-ar. putea rezolva dacă s-ar accepta că psihicul 
este expresia unei proprietăţi caracteristice tuturor obiectelor şi fiinţelor din univers : 
forma. Psihicul ar fi forma pe care o îmbracă succesiunea proceselor nervoase din 
creier (A. Cosmovici, Şt. Celmare, 1990). 

Să încercăm să clarificăm această poziţie, deoarece ni se pare cea mai verosimilă. 

Aristotel vorbea de existenta a 4 cauze: cauza eficientă (forţele naturii în sensul 
de azi), cauza finală (scopul către care tinde o fiinţă), cauza materială (substanţa din 
care sunt alcătuite corpurile) si cauza formală (la Aristotel era ideea asupra 
obiectului). Vorbind de formă, noi ne gândim la structura obiectului, la modul lui de 
alcătuire, la configuraţia pe care o capătă diferitele sale elemente. Forma are un rol 
hotărâtor în desfăşurarea cauzală a fenomenelor. De exemplu, să luăm cazul unui 
cutremur puternic ce face ca dintr-un munte să se desprindă o stâncă mare. Dacă ea 
are o formă relativ rotundă, se poate rostogoli si distruge în calea ei o cabană; dar 
dacă forma este oarecum paralelipipedică, atunci ea se va opri curând în căderea ei 
pe pantă. Deci forma, aici fiind vorba de structura exterioară, intervine în lanţul 
cauzal în mod hotărâtor, fiind alături de foita gravitaţiei cauza dărâmării unei clădiri. 

Alt caz: izomerii (corpuri cu aceeaşi compoziţie chimică, cu acelaşi număr de 
atomi, dar structuraţi, aşezaţi în mod deosebit) n-au exact aceleaşi proprietăţi, unele 
diferă - iată alt caz de cauzalitate structurală, formală. Mai departe: modul de 
organizare a celulelor duce la formarea unor organe diferite, cu funcţii diferite. 

Cauzalitatea structurală (sau formală) e rezultatul unei relaţii dintre elemente. 
Forma apare din relaţiile dintre componente. De pildă, imaginea ce apare într-o 
fotografie: ea rezultă din totalitatea raporturilor dintre petele închise si cele albe, 
raporturi care reflectă fidel petele de umbră si luminile obiectului fotografiat. Deşi 
hîrtia şi bromura de argint n-au nimic comun cu casa fotografiată, deşi dimensiunile 
diferă mult, păstrarea raporturilor amintite permite reproducerea fidelă a imaginii, a 
formei. Forma, imaginea nu înseamnă decât un sistem precizat de raporturi. 

La fel stau lucrurile si în cazul imprimării pe bandă magnetică: pulberea de 
cupru de pe bandă nu are nimic comun cu vibraţia aerului, dar magnetizarea ei 
variază fidel în conformitate cu variaţia sunetelor muzicale, de unde păstrarea 
„formei" şi posibilitatea de a reproduce exact muzica respectivă. 

Tot aşa senzaţia de roşu este altceva decât culoarea roşie (o vibraţie electro¬ 
magnetică), dar fiindcă senzaţia de roşu se află în acelaşi raport cu senzaţia de verde 
ca si raportul dintre cele două culori exterioare ochiului, noi avem o imagine corectă 
asupra culorii obiectelor, ca si a formei lor, încât ne putem orienta perfect în mediul 
ambiant. Această imagine este un fenomen psihic. Creierul este un organ material, 
între multiplele sale procese nervoase se stabilesc numeroase si variate raporturi ce 
constituie imagini, deci procese psihice. Psihicul este imagine, formă şi ca atare intră 
în lanţul cauzal al reacţiilor umane. 

Cu alte cuvinte psihicul este informaţie. Ceea ce este programul (soft) pentru un 
calculator este psihicul pentru creier, pentru organism. Spre deosebire de calcu¬ 
latoarele create de om, creierul este un calculator care se autoprogramează mereu în 
funcţie de experienţă. 

Pentru a vedea în ce fel psihicul intervine ca o cauză a comportării, să luăm un 
exemplu. Să presupunem cazul unui tânăr din casta cea mai de jos din India, în 
secolul XVI (un „paria"). El vede într-un alai o frumoasă prinţesă indiană. Regulile 
severe ale societăţii împărţite în caste interziceau relaţiile între caste îndepărtate, 
nemaivorbind de imposibilitatea căsătoriei între tinerii aflaţi pe îndepărtate trepte 
sociale. Ca urmare, această mentalitate se afla înscrisă în conştiinţa tânărului, fiind 
blocat orice circuit care să facă posibilă o acţiune de apropiere de prinţesă. Nici 
măcar gândul acestei îndrăzneli nu poate apărea. 

în cazul unui prinţ din anturaj, normele, „obiceiurile" fac posibilă apariţia ideii si 
a dorinţei de a se căsători si există cale liberă pentru a întreprinde acţiuni în acest 
scop. „Imagini" diferite blochează sau eliberează circuite nervoase, fiind posibile 

anumite acţiuni. în felul acesta psihicul intervine în procesele nervoase care de¬ 
clanşează mişcările coordonate în acţiuni îndreptate către un scop (acesta fiind tot o 
imagine). 

Acţiunea psihicului e similară cu funcţia acarului: a muta acele liniilor ferate fie 
spre linia curentă, fie spre depou. Ea se încadrează în acea categorie de cauze numită 
„cauzalitate structurală" (sau formală). 

Totuşi între imaginea psihică si cea fotografică există o deosebire fundamentală: 
ultima este fixată o dată pentru totdeauna, pe când cea psihică este în continuă 
transformare, ea receptând mereu numeroase influente dinspre mediu şi organism. 
De asemenea, psihicul are un rol activ, transformator. Spiritul creator al omului a 
dus la schimbări importante în mediul ambiant, în special în biosferă, cultivarea 
plantelor şi creşterea animalelor efectuându-se în folosul omului. Apoi, s-a ajuns la 
creaţii de obiecte, maşini inexistente în natură, dar care asigură omului posibilităţi 
superioare de trai şi progres. 

2. Psihologia şi fiziologia activităţii nervoase superioare 

Dacă psihicul constituie modul de structurare a proceselor nervoase, dacă este 
forma activităţii creierului, n-ar putea fi el studiat prin metode fiziologice? De fapt, 
această opinie a fost susţinută în anii '50 în Uniunea Sovietică : prin metoda reflexelor 
condiţionate s-ar putea studia activitatea psihică si n-ar mai fi nevoie de psihologie. 
Lăsând la o parte observaţia că, în fond, reflexul condiţionat studiază o reacţie 
psihică şi este mai degrabă o metodă psihologică, să arătăm că aceste două ştiinţe nu 
abordează la fel activitatea creierului. 

După teoria identităţii, la care subscriem, există o diferenţă de punct de vedere 
între fiziologie şi psihologie. Aici trebuie să venim cu precizări. Pentru a înţelege 
mai bine, să facem o analogie. De exemplu, procesul digestiei constă într-o suc¬ 
cesiune de fenomene fizice si chimice: bolul alimentar este deplasat, frământat şi. 
descompus prin acizi, bilă şi fermenţi. Totuşi, putem clarifica deplin digestia doar cu 
ajutorul fizicii si chimiei? Nu. Pentru că în timpul digestiei stomacul si pancreasul 
secretă altfel de substanţe pentru digerarea unei bucăţi de pâine si altele pentru 
transformarea unui cotlet de porc. Apoi nici fizica, nici chimia nu pot explica de ce o 
bucăţică de zahăr, dizolvată, este repede evacuată din stomac, pe când varza poate 
rămâne aici chiar si 12 ore. Această dinamică a traiectului alimentar se poate înţelege 
numai privind procesul digestiei în raport cu o serie de organe (ficat, pancreas, 
duoden, dar şi plămâni, inimă), cu sistemul nervos autonom, în raport cu întreaga 
funcţionare a organismului. Deci fiziologia (spre deosebire de chimie sau fizică) 
studiază procesele în relaţie cu activitatea întregului organism, fără de care nu pot fi 
înţelese nici digestia, nici respiraţia, nici circulaţia. 

Deci fiziologia creierului îi va studia activitatea în raport cu întregul organism: 
circulaţia, respiraţia, hormonii glandelor cu secreţie internă s.a. în acest fel însă ea 
nu poate descifra sensul imaginilor formate în creier. Iată, vedem cum doi bărbaţi se 
întâlnesc într-un parc, se recunosc, dar, în loc să-si dea mâna, încep să vocifereze; 
unul din ei este agresiv, îl ia pe celălalt de guler etc. Cum poate explica un fiziolog 
acest fapt ? El va vorbi de o iradiere a excitaţiei pe scoarţă, de o creştere a secreţiei 
de adrenalină, dar nu va putea caracteriza şi nici explica reacţiile. 

Iradierea excitaţiei nu dă decât o explicaţie foarte parţială, deoarece fenomenul 
apare si în alte emoţii (frică, veselie) si apoi, oare de ce s-a produs ea? Psihologul 
raportează reacţia celui agresiv la context, la situaţia prezentă, la trecutul celor două 

persoane, la experienţele trăite de individ şi identifică o reacţie de furie cauzată de un 
act reprobabil din trecut, efectuat de celălalt. Deci punctul de vedere al psihologului 
este în raport cu mediul ambiant si cu alte fenomene psihice trăite (experienţa 
anterioară). De aici decurge sensul actelor şi se pot anticipa alternativele de conduită 
ale persoanei respective. 

Aşadar, psihologia are cu totul alt punct de vedere, cu totul alt sistem de referinţă 
decât fiziologia. Desigur, explicaţia psihologică recurge uneori si la relaţia cu orga¬ 
nismul : când cineva ingerează prea mult alcool, tulburările de percepţie, gândire, 
afectivitate au o origine organică. Si invers, fiziologul ori medicul explică uneori un 
ulcer de stomac prin conflictele îndelungi care au stresat persoana. 

Psihologia se află în relaţie cu fiziologia si colaborează uneori pentru a putea 
descifra un fenomen, dar ele nu se pot confunda, sistemul lor de referinţă fiind altul. 

înţelegerea comportamentului uman implică o referire si la organism, dar în 
special ne raportăm la ambianta socială si la structura psihică dobândită de persoană, 
izvorând în special din experienţa anterioară (sistemul psihic constând în anumite 
concepţii, însuşiri de temperament şi caracter, anumite sentimente si amintiri etc). 
Se obişnuieşte a se spune că înţelegerea conduitei umane presupune referirea la trei 
factori, omul fiind un individ biopsihosocial. Principalul îl constituie structurile 
psihice formate care pot fi înţelese prin raportarea lor îndeosebi la experienţă şi la 
mediul ambiant. 

3. Obiectul şi importanţa psihologiei 

Concret, ceea ce studiază psihologul este modul de comportare a persoanei, toate 
reacţiile psihice : ce spune, acţiunile sale, expresiile. Dar psihologul are nevoie şi de 
informaţiile privind trăirile interne, exteriorizate prin mărturii verbale, prin descrieri, 
în măsura în care acestea concordă la multe persoane ele sunt importante. Pe baza 
lor, ca si prin referinţe la ambianţa socială ori la unele particularităţi ale organismului, 
putem găsi explicaţii valabile. 

Pentru a utiliza un termen mai cuprinzător, vom spune că psihologia studiază 
conduita umană, acţiunile si cauzele care se traduc direct sau indirect în comportare 
(fie imediat, fie tardiv). Termenul conduită cuprinde atât comportamentul exterior, 
cât şi cel interior. 

O anumită reacţie, cum ar fi înrosirea cuiva, privită în raport cu organismul, este 
obiectul fiziologiei ori al medicinii. Aceeaşi reacţie, în raport cu întreaga conduită şi cu 
ambianţa, este obiect al psihologiei care îi va stabili sensul său psihologic, lămu- 
rindu-ne importanţa ei pentru comportamentul viitor al persoanei. 

Psihologia are legături cu fiziologia. în special studiile de neurofiziologie o pot 
ajuta pentru a putea înţelege unele fenomene, mai ales tulburările patologice. Dar ea 
se află într-o relaţie şi mai importantă cu sociologia şi etnologia. Grupul mic în care 
trăieşte copilul, familia, cât şi celelalte instituţii cu care ia legătura ulterior (şcoala, 
biserica, întreprinderea economică s.a.) au o puternică influenţă asupra formării sale 
psihice. Ele îi insuflă în special anumite opinii, atitudini, obiceiuri, mentalităţi. Pe de 
altă parte, si particularităţile psihice ale unor persoane, în special ale conducătorilor, 
îsi pun pecetea asupra unor grupuri, influenţează anumite evenimente sociale, deci 
psihologia interesează pe sociologi şi etnologi, influenţa fiind reciprocă. 

Cu toate eforturile făcute (începând cu secolul trecut) psihologia nu s-a putut 
desprinde total de filosof ie. Cea mai mare parte din fenomenele psihice complexe 
n-au putut fi încă explicate decât în mod parţial. La tot pasul întâlnim teorii diferite, 

fără a se putea stabili justeţea uneia sau alteia. Nici în ce priveşte metodele nu există 
un consens. Ca urmare, reflecţia filosofică păstrează un important câmp de discuţie şi 
analiză. Acesta este si specificul filosofiei. Ea este o disciplină care caută să obţină o 
poziţie cât mai apropiată de adevăr în probleme nerezolvate încă de ştiinţă, ca si în 
domenii unde intervin judecăţi de valoare (morală, estetică). Iată ce spune J. Piaget în 
această privinţă : „ştiinţa începe de îndată ce s-a convenit să se limiteze o problemă, 
astfel încât soluţionarea ei să fie subordonată unor constatări accesibile tuturor si 
verificabile de către toti" (prin metode experimentale, statistice sau algoritmice) 
(J. Piaget, 1972, p. 34). Or, în psihologie sunt multe fenomene care nu îndeplinesc 
cerinţa verificării exacte, ele rămân la dispoziţia raţionamentului, a psihologiei 
reflexive, armă obişnuită a filosofului. 

Observaţiile efectuate de filosofi au fost si sunt preţioase pentru psihologie, 
datorită subtilităţii lor. Critica a dus la mai multă prudentă în cercetare şi în 
formularea de concluzii. Pe de altă parte, si cercetările exacte efectuate de psihologi 
au permis paşi mai siguri într-o serie de domenii ale filosofiei cum sunt teoria 
cunoaşterii, logica, etica, estetica. 

Psihologia poate interveni în numeroase domenii de activitate în care factorul 
uman are un rol decisiv; putem vorbi astfel nu doar de importanţa teoretică a 
psihologiei, ci şi de importanţa ei practică. Am văzut în descifrarea ramurilor 
psihologiei, prezentată mai sus, existenţa unei serii de domenii ale psihologiei 
aplicate, practice. Atât în practica medicală, în învăţământ sau în procesul de pro¬ 
ducţie, competenţa psihologului a putut interveni cu succes. în competiţiile sportive, 
sfaturile psihologului sunt din ce în ce mai mult apreciate. La fel, în pregătirea 
militară, în ancheta judiciară s.a. „Psihanalistul", „psihoterapeutul" au ajuns să 
concureze în popularitate medicul (în ţările occidentale). Astfel, psihologia are 
perspective largi. Succesele ei sunt însă condiţionate de un progres teoretic continuu 
care presupune o metodologie de cercetare, cât mai riguroasă. 

METODOLOGIA CERCETĂRII ÎN PSIHOLOGIE 


în funcţie de natura obiectului de studiu, orice ştiinţă elaborează propriile metode 
de cercetare. Metodele au însă în spatele lor nişte norme, puncte de vedere principale, 
care le guvernează. Astfel, putem vorbi de câteva principii ale cercetării psihologice. 

A. PRINCIPII ALE INVESTIGAŢIEI PSIHOLOGICE 
1. Principiul determinismului 

Se porneşte de la postulatul că toate fenomenele din natură si societate au anumite 
cauze, se supun necesităţii, fiind guvernate de legi obiective. Ca urmare, nici fe¬ 
nomenele psihice nu sunt arbitrare, se supun unor legi, au anumite cauze, chiar dacă 
în multe cazuri nu le sesizăm. Nu există manifestare fără cauze specifice (de obicei, 
nu e vorba de una singură, ci de mai multe). Prin această poziţie, omul de ştiinţă 
psiholog nu poate admite „liberul arbitru", în sensul că o persoană într-un anume 
moment si într-o anume situaţie ar putea lua orice hotărâre. Desigur există libertatea 
faţă de situaţie, faţă de alţii, de a spune da ori nu. Dar nu există libertate fată de sine 
însusi: modul de reacţie este în funcţie de structura psihică a fiecăruia. Oricine ştie 
că, într-o situaţie periculoasă, ceea ce poate înfăptui un om puternic, demn şi curajos 
nu va putea face unul slab, hoţ şi fricos. Asupra acestei chestiuni vom reveni mai 
târziu. Reţinem ideea conform căreia totdeauna o reacţie psihică are o cauză. Cauza¬ 
litatea psihică are însă anume caracteristici. 

Cauzele psihice sunt multiple, complexe. De obicei, suntem conştienţi numai de 
una ori două, când de fapt intervin zeci de factori, din care majoritatea sunt 
inconştienţi. Mereu ne vin în minte idei, ba chiar trecem la acţiune, fără să ştim de ce 
o facem; nici nu ne punem problema. Iată, îmi vine în minte melodia unui cântec 
vechi, mă mir, nu ştiu de ce... dar o cauză trebuie să existe: fie mă aflu într-o 
ambiantă, o situaţie similară cu aceea din trecut, fie am întâlnit o persoană din acele 
vremuri, fie am auzit o melodie asemănătoare; legile asociaţiei arată că analogii 
foarte variate pot aduce în conştiinţă amintiri demult uitate. 

în al doilea rând, cauzele în domeniu) psihic sunt, frecvent, cauze finale. Cel mai 
clar exemplu de cauză finală îl constituie un instinct, de exemplu instinctul clădirii 
cuibului: pasărea adună paie, le aşază într-un loc ferit, le lipeşte cu pământ, totul 
pentru a-şi putea adăposti ouăle. Toate acţiunile se subordonează acestui scop. în 
programul genetic al păsării sunt înscrise operaţiile, în ordinea lor succesivă si la 
momentul necesar. 

Condiţiile umane sunt comandate de scopuri, idealuri, dorinţe mai mult ori mai 
puţin conştiente. Ele ne dinamizează. Dar sunt formate în experienţa noastră ante¬ 
rioară. Influenţa instinctelor se face siratită uneori, dar rareori e dominantă. 

Datorită complexităţii cauzalităţii psihice, cele mai multe legi care guvernează 
viaţa psihică au un caracter probabilist (statistic). Adică fenomenele, depinzând de 
numeroşi factori, sunt influenţate şi de legile probabilităţii. înseamnă că nu vom 
putea exclude întâmplarea în desfăşurarea vieţii psihice. Dar întâmplarea nu elimină 

determinismul, ea provenind din întretăierea mai multor lanţuri cauzale. De pildă, un 
student care învaţă pentru un examen de a doua zi, ieşind să se repauzeze, vede la un 
stand de cărţi o lucrare nou apărută şi având legătură cu examenul. Foiletând-o, 
reţine unele fapte pe care a doua zi, din întâmplare, le va putea utiliza în tratarea 
unuia din subiecte. Iată o coincidenţă favorabilă. însă, toate actele, toate momentele 
au survenit într-o înlănţuire perfect cauzală, doar intersecţia lor nu era previzibilă, 
având doar o probabilitate foarte redusă. 

Legile psihice, existenţa lor sunt negate de unii filosofi, deşi numeroase expe¬ 
rienţe psihologice au pus în lumină neîndoielnice relaţii esenţiale între fenomene. 
Unii filosofi le neagă, fără a cunoaşte exact faptele. Astfel, J.P. Sartre susţine că nu 
există legi care să cauzeze relaţii între două procese psihice, el negând legea asemă¬ 
nării care intervine în asociaţia de idei (asemănarea unei persoane prezente cu un 
prieten din trecut are ca urmare faptul că percepţia ei îmi aduce în minte reprezentarea 
amicului). Sartre raţionează: pentru ca să poată interveni o asemănare, trebuie ca 
ambii termeni să fie prezenţi, deci ea nu poate cauza o asociaţie. Dar faptele sunt 
clare : asemănarea produce asociaţia după care, uneori, îmi dau seama de asemănare. 
Cauza asociaţiei ar fi, în limbajul unui behaviorist, „nediferenţierea excitanţilor". 
Există o lege stabilită de multă vreme. 

Deoarece intervine şi întâmplarea, oricât de bine am cunoaşte o persoană, tot nu 
vom putea face o prezicere de 100% privind comportamentul ei, într-o situaţie 
viitoare. Tot de aici vine şi impresia de arbitrar pe care o avem uneori, când facem o 
acţiune anumită, fără sentimentul unei obligaţii. 

Psihologii au căutat să clasifice legile psihologice. Astfel, M. Pradines distinge : 
a) legi de funcţionare a fenomenelor psihice (cum ar fi legile memorizării); b) legi 
de compoziţie, de organizare sau structură (referitoare, de exemplu, la structura 
procesului perceptiv); c) legi de dezvoltare (Popescu-Neveanu, 1980, p. 56) privind 
modul de formare a proceselor psihice (cum sunt cele privind succesiunea stadiilor 
formării gândirii formale după J. Piaget). 

La o examinare aprofundată s-ar părea că legile de compoziţie sunt în relaţie cu 
cele ale dezvoltării. Importantă rămâne convingerea psihologului în existenţa unei 
regularităţi în viaţa psihică, a unui determinism fără de care nu poate exista o 
adevărată ştiinţă. 

2. Principiul dezvoltării 

Spre deosebire de lumea anorganică, viata presupune o permanentă transformare, 
o succesiune de procese prin care se realizează schimburi materiale si informaţionale 
între o vietate si natură. Cu atât mai mult se aplică această observaţie vieţii psihice 
care presupune o continuă activitate, o continuă evoluţie. Ea este mai pregnantă în 
primii ani de viată, se încetineşte, dar nu se opreşte decât aparent. De la o anumită 
vârstă apar involuţia, regresul, dar nu stagnarea. Această continuă transformare este 
în funcţie de dezvoltarea biologică (creierul, ca orice organ îsi are evoluţia lui), dar 
mai ales intervin factorii sociali, influenta ambiantei sociale. Un rol îl au chiar 
factorii psihologici: conştiinţa de sine, idealurile, speranţele influenţează activitatea 
noastră si devenirea propriului psihic. 

Constatarea aceasta ne obligă să riu uităm „mobilitatea" psihică si să căutăm 
totdeauna să înţelegem procesul apariţiei şi dezvoltării unui proces psihic. J. Piaget a 
arătat cât de importantă este cunosterea genezei unor operaţii pentru înţelegerea 
structurii lor. 

El a subliniat faptul că în evoluţie se pot distinge două procese fundamentale 
(J. Piaget, 1965, pp. 61-62): mai întâi există un fenomen de asimilare. Condiţiile 
mediului sunt asimilate mecanismelor pe care le posedă organismul: pasărea caută, 
reţine si transportă materialele conforme cu programul ereditar înscris în genele ei. 
Ea e sensibilă la anumiţi stimuli care suscită schemele acţiunilor cu ciocul, cu 
ghearele etc. 

Al doilea proces, care intervine când condiţiile nu corespund structurilor psihice 
existente, este acomodarea. El constă în modificări ale schemelor existente pentru a 
se putea face fată noilor situaţii. Ursul, animal ierbivor, în lipsa hranei preferate 
devine carnivor şi dobândeşte un comportament agresiv. Veveriţa, când nu găseşte 
ghindă, alune, se strecoară în cămările oamenilor şi consumă alte feluri de alimente. 
Aceste acomodări au drept consecinţă si transformări biologice, dar ele constituie 
îndeosebi învăţarea, progresul adaptării psihice. 

Speciile animale evoluează aproape numai pe plan biologic. Experienţa si acomo¬ 
dările psihice pe care le realizează fiecare individ nu se transmit si urmaşilor, aceştia 
luând totul de la început. Dimpotrivă, omul concretizează cuceririle sale în obiecte 
(unelte), în scrieri, documente, în asa fel încât noile generaţii pot profita de ele, de 
unde progresul cultural deosebit de rapid al lui homo sapiens. 

Alternarea aceasta dintre asimilare şi acomodare trebuie urmărită în evoluţia tuturor 
funcţiilor pentru a înţelege structura lor prezentă si perspectivele dezvoltării lor. 
Observarea transformării rămâne o obligaţie principială pentru psihologul cercetător. 

3. Principiul organizării sistemice 

Psihicul formează un sistem hipercomplex. L. von Bertalanffy este autorul teoriei 
sistemelor, pentru el sistemul fiind „orice ansamblu de elemente aflate într-o 
interacţiune ordonată (non-întâmplătoare)". 

Pentru a accentua un aspect esenţial am putea defini sistemul: un ansamblu de 
elemente a căror interacţiune duce la apariţia unor proprietăţi specifice, pe care nu 
le posedă părţile constitutive ale ansamblului. 

De exemplu : vedem în fata noastră un trandafir. De la el noi primim excitaţii care 
afectează separat ochiul, simţul olfactiv, cel tactil etc. Intervin şi numeroase imagini 
din trecut; noi nu percepem totuşi aceste aspecte separat, ci avem o impresie globală, 
intensivă, caracteristică, pe care o identificăm ca fiind o plantă numită trandafir. 

Sistemele sunt de mai multe feluri. Există sisteme închise, care nu au cu alte 
sisteme decât relaţii energetice, schimburi de energie. Cele mai importante sunt 
sistemele deschise, care caracterizează fiinţele vii, ele realizând cu ambianţa nu 
numai transfer de energie, ci si schimburi de substanţă si informaţie. 

Psihicul este un sistem deschis, în cazul său aspectul informaţional fiind cel 
hotărâtor. Totodată, este si un sistem dinamic, în perpetuă transformare. Modificările 
care survin nu se adaugă în mod mecanic sistemului, ele au drept urmare reorgani¬ 
zarea întregului. Astfel, eul formează un sistem. Experienţa îmbogătindu-se continuu, 
capăt noi date, noi puncte de vedere despre mine, aşa încât imaginea eului evoluează. 

Psihicul formează şi un sistem hipercomplex, având un mare număr de elemente, 
fiecare din ele fiind la rândul lor sistente : putem vorbi de subsistemul fenomenelor 
cu predominanţă cognitivă în interiorul căruia vom găsi sisteme perceptive, sisteme 
conceptuale ş.a.m.d. 

Faptul de a fi un ansamblu autoreglabil este o altă caracteristică a sistemului 
psihic. Cum vom vedea, orice reacţie psihică, efectul ei sunt comunicate centrilor 

nervoşi printr-o reţea de conexiune inversă, ceea ce permite corectări, adaptări, 
ameliorări. în general, psihicul evoluează spre o complexitate crescândă, dar şi o 
organizare crescândă. Se adânceşte diferenţierea interindividuală. Copiii de 3 ani 
seamănă mult mai mult între ei, decât vor semăna la 30 de ani. Deosebirile se adâncesc. 

Ce consecinţe are principiul sistematizării ? El ne obligă la multă circumspecţie 
când vrem să facem o analiză a unui fenomen psihic, ne obligă să nu uităm depen¬ 
denţa multiplă a oricărui proces de alte subsisteme şi de sistemul cel mai cuprinzător - 
persoana, eul ei. Excesul de analiză în studiul psihicului riscă să ducă la erori grave. 
Psihicul reacţionează aproape întotdeauna unitar, reacţiile izolate ţin mai mult de stări 
de regresie patologică. 

Rezultă deci dependenta oricărei reacţii de întreaga persoană. Chiar dacă într-un 
moment poate predomina un anumit subsistem. Cînd o persoană scapă din mână un 
pahar (care se sparge), este vorba de o neatenţie, de o mişcare neglijentă, dar ea poate 
să-si aibă rădăcina într-o stare de spirit specială, în presentimentul unui incident grav, 
ducând la neglijarea acţiunilor prezente. Asemenea relaţii trebuie avute totdeauna în 
vedere. 


B. METODELE PSIHOLOGIEI 
1. Caracterizarea metodei 

Cuvântul metodă vine de la grecescul „methodos", care înseamnă „cale", drum 
către ceva. După A. Lalande, metoda este „un program reglând dinainte o succesiune 
de operaţii şi semnalând anumite greşeli de evitat în vederea atingerii unui rezultat 
determinat". Ca program, metoda este un sistem, o înlănţuire de noţiuni şi judecăţi 
vizând o activitate. Metoda are deci o existentă raţională si nu presupune neapărat 
acţiuni practice (de pildă, unii vorbesc de metoda deductivă). Totuşi, metoda se 
deosebeşte de teorie prin aceea că are un caracter normativ, formulând unele in¬ 
dicaţii, unele reguli. Dar metoda e strâns legată de teorie. O teorie coerentă duce la o 
metodă precisă. De exemplu, din principiul lui Arhimede decurge o metodă generală 
de construire a vaselor plutitoare (acestea trebuie să dezlocuiască o cantitate de lichid 
având o greutate mai mare decât a corpului plutitor). 

Metoda se deosebeşte de ceea ce numim tehnică', aceasta constă într-un ansamblu 
de procedee bine definite si transmisibile, destinate să producă anumite rezultate 
judecate utile (A. Lalande). Tehnica prevede totdeauna anumite acţiuni, procese 
concrete, ea nu se rezumă numai la fapte de conştiinţă. Nu-i mai puţin adevărat că în 
vorbirea curentă cei doi termeni sunt consideraţi sinonimi. De altfel, în cele ce 
urmează, ne vom ocupa nu numai de metode, ci si de tehnicile implicate. în realitate, 
una şi aceeaşi metodă se realizează în practică prin tehnici diferite, în funcţie de 
domeniul în care se acţionează: vom avea o tehnică experimentală diferită în fizica 
atomică, faţă de cea utilizată în genetică ori în psihologie sau în chimie. 

Există divergenţe în legătură cu numărul de metode utilizabile în psihologie. După 
unii, există doar două metode fundamentale: observaţia si experimentul. Iar dacă 
socotim experimentul ca fiind „o observaţie provocată", vom ajunge să vorbim numai 
de metoda observaţiei. Alţii, dimpotrivă, enumera 11 metode (G. Allport, 1981, 
p. 398), din care mai multe sunt, după părerea noastră, similare. De aceea vom 
adopta o poziţie de compromis, descriind 6 metode: observaţia, convorbirea, chestio¬ 
narul, metoda biografică, experimentul si testele. Vom trece la analiza lor succesivă. 

2. Metoda observaţiei 

Observaţia ca metodă constă într-o urmărire atentă şi sistematică a unor reacţii 
psihice cu scopul de a sesiza aspectele tor esenţiale. în psihologie există două feluri 
de observaţii, după cum urmărim reacţiile psihice exterioare ale unei persoane sau 
propriile noastre procese psihice. Introspecţia este tocmai această observare atentă a 
propriilor noastre trăiri, insesizabile din exterior (îmi amintesc de bunica mea si îmi 
dau seama cât de mult ţineam la ea; mă gândesc la o problemă de geometrie şi 
constat că nu o pot rezolva, fiindcă nu-mi aduc aminte o teoremă etc). Introspecţia are 
la bază o proprietate unică şi caracteristică omului: dedublarea, acea însuşire de a trăi 
o stare si de a fi conştient de ea, în acelaşi timp. 

Introspecţia a fost si este mult utilizată de filosofi. Veacuri de-a rândul, ea a 
constituit principala sursă de consideraţii psihologice. Secolul XX a început însă 
printr-o virulentă critică adusă acestei metode. Iată principalele obiecţii: a) Este o 
investigaţie strict individuală, nimeni nu poate verifica adevărul celor afirmate 
(nimeni nu poate vedea imaginile, visele pe care un subiect le descrie); b) Este 
subiectivă : ceea ce afirmăm despre noi este influenţat de idei preconcepute ; chiar 
fără să vrem, tindem să ne prezentăm într-o lumină favorabilă, să scăpăm din vedere 
aspectele ce nu ne convin; c) Introspecţia ne dă o imagine foarte incompletă. Dacă 
recurgem la memorie, memoria e lacunară, multe se uită; în timpul unor fenomene 
intense cum sunt emoţiile s.a., nu ne mai putem observa - orice încercare în acest 
sens alterează emoţia; apoi, multe aspecte din viata noastră psihică sunt inconştiente 
(cazul unui tânăr care este îndrăgostit; toţi cei din jur îsi dau seama, doar el nu e 
conştient si vorbeşte cu seninătate de o „pură camaraderie"); d) Se susţine că nici nu 
există o introspecţie, de fapt e vorba de o promptă retrospecţie, de o rapidă examinare 
a ceea ce s-a întâmplat cu o fracţiune de secundă înainte. 

Cu toate aceste deficienţe reale, practic nu s-a putut renunţa niciodată la această 
metodă, deoarece e aproape imposibilă cunoaşterea motivelor adevărate, a atitu¬ 
dinilor, a viselor, a aspiraţiilor cuiva fără a recurge la datele introspective. Aşa încât 
introspecţia, criticată pe fată, a fost introdusă în cercetare „pe scara din dos" : prin 
intermediul convorbirilor şi al chestionarelor, întrebând subiecţii despre trăiri pe care 
ei le cunosc numai pe baza introspecţiei (ce doresc, de ce se tem, ce le place etc). 
Alte procedee ar fi cerinţa subiectului de a se descrie („Cine sunt eu?") sau de a se 
caracteriza printr-o listă de adjective. Chiar dacă în unele răspunsuri persoana investigată 
recurge la reamintirea unei comportări proprii, la multe din ele aportul introspecţiei e 
hotărâtor. Or, introspecţia unor persoane fără o pregătire specială, fără puncte de 
reper, face ca dezavantajele acestei metode să se amplifice. 

Mai bune sunt rezultatele când introspecţia se desfăşoară într-un cadru bine 
delimitat: vom vedea că s-a folosit şi o metodă a „introspecţiei experimentale". 

în ce condiţii putem avea încredere în datele obţinute prin introspecţie ? Aşa cum 
precizează W. Traxel, atunci când ele rezistă la proba obiectivitătii empirice, ceea ce 
înseamnă ca datele să coincidă la un număr mare de persoane neselectionate (si 
interogate în mod separat). 

Când urmărim manifestările exterioare ale altor persoane vorbim de extrospecţie, 
de observaţie externă. Suntem atenti la faptele, replicile, expresiile lor. Desigur, 
această formă de observaţie permite o mai uşoară confruntare între mai multe per¬ 
soane si o mai facilă realizare a unui consens - în comparaţie cu introspecţia. Dar în 
psihologie şi observaţia externă se loveşte de mari dificultăţi. Punând mai multe 
persoane să observe, simultan, un scurt film în care acţionează un personaj şi 
cerându-le apoi o serie de aprecieri privind conduita şi caracteristicile sale psihice, 
apar numeroase deosebiri, unele fiind chiar contradictorii. De unde aceste nepo¬ 
triviri ? 

Mai întâi, chiar simpla percepţie a unor obiecte se dovedeşte a fi selectivă, 
darămite atunci când e vorba de o fiinţă umană care se mişcă, vorbeşte, râde sau 
plânge etc. : numărul de detalii ce se succed foarte rapid e mare si multe pot scăpa 
atenţiei. în funcţie de ipotezele pe care un observator şi le schiţează imediat, el va 
selecta îndeosebi unele amănunte pe care un altul le poate neglija. în al doilea rând, 
noi nu percepem fenomenele psihice în integritatea lor, ci doar manifestările lor 
exterioare, iar între acestea si latura lor internă, cauzele lor interioare, relaţia e foarte 
complexă. Aceeaşi reacţie externă poate avea cauze foarte deosebite. Iată, de 
exemplu, profesoara de literatură, după ce citeşte, plină de sentiment, o schiţă de 
Brătescu-Voinesti, observă că un băietei a lăcrimat. Ea poate să considere lacrimile 
ca fiind un rezultat al încântării estetice. Dar poate că şcolarul si-a amintit de un 
necaz trăit de el sau e tare răcit, ori un coleg din spate i-a suflat în ochi un praf 
lacrimogen pentru a-i controla efectul! Uneori exact aceeaşi reacţie poate proveni (la 
două persoane) din motive foarte diferite. 

Apoi trebuie să putem distinge o manifestare caracteristică de una întâmplătoare, 
ceea ce nu e deloc simplu. Faptul că o persoană se exteriorizează violent într-o 
situaţie nu înseamnă că ar avea un temperament coleric - depinde de valoarea şi 
sensul situaţiei. Tot aşa, blândeţea manifestată de cineva, în mod obişnuit, poate fi 
doar o mască acoperind o fire veninoasă. 

în fine, prezenţa unei persoane care observă poate schimba fundamental conduita 
celorlalţi. Aproape nimeni nu se poartă la fel când se ştie singur, ca atunci când este 
urmărit de alţii. 

Toate aceste aspecte fac evidentă necesitatea respectării anumitor condiţii pentru 
ca să fim siguri de obţinerea unor informaţii obiective, de valoare ştiinţifică. 

a) O primă cerinţă este aceea de a ne clarifica, din capul locului, ce urmărim să 
constatăm, ce aspecte ale comportării, în ce situaţii si în care moment. în felul 
acesta evităm a scăpa din vedere fapte, reacţii importante pentru ipoteza pe care 
ne-o schiţăm în legătură cu persoana observată ori cu fenomenul avut în vedere. 

b) Trebuie să ne asigurăm de posibilitatea unor numeroase observaţii, pentru a putea 
discerne ceea ce este esenţial, caracteristic de ceea ce este secundar. în acest sens, 
este important nu numai numărul de fapte, ci si varietatea lor, varietatea 
condiţiilor în care observăm. Uniformitatea condiţiilor în care cunoaştem pe 
cineva riscă să ducă la greşeli mari în ce priveşte aprecierea ei. Personajul Nora 
din piesa lui Ibsen mărturiseşte că, deşi măritată cu soţul ei, de mai mulţi ani, si 
având doi copii cu el, totuşi nu l-a cunoscut cu adevărat. Explicaţia constă într-o 
relaţie desfăşurată mereu în aceleaşi condiţii, când bărbatul o trata ca pe un copil, 

ca pe o păpuşă de care trebuie să ai grijă, să o alinţi, dar care nu are nici dreptul, 
nici posibilitatea de discernământ în problemele serioase ale vieţii. Abia când a 
survenit un eveniment grav şi-a putut da seama Nora de imaginea reală a soţului 
despre ea însăsi. Aşadar un şcolar trebuie urmărit nu doar în timpul lecţiei, ci si 
în recreaţii, acasă la el, pe stradă; uneori comportamentul său diferă mult în 
afara scolii, fată de cel din clasă. 

c) Pentru a putea interpreta corect, se cere să notăm cât mai exact observaţiile 
noastre, dar în aşa fel încât să se distingă net faptele de eventualele interpretări 
(necesare, însă posibil să fie modificate). Ch. Darwin insista să notăm imediat 
mai ales datele care par a contrazice ipotezele noastre, fiindcă pe acestea avem 
tendinţa de a le uita - fără intenţie. 

d) E bine ca persoana observată să nu-şi dea seama de această situaţie pentru a 
reacţiona în mod firesc. Putem realiza acest lucru dacă facem parte dintr-un grup 
în care se află subiectul ce ne preocupă a—1 vom urmări prin scurte priviri în 
momentele favorabile. O privire insistentă deranjează. 

Desigur, în cazul unor cercetări de laborator se pot folosi tot felul de aparate de 
înregistrare a pulsului, tensiunii arteriale, curenţilor electrici din piele, muşchi sau de 
pe creier (electroencefalograme). De altfel, şi în ambianţa obişnuită se poate filma 
subiectul, se poate utiliza casetofonul, însă în toate aceste cazuri subiectul va sti că se 
află sub observaţie, ceea ce uneori e dăunător. Dacă vrem să evităm această situaţie, 
câteodată trebuie să renunţăm chiar si la înregistrarea prin scris, amânând-o după 
terminarea observaţiei (dar nu mult timp, căci altfel vom omite multe lucruri şi 
aceasta poate diminua enorm valoarea investigaţiei). 

în ce priveşte tehnica înregistrării, informaţiile fie că le consemnăm în mod cursiv 
pe măsură ce le înregistrăm, fie ne pregătim dinainte o fişă în care trecem obiectivele 
principale sau mai bine, o serie de întrebări solicitând observaţii precise. Observaţia 
nu se încheie cu înregistrarea informaţiilor obţinute. Principalul constă într-o inter¬ 
pretare corectă a materialului, pentru a nu confunda aparenta cu esenţa, secundarul 
cu caracteristicul. 

De aceea nici nu e bine să începem observaţiile înainte de a ne fi schitat o ipoteză 
si soluţiile posibile. Altfel, apare riscul unor informaţii lipsite de coerenţă. 

Claude Bernard, ilustrul medic din secolul trecut, scria: „un fapt nu valorează 
nimic prin el însuşi, el nu valorează decât prin ideea care i se ataşează sau prin proba 
pe care o aduce". Acelaşi lucru îl subliniază şi un vechi proverb oriental: „Erudiţia 
(înţeleasă ca un bagaj de cunoştinţe) nu este ştiinţă, aşa cum nici cărămizile nu sunt 
casă". Faptele, informaţiile trebuie legate în ipoteze, argumente, probe, demonstraţii - 
numai aşa ele contribuie la progresul cunoaşterii, al stiintei. 

în interpretarea observaţiilor, ţinem cont de context, de situaţie, cât si de atitu¬ 
dinile, expresiile subiectului. Din păcate, nici acestea nu se descifrează uşor: si în 
cazul lor există multiple particularităţi de interpretare. Pentru clarificare ne poate 
ajuta mult o convorbire cu persoana. Convorbirea constituie ea însăşi o metodă. 

3. Metoda convorbirii 

Pentru ca o convorbire să se ridice la rangul de metodă ştiinţifică ea trebuie să fie 
premeditată în vederea obţinerii unor date cu privire la o persoană. Premeditată în 
sensul de a fi pregătită, gândită dinainte cu scopul îndeplinirii unor condiţii care să 
garanteze obţinerea unor date valabile, importante pentru cercetarea ce o întreprindem. 

Putem organiza o convorbire libera în care întrebările nu sunt dinainte formulate. 
Alteori concepem convorbiri standardizate, când întrebările sunt în întregime for¬ 
mulate anterior şi nu avem voie să le modificăm în timpul conversaţiei. Convorbirile 
standardizate sunt utilizate dacă vrem să interogării un mare număr de persoane, de 
obicei în cadrul unei anchete. Ele sunt preferate de sociologi. 

Convorbirea cu o persoană este cea mai directă cale pentru a afla detalii refe¬ 
ritoare la motive, aspiraţii, trăiri afective, interese. Dacă cineva ar vrea să afle ce 
filme preferă un adolescent pe bază de observaţie, ar trebui să se transforme in 
detectiv, să-l urmărească zilnic, multă vreme ; e mult mai simplu să-l întrebe. 

Desigur, trebuie să avem certitudinea că subiectul va fi sincer si ne va comunica 
exact părerea lui, constatările sale. Aceasta e principala dificultate, fiindcă de obicei, 
fiecare are tendinţa de a da acel răspuns pe care îl consideră a-i fi favorabil. în 
psihologie se vorbeşte de „tendinţă de faţadă", aceea de a prezenta celorlalţi o 
aparentă pozitivă. Totodată, când se pun întrebări mai complicate trebuie să avem 
garanţia că persoana va face efortul de gândire necesar si nu va răspunde superficial. 
Avem deci nevoie de o colaborare din partea sa. Din acest motiv se consideră 
convorbirea a fi cea mai dificilă metodă : nu e simplu să convingi o persoană, de 
obicei necunoscută, să colaboreze cu sinceritate in sondarea fiinţei sale. 

Există unele persoane cărora !e face plăcere să-si povestească viaţa, necazurile. 
Altele sunt însă foarte rezervate. Trebuie ca psihologul să le câştige încrederea. Să-şi 
dea seama că nu există nici un risc, fiind vorba de o cercetare în cadrul cărora ele vor 
fi subiecţi anonimi. Uneori Ie putem trezi dorinţa de a contribui la succesul unei 
investigaţii ştiinţifice, mai ales dacă e patronată de o instituţie impunătoare (academie, 
universitate). Intervine tactul cercetătorului de a se face plăcut, de a inspira încre¬ 
dere ; de el depinde, în măsură hotărâtoare, succesul convorbirii. 

Sunt şi alte condiţii pentru ca o convorbire să aibă succes. Mai întâi, cum am spus 
de la început, ea trebuie bine gândită, se impune să elaborăm un „ghid de interviu" - 
adică să prevedem care vor fi temele principale pe care va trebui să le abordăm (ceea 
ce nu înseamnă că vom sta cu acest plan în faţă în timpul convorbirii). Dar existenţa 
acestei tematici să nu deranjeze cursivitatea discuţiei. întrebările să decurgă în mod 
firesc din succesiunea replicilor, fără nici o cramponare rigidă de „tematică". Vom 
avea grijă să punem în discuţie tot ceea ce ne-am propus, însă totul la momentul 
potrivit. 

O preocupare constantă o constituie menţinerea interesului subiectului, a colabo¬ 
rării sale. în acest scop se impune să-l urmărim cu atenţie, să-l aprobăm din când în 
când (critica nu este permisă, căci provoacă imediat reacţii de apărare; C. Rogers 
recomandă o „aprobare necondiţionată"). 

Din când în când, în relaţie cu ceea ce povesteşte el, să ne amintim si noi o 
întâmplare sau o trăire similară. Mărturisirile noastre sunt de natură să stimuleze 
memoria interlocutorului, favorizând „deschiderea" sa. 

O dată cu schimbul de impresii şi replici, vom observa atitudinile si expresiile 
persoanei, ele permiţându-ne să ne dăm seama de sensul exact al afirmaţiilor sale, de 
sinceritatea si mobilizarea sa reală. Totodată, este necesar să ne observăm şi pe noi 
înşine : să nu ne trezim căscând sau oftând, când povestirea celuilalt e banală. 

O piedică poate fi emotivitatea subiectului; de aceea, la începutul convorbirii e 
bine să plasăm discuţia în jurul unor fapte ori date puţin importante. Iar chestiunile 
delicate vor interveni mai târziu, când interlocutorul se va fi acomodat cu situaţia. 

Să evităm, prin felul de a pune întrebările, sugestionarea subiectului. Nu e simplu : 
orice întrebare are un oarecare conţinut sugestiv. în istoria metodelor psihologice a 

rămas consemnai următorul fapt : înaintea primului război mondial s-a iniţiat o 
cercetare în rândul persoanelor care se adăposteau în „aziluri de noapte" (locuinţe 
mizere, unde, contra unei sume foarte modeste, se putea petrece o noapte la adăpost 
de frig). Au fost utilizaţi numeroşi operatori. După studierea tuturor protocoalelor, 
s-a constatat că ele puteau fi împărţite în două mari grupe : dintr-una reieşea pro¬ 
venienţa ereditară a decăderii „azilantilor". iar din cealaltă apăreau ca răspunzători 
factorii de mediu şi educaţie. Analizându-sc situaţia s-a stabilit că. deşi anchetatorii 
au pus exact aceleaşi întrebări, ei au reuşit, totuşi, să sugereze persoanelor studiate 
propriile lor opinii care se împărteau. într-adevăr, după amintitele puncte de vedere. 
Aşadar, prin ton, atitudine, participare, se poate sugera unui subiect răspunsul pe 
care îl aştepţi. 

în fine, desigur, trebuie să înregistrăm răspunsurile subiectului. Azi avem „re¬ 
portofon" (casetofon) la dispoziţie. Totuşi, la noi în tară, oamenii nu s-au obişnuit cu 
microfonul, încât va trebui să consemnăm în scris răspunsurile. E preferabil să o 
facem după convorbire, dar imediat după, pentru a nu uita nimic important. 

Interpretarea rezultatelor convorbirii nu este prea complicată, dacă ea a fost bine 
pregătită si bine condusă, deşi uneori răzbat din inconştient reflecţii ce pot lî inter¬ 
pretate în mod diferit. 

4. Chestionarele 

Convorbirea necesită mult timp. De aceea, când vrem să cuprindem o populaţie 
mai largă se recurge la chestionare, acestea fiind de fapt convorbiri purtate în scris. 

Mai exact, am putea defini un chestionar ca fiind un sistem de întrebări elaborat 
în aşa fel încât să obţinem date cât mai exacte cu privire la o persoană sau un grup 
social. 

Există chestionare cu răspuns deschis, când subiectul are libertatea de a răspunde 
cum crede el de cuviinţă, si altele cu răspuns închis, în care i se dau mai multe 
răspunsuri posibile din care el alege pe cel considerat convenabil. Acest din urină tip 1 
de chestionar are avantajul că se completează uşor de către subiect şi poate fi 
„cuantificat" (prin acordarea de puncte se pot stabili diferente cantitative între 
persoanele ce completează chestionarul). însă are şi dezavantajul că poate sugera 
răspunsuri la care subiectul nu s-ar fi gândit. 

Ca si convorbirea, chestionarul se loveşte de două categorii de dificultăţi: cele ce 
decurg din particularităţile introspecţiei şi aceea de a câştiga încrederea subiectului 
pentru a răspunde în mod sincer si cu seriozitate. Acest din urmă dezavantaj este 
sporit la chestionar, înlrucât, neavând un contact direct cu subiectul în timpul răspun¬ 
sului, n-avem nici un fel de indiciu pentru a putea aprecia sinceritatea si angajarea sa 
efectivă. De aceea, prima şi cea mai importantă condiţie a unui chestionar este de a fi 
alcătuit în aşa fel încât să combată tendinţa de faţadă, ceea ce nu este deloc facil. 
Unul din mijloace este acela de a evita întrebările directe ; se prezintă o afirmaţie şi 
se cere să se aprecieze dacă e corectă sau nu. De pildă : „Frica de politie îi face pe 
oameni să fie cinstiţi". E adevărat" 

Apoi, ca şi la convorbire, va trebui să evităm sugestionarea persoanei. Având în 
vedere că se succed multe întrebări, se cere să evităm şi efectul de „halo" - influ¬ 
enţarea răspunsului de cele precedente. Totodată, se impune combaterea „tendinţei 
către răspuns pozitiv" ; în mod obişnuit, tindem să fim de acord cu ceilalţi si, în 
cazul când în chestionar ni se cere să răspundem „da" ori' „nu". înclinaţia către „da” 
poate falsifica rezultatul urmărit. 

Sunt şi alte condiţii care. deşi par simple, ridică probleme De exemplu, se cere 
ca „întrebarea să fie specifică", adică să nu fie prea largă. Or. o chestiune de genul 
„îţi este uneori frică?" nu îndeplineşte această condiţie, fiindcă se ştie că motivul 
fricii e foarte variat si specific: cuiva nu-i e frică de întuneric, dar se teme de 
circulaţia rutieră, altcineva se terne de şerpi si nu de automobile etc. încât, ca să fie 
corectă, întrebarea trebuie indicată exact: „Vă este frica să traversaţi o stradă pe care 
se circulă intens?" ori „Noaptea, când aţi fost singur, v-a fost frică de întuneric?" 

Cum mai sunt si alte condiţii (Mucchielli, 1974), elaborarea unui chestionar se 
dovedeşte a fi un lucru complicat, cerând calificare şi experienţă. în mod greşit, cu 
ani în urmă, când se cerca profesorilor de liceu să efectueze muncă ştiinţifică, unii 
din ei formulau câteva întrebări, solicitau câteva clase de elevi să răspundă si., 
comunicarea era gata ! Dar şcolarii caută să facă bună impresi; profesorului, sau unii 
recurg la teribilisme, ceea ce anulează orice valoare de adevăr răspunsurilor lor. Să 
lăsăm în seama specialiştilor întocmirea de chestionare ca si interpretarea lor. Opinia 
elevilor se află mai bine prin convorbiri cu întreaga clasă ori cu fiecare elev în parte. 

5. Metoda biografică 

Metoda biografica este denumită si anamneză după termenul folosit in medicină, 
unde ea desemnează reconstituirea istoricului unei maladii. în psihologie, metoda 
biografică implică o analiză a datelor privind trecutul unei persoane şi a modului ei 
actual de existenţă. Acest studiu al trecutului e foarte important, fiindcă în primii ani 
ai vieţii, îndeosebi în familie, se pun bazele caracterului, ale personalităţii. Aici 
găsim cauzele primare ale comportamentului din perioada matură : firul vieţii psihice 
concrete, desfăşurat de-a lungul anilor, ne dezvăluie motivele, interesele, aspiraţiile 
reale. Apoi, examinând modul concret de reacţie ai cuiva în condiţiile vieţii obişnuite, 
ajungem la o imagine corectă asupra specificului său, nedistorsionat de ambianţa 
artificială a unui examen psihologic. 

în cadrul investigaţiei biografice putem disocia două aspecte : culegerea datelor si 
interpretarea lor. în adunarea datelor biografice, utilizăm si procedee specifice ailor 
metode, cel mai imporlant fiind convorbirea cu subiectul, convorbire pe teme biogra¬ 
fice. Dar convorbiri vom avea si cu colegii, cu părinţii, cu şefii persoanei în cauză. E 
nevoie şi de observarea condiţiilor in care lucrează si locuieşte. Sunt însă şi procedee 
specifice metodei biografice : analiza unor documente (acte de stare civilă, de stare 
materială, fişe medicale, matricola şcolară, ş.a.), cât si a unor produse ale activităţii 
concrete (picturi, mulaje, caiete de teme, aeromodele etc). în unele lucrări, acest 
ultim procedeu este considerat o metodă aparte („metoda anali/ei produselor acti¬ 
vităţii"), ceea ce nu ni se pare a se justifica, importantă fiind interpretarea lor - 
caracteristică a metodei biografice. 

într-adevăr, aspectul esenţial si cei mai dificil al metodei biografice este efortul de 
interpretare în cazul tuturor metodelor, interpretarea este necesară, dar numai în 
anamneză ea devine esenţialul, momentul caracteristic. S-ar putea spune că metoda 
biografică este „o hermeneutică" a materialului oferit de existenţa unei persoane. Din 
păcate, acest demers specific este puţin elaborai ştiinţific. Psihanaliza a acordat multă 
atenţie trecutului unei persoane, dar punctul ei de vedere este simplist şi închistat, 
totul reducându-se la câteva conflicte cu substrat erotic Aceleaşi fenomene au putut 
fi explicate de A. Adler ori C. Rogers altfel decât le descifrase S. Freud. 

Au mai acordat atenţie biografiei W. Dihhey (1833-1911), iar mai recent, 
G. Allport. Cel care a creat însă un sistem complex de interpretare (în zilele noastre) 

este profesorul german H. Thomae. în cartea sa Das Individuum und seine IVelt 
(apărută în 1968), el face o analiză minuţioasă a resurselor oferite de biografie. Pe 
lângă „analiza cursului vieţii" (adică povestirea de către subiect a vieţii sale în 
întregime), el a reliefat şi interesul unor „nricrounităti biografice" : de exemplu, 
relatarea felului în care cineva îsi petrece o zi de muncă, din momentul trezirii până 
la culcare. Noi am verificat acest mod de descriere a vieţii si ni s-au părut deplin 
edificatoare trei zile: una de muncă, o zi de duminică şi una din concediul de 
odihnă. Aflăm multe detalii importante mai ales în ce priveşte interesele, preocupările 
persoanei. Dar „povestirea vieţii" rămâne necesară, întrucât există evenimente care-şi 
pun pecetea asupra mentalităţii individului. 

în lucrarea amintită, H. Thomae arată cum poate fi analizat materialul biografic, 
el evidenţiind posibilitatea utilizării a 29 de categorii, 29 de puncte de vedere prin 
care putem privi trecutul persoanei. Din păcate, el n-a reuşit să demonstreze stabi¬ 
litatea însuşirilor reliefate, ele schimbându-şi ponderea o dată cu trecerea anilor, 
astfel încât trebuie să fie studiate în continuare. Deocamdată, interpretarea biogra¬ 
fiilor urmăreşte să precizeze o serie de situaţii si relaţii care influenţează mult 
formarea personalităţii, în special cristalizarea caracterului. 

Menţionăm, în primul rând, însemnătatea atmosferei din familie, dependentă de 
relaţiile dintre părinţi. Când relaţiile sunt proaste, când ei se ceartă mereu, se despart, 
iar se împacă, din nou intră în conflict etc. copilul este puternic stresat, mereu în 
tensiune. Cercetările arată că, deşi divorţul are o influenţă negativă asupra copiilor, 
totuşi convieţuirea plină de ostilitate şi conflicte este si mai dăunătoare. O situaţie 
foarte gravă întâlnim când fiecare din părinţi caută să-şi atragă de partea sa copilul, 
ponegrindu-1 pe celălalt. 

Foarte importante sunt raporturile dintre părinţi şi copil. Se pot face, îndeosebi, 
trei mari greşeli. 

a) Părinţii sunt prea severi, copilul se loveşte la tot pasul de interdicţii, mereu este 
certat, uneori bătut, i se prevede un viitor sumbru etc. în felul acesta, persona¬ 
litatea tânărului este strivită, n-are voinţă si iniţiativă, este mereu anxios. Doar în 
cazul unui sistem nervos foarte puternic asistăm la formarea unui spirit anarhic, 
revoltat împotriva părinţilor si apoi împotriva oricărei autorităţi. 

b) A doua greşeală este opusă celei dintâi: părinţii îsi răsfaţă peste măsură odrasla, 
îi satisfac toate capriciile, nu-1 deprind cu munca, cu respectul autorităţii etc. 
Astfel, creste un adolescent care cunoaşte doar drepturi personale, nu si îndatoriri. 
Nu învaţă, nu munceşte, dar pretinde mereu. Pe lângă insuccesele şcolare si 
profesionale, unii ajung chiar delincvenţi, deşi deseori provin din familii foarte 
onorabile. 

c) A treia eroare constă în inconsecventa educativă. Astăzi părinţii au încasat o 
primă, sunt veseli si atunci copilul poate face tot ce pofteşte. Chiar dacă sparge 
ceva: „Ei nu-i nimic! Se mai întâmplă!". Dar peste câteva zile părinţii sunt 
nervoşi si copilul e obligat să stea neclintit la masă, să înveţe, să nu crâcnească 
ceasuri de-a rândul. în asemenea familii copiii sunt dezorientaţi, devin încă¬ 
păţânaţi, capricioşi, foarte dificili în raporturile lor sociale. 

Efecte negative pot avea relaţiile neechitabile dintre părinţi şi copii: unul este 
preferat, răsfăţat, protejat, iar altul este vinovat de toate micile „accidente" survenite 
în timpul convieţuirii şi al jocurilor, ocărât si pedepsit. Se dezvoltă animozităţi între 
copii, apar pâra, minciuna, bătăile între fraţi, uneori se deformează caractere, se 
urâteşte viziunea tinerilor despre om. Scriitorul american J. Steinbeck, în romanul 

său IM est de Eden descrie o asemenea inegalitate de tratament între doi fraţi, care a 
dus la o ură reciprocă atât de intensă, încât erau să se omoare. Din păcate, asa ceva 
nu este un simplu rod al unei imaginaţii poetice, ci o tristă posibilitate. 

Desigur, mai sunt şi alte aspecte nu lipsite de importanţă, cum ar fi condiţiile 
materiale şi culturale din familie. Un efect negativ îl poate avea şi cercul („banda") 
de copii din cartier, când e dominată de tineri certaţi cu moravurile. Preadolescenţii 
(copiii de 11-14 ani) pot fi foarte puternic influenţaţi. 

Toate asemenea aspecte pot fi depistate atunci când se face o cercetare biografică 
susţinută. Ele ne pot clarifica multe din trăsăturile de caracter ale persoanei pe care o 
studiem. 

6. Experimentul 

Experimentul este considerat cea mai importantă metodă de cercetare, având 
posibilitatea de a ne furniza date precise şi obiective. înţelegem prin experiment 
provocarea unui fenomen psihic, în condiţii bine determinate, cu scopul de a găsi sau 
verifica o ipoteză. Valoarea experimentului derivă din aceea că modificăm una din 
condiţii si urmărim ce transformări rezultă; mărimea acestora ne indică ponderea 
factorului influenţat în producerea efectului. 

Iată o experienţă efectuată de J. Bullock pentru a stabili care din simţuri asigură 
şarpelui precizia în prinderea prăzii. El a astupat ochii unui şarpe si a constatat că 
reptila n-a fost prea mult stânjenită în detectarea unui şoricel plasat în apropiere. De 
asemenea, astupându-i pe rând urechile si nările, n-au rezultat modificări. în schimb, 
acoperind 2 orificii aflate deasupra nărilor şarpele a devenit dezorientat, nemaiizbu- 
tind să prindă prada. în aceste orificii se găsesc 250.000 de celule senzoriale termice 
(sensibile la căldură), adică de 5 ori mai mult decât găsim pe întregul corp omenesc. 
Ca urmare, şarpele poate sesiza diferente termice extrem de mici, prin care el 
detectează locul unde se află un animal, chiar şi pe întuneric. 

în această experienţă găsim, ca totdeauna în experiment, două categorii de va¬ 
riabile: independente - cele asupra cărora acţionează numai experimentatorul (în 
cazul nostru, diferitele simţuri ale animalului) si dependente - cele ce depind tocmai 
de variabilele independente (în cazul nostru comportamentul şarpelui prin care desco¬ 
perea si prindea şoarecele). 

Numărul variabilelor ce pot fi luate în consideraţie este foarte mare : există diverşi 
factori ai mediului natural, mediul social (diferite persoane), apoi variabile subiective 
(prin consemn putem cere de la subiect să urmărească anumite semnale, să acţioneze 
pe unele butoane, să memoreze nişte numere etc). După scopul urmărit, experimen¬ 
tatorul modifică unele din ele, altele rămânând constante, ceea ce îi permite să inducă 
o serie de concluzii. 

în conceperea şi desfăşurarea unui experiment se disting mai multe etape : 
a) observaţia iniţială în care urmărim modul de manifestare a unui fenomen psihic şi 
degajăm o problemă ce se cere soluţionată; b) imaginăm o presupunere, o ipoteză 
vizând soluţionarea problemei degajate; totodată, concepem şi modul de verificare a 
ipotezei (descriem un montaj experimental): c) urmează desfăşurarea efectivă a 
experimentului în care observăm şi înregistrăm rezultatele: d) ultima etapă consistă 
în organizarea si prelucrarea statistică a datelor (experimentul psihologic se efec¬ 
tuează de obicei cu numeroase persoane) care ne permit să tragem concluziile, 
generalizându-le în măsura îngăduită de structura si amploarea populaţiei. Deseori 
concluziile ne duc la schimbarea ipotezei si conceperea unui alt experiment. 

Reuşita experimentului depinde în mod esenţial de valoarea ipotezei si ingenio¬ 
zitatea montajului experimental; aceasta implică uneori utilizarea mai multor grupe 
de subiecţi, pentru a putea disocia o anume variabilă (A. Cosmovici, 1980, p. 123). 
în acelaşi timp, e foarte importantă calitatea observaţiilor. în experiment există două 
observaţii: cea iniţială si cea finală (efectuată în timpul desfăşurării experimentului). 
Comparaţia dintre ele ne permite să tragem concluzii. CI. Bernard chiar definea 
experimentul ca fiind „o observaţie provocată". Precizia unor înregistrări a pus 
problema măsurării în psihologie, fiindcă o manifestare psihică nu e numai prezentă 
sau absentă, ci ea poate fi mai mult sau mai puţin intensă. 

Unii filosofi au negat intensitatea fenomenelor psihice atribuindu-le numai deose¬ 
biri calitative. Fără a încerca să intrăm într-o asemenea dezbatere, vom observa că 
nota „do" diferă de nota „mi" altfel decât un „do" abia audibil, de unul care ne 
sparge timpanul. 

în psihologie întâlnim numai mărimi intensive. Acestea, spre deosebire de mă¬ 
rimile extensive (în care o unitate de măsură poate fi comparată cu mărimea: un 
metru se include de mai multe ori într-o lungime), nu se pot măsura decât indirect, 
prin efectele lor. Temperatura se măsoară prin gradul de dilatare a mercurului, 
determinat prin extensiunea sa într-un tub gradat. Intensitatea curentului electric se 
determină prin mărimea câmpului magnetic, precizată si ea prin deplasarea unui 
indicator pe un cadru. A măsura înseamnă a evalua o mărime prin comparaţie cu o 
alta numită unitate de măsură. în domeniul psihic, noi putem compara între ele doar 
efectele trăirilor psihice: numărul de mişcări, amploarea ori intensitatea lor, durata 
unor modificări, mărimea modificărilor expresive (sau fiziologice); dar suntem în 
situaţia de a compara si exprimările verbale. în toate cazurile ne lovim de două 
dificultăţi: a) nu există un raport proporţional între manifestare exterioară şi feno¬ 
menul psihic interior. Când la moartea unei rude cineva plânge în hohote, îsi smulge 
părul etc, dar peste puţin timp o vedem râzând într-un restaurant, rezultă că durerea 
nu era mare. Alţii, care nu plâng şi încremenesc, pot fi mult mai profund afectaţi, 
b) al doilea obstacol consistă în aceea că aspectul calitativ contează, cel cantitativ 
putând să n-aibă nici o semnificaţie : o telegramă în care scrie „Mama e bolnavă" are 
cu totul altă importanţă decât una în care se scrie „Mama nu este bolnavă". Efectul 
celor două litere este esenţial, sensul e profund diferit, distincţia neputând fi măsurată 
prin două sunete. 

De aceea diferentele cantitative în psihologie se consemnează, adesea, prin acor¬ 
dare de puncte, asa cum se procedează în notarea cunoştinţelor şcolare. în felul 
acesta, mărimile, numerele stabilite în psihologie au proprietatea de a forma o serie 
ordinală, dar diferentele între două cifre nu sunt egale, decât în situaţii foarte 
speciale. Cu alte cuvinte, putem afirma că A>B>C, însă nu putem şti dacă A-B = 
= B-C, aşa cum e greu să afirmăm că elevul care a luat nota 8 ştie de două ori mai 
mult decât cel care a luat 4. De asemenea, diferenţa dintre primul şcolar şi cel de al 
doilea poate fi mult mai mare decât între cel de al doilea si cel de al treilea. 

Ca urmare, în psihologie nu sunt legitime adunările, scăderile, înmulţirile dintre 
cote; totuşi, practic ele se utilizează, susţinându-se că s-au putut obţine rezultate, 
chiar dacă sunt aproximative. Vom folosi deci statistica, dar fără a supraestima 
precizia calculelor care nu e comparabilă cu cea din matematică, fizică ş.a. 

Se pot descrie trei teluri de experimente psihologice : 

a) experimentul de laborator realizat într-o încăpere amenajată, utilizându-se diferite 
aparate sau materiale. Avem avantajul posibilităţii de a elimina tot felul de factori 
perturbatori, însă subiectul se află în condiţii artificiale si în faţa unor sarcini 
neobişnuite, încât e greu să putem extinde rezultatele obţinute şi asupra com¬ 
portării în condiţiile vieţii obişnuite. 

b) experimentul în condiţii standardizate - care se desfăşoară într-o ambiantă obişnu¬ 
ită (un birou, o sală de clasă), dar subiectul e supus totuşi unor probe cu care nu e 
familiarizat, premisele acestora sunt strict standardizate - aceleaşi pentru toţi 
subiecţii. 

c) experimentul natural invocat de psihologul rus Lazurski, la începutul secolului, 
constă în a urmări o persoană (sau un grup) în condiţiile vieţii sale obişnuite - în 
care a survenit o modificare. De pildă, directorul a hotărât ca muncitorii să aibă o 
pauză de 30 de minute după 4 ore de muncă sau un profesor s-a hotărât să 
utilizeze săptămânal filme didactice, câte 1/2 de oră. Psihologul poate examina 
efectele unor astfel de modificări. 

Când intervenţia e propusă de experimentator, se vorbeşte de experiment „de 
teren" - el fiind tot experiment natural, pentru că atât ambiar.ţa cât şi natura modifi¬ 
cărilor sunt familiare populaţiei respective. în experimentul natural dispare artificia¬ 
litatea condiţiilor şi a sarcinii. în schimb, subiectul este influenţat de numeroşi factori 
pe care n-avem cum să-i controlăm, putând distorsiona rezultatele. încât un astfel de 
experiment este mai puţin precis. 

Metoda experimentală este foarte valoroasă. Totuşi, în psihologie ea a dat mai 
puţine rezultate decât se spera, deoarece în acest domeniu ne lovim de o serie de 
dificultăţi specifice. Ele au fost scoase în relief de filosofii care, de-a lungul anilor, au 
contestat însăşi posibilitatea experimentului în psihologie (P. Fraisse, 1956, pp. 8-39). 

Experimentul presupune analiză, au spus unii, adică disocierea unor variabile, a 
unor procese. Dar psihicul este extrem de unitar şi separarea percepţiei de gândire, 
de pildă, sau de afectivitate este imposibilă. Totuşi, se poate răspunde, unele procese 
elementare, cum sunt senzaţiile, suferă în mică măsură influenta ansamblului. Apoi 
atentia, dirijată de subiect, poate realiza o relativă disociere, cel puţin în ce priveşte 
procesele cognitive. Analiza este posibilă repetând o experienţă de multe ori sau 
efectuând-o cu un mare număr de subiecţi. în acest fel, prin repetare, ies în evidenţă 
factorii dominanţi, iar cei cu o influenţă secundară se atenuează reciproc, atunci când 
calculăm indici statistici cum sunt media sau varianta (număr care exprimă variaţia 
rezultatelor). 

Omul nu e un obiect, s-a spus, ci un subiect care, introdus în laborator, se 
întreabă : „Ce vor ăştia de la mine ? E prudent să-mi dau ostenela ori mai bine rămân 
pasiv?" etc. etc. Reflecţiile, intenţiile reale, atitudinile scapă observaţiei, însă pot 
avea un rol hotărâtor în modul de reacţie a persoanei. „Experimentul pierde din 
vedere esenţialul". Această critică este rodul unei exagerări: viaţa interioară se 
reflectă totuşi în exterior; nu în mod simplu şi nu totdeauna imediat, totuşi ea poate 
fl cunoscută. Până si S. Freud (care supraestimează rolul inconştientului) recunoaşte 
că putem să aflăm ce se petrece chiar în inconştient prin influentele acestuia asupra 
asociaţiilor libere, viselor, gesturilor greşite s.a. 

Obiecţia amintită scoate în relief necesitatea îmbinării experimentului şi cu alte 
metode (convorbirea, metoda biografică, testele proiective). 

O dificultate reală există: restricţiile de ordin moral. Nu putem interveni în aşa 
măsură încât să dereglăm total personalitatea (să-i insuflam unui subiect un sentiment 
intens de ură ori de afecţiune). Experimentul se termină, dar subiectul ar rămâne cu 
atitudini, convingeri, sentimente împovărătoare. în felul acesta, viaţa afectivă supe¬ 
rioară, complexă este inabordabilă experimental; de asemenea, voinţa. 

în timpul ultimului război mondial, naziştii, GESTAPO-ul au încercat, prin 
schingiuiri oribile, să transforme caracterul ferm al unor membri din rezistenta 
franceză în firi slugarnice care să spioneze şi să-şi trădeze camarazii. în unele cazuri 
au reuşit, fenomen numit „spălarea creierului". Desigur, un asemenea act constituie c 
crimă condamnată de orice tribunal. Persoana este inviolabilă atât fizic, cât şi psihic. 

în fine, există şi dificultatea legată de elementele artificiale ce se introduc, mai 
ales în experimentul de laborator. Ea se depăşeşte îmbinând cercetarea de laborator 
cu aceea de pe teren, cu experimentul natural, acesta evidenţiind în ce măsură relaţia 
constatată în laborator se menţine si în condiţiile vieţii obişnuite. 

Aşadar, experimentul psihologic întâmpină multiple obstacole. Dar cu perseve¬ 
renţă si ingeniozitate se pot obţine rezultate importante. O dovadă o constituie 
investigaţiile cruciale efectuate de Jean Piaget. 

7. Testele 

Unii autori dau o definiţie foarte largă testului, vorbind de test oricând intervine o 
măsurare (L. Cronbach, 1970). Credem că e mai bine să restrângem caracterizarea, 
altfel nu vom putea delimita o categorie (si asa foarte largă) de probe. Considerăm 
testul ca fiind o probă standardizată, vizând determinarea cât mai exactă a gradului 
de dezvoltare a unei însuşiri psihice sau fizice. Am adăugat si însuşirile fizice pentru 
că medicii ori antrenorii sportivi utilizează si ei teste, vizând determinarea perfor¬ 
mantelor de care sunt capabile unele persoane. 

Standardizarea constă în obligaţia de a aplica exact aceeaşi probă, în exact aceleaşi 
condiţii psihologice, utilizând un consemn identic pentru toţi subiecţii. în majoritatea 
cazurilor se urmăreşte şi standardizarea interpretării rezultatelor, elaborându-se cri¬ 
terii precise de apreciere şi chiar etaloane (unităţi de măsură). Iată un exemplu de 
etalonare : testul Toulouse-Pieron (test de atenţie). Se prezintă patru pătrăţele model 
care diferă numai printr-o liniută (vezi fig. 2). 

Fig. 2. Testul Toulouse-Pieron 

Ele se află în fruntea unei foi pe care sunt tipărite multe rânduri de pătrăţele, 
fiecare având câte o linioară într-una din cele opt poziţii posibile. Se cere subiecţilor 
să bareze cu o linie toate pătrăţelele identice cu unul din cele patru date ca model. 
Toţi subiecţii încep să lucreze în acelaşi timp. După 3 minute lucrul încetează si foile 
sunt strânse. Testul e considerat a determina capacitatea de atenţie. După aplicarea lui 
la câteva sute de persoane diferite se corectează foile, acordându-se câte un punct 
pentru fiecare pătrăţel barat corect. Din totalul punctelor se scad puncte pentru 
pătrăţelele barate greşit ori omise. Fiecare subiect obţine un scor : unii 76 de puncte, 
alţii de 43, alţii de 56 etc. Se urmăreşte ce punctaj întâlnim la 50 % din subiecţi. 
Acesta constituie mărimea etalon a testului. Să presupunem că am găsit cote între 52 
şi 58 de puncte la 1/2 din persoanele testate. Cine realizează un astfel de punctaj are 
o capacitate de atentie normală, cine are mai mult se presupune că posedă o atenţie 
superioară, cei cu mai puţine - atentie inferioară. împărţind populaţia în grupe de 
10% din subiecţi se obţin 10 note, numite decile, care permit o clasificare diferenţiată. 

Ulterior, un psiholog aplicând cuiva testul, după ce îl cercetează, are la îndemână 
un tabel pe baza căruia poate aprecia nivelul de dezvoltare a capacităţii de concentrare 
a atenţiei în sarcini facile. 

Etalonarea ajută mult în obiectivarea aprecierilor. Testele etalonate mai sunt 
denumite si psihometrice. Din păcate, nu orice fel de rezultat se pretează la o măsură 
aşa precisă. Totdeauna însă există o standardizare a condiţiilor de aplicare. 

Putem deosebi patru feluri de teste : teste de inteligenţă şi dezvoltare intelectuală ; 
teste de aptitudini şi capacităţi; teste de personalitate (referindu-se la trăsături de 
caracter şi temperamentale); teste de cunoştinţe (utilizate de obicei în învăţământ). 
Structura probelor este extrem de variată : uneori se utilizează aparate, alteori diferite 
materiale (cuburi, planşe, fotografii etc.); în multe cazuri se recurge doar la creion si 
hârtie, ca la orice probă de control (se dau probleme aritmetice, se cer stabilirea de 
asemănări, continuarea unor serii s.a.m.d.). Printre testele de personalitate cele mai 
răspândite sunt testele proiective, denumite astfel fiindcă au la bază în special feno¬ 
menul de proiecţie (ne identificăm cu o persoană si tindem să proiectăm asupra ei 
felul nostru de a fi: aşa cum facem la un spectacol când ne identificăm cu un 
personaj anumit). Un asemenea test este şi „Testul de apercepţie tematică" (T.A.T.). 
Se prezintă subiectului 20 de planşe în care se disting personaje aflate într-o situaţie 
neclară. Se cere elaborarea unei povestiri în legătură cu fiecare imagine. Aceasta ne 
poate da informaţii interesante asupra motivaţiei, mentalităţii persoanei (vezi 
Cristescu Miltred, 1972). 

Astăzi se utilizează un mare număr de teste (aproape 10.000). Deşi practica a 
dovedit valoarea lor, ele au fost şi sunt obiectul unor variate critici. Cercetările au 
evidenţiat avantajul folosirii de teste mai întâi în industrie. S-a demonstrat că, dacă 
selecţia muncitorilor se realizează şi prin teste, scade fluctuaţia forţei de muncă şi 
numărul accidentelor, în comparaţie cu situaţia când selecţia se face fără teste. De 
aceea, întreprinderile occidentale având cel puţin 1.000 de muncitori îşi organizează 
şi un laborator de psihologie. 

La fel, studiile în care s-a urmărit, prin aplicarea testelor, evoluţia tinerilor 
orientaţi profesional - comparativ cu dirijarea lor fără asemenea probe - au arătat 
rezultate evident mai bune. 

Din practica examinărilor au fost culese numeroase cazuri dovedind necesitatea 
recurgerii la teste. De exemplu, bine cunoscutul scriitor american Truman Capote 
(autorul romanului Cu sânge rece) când avea 12 ani constituia o problemă pentru 
profesorii săi. într-o zi. directorul scolii a venit la părinţii elevului să-i roage să-si 

înscrie copilul la o şcoală specială, el tiind debil mintal. Surprinşi, aceştia şi-au dus 
băiatul la un institut de psihologie unde, după aplicarea unui test de inteligenţă, s-a 
obţinut diagnosticul „copil genial" ! ! Dar probabil că pe Truman Capote îl plictisea 
şcoala. Viitorul a dovedit cu prisosinţă |ustetea diagnosticului psihologic. 

Cu toate acestea, în 1936, comitetul central al partidului comunist al Uniunii 
Sovietice a emis o decizie prin care erau condamnate pedologia („ştiinţa copilului") 
si utilizarea testelor psihologice, considerate „unelte reacţionare" în slujba imperi¬ 
alismului. Documentul nu era lipsit de temei deoarece, în acea vreme, unii psihologi 
americani, aplicând teste de inteligenţă unor copii de negri si unor copii de albi, au 
tras concluzia că primii sunt mai puţin inteligenţi. Alţii au testat copii de muncitori - 
paralel cu copii de intelectuali şi industriaşi - constatând de asemenea că fiii de 
muncitori sunt mai puţin dotaţi decât cei din păturile avute. Era firesc să asistăm la 
un protest în rândul claselor dezavantajate. Psihologii amintiţi făceau atunci o mare 
confuzie între inteligenţă şi cultură. în America anilor "30 masele puţin avute erau 
dezavantajate cultural, ceea ce se reflecta în performanţele la teste. Dar (ceea ce se 
nega atunci) orice rezultat la un test este influenţat de experienţă, de cultură. 
Rămânerea în urmă din punct de vedere cultural se poate remedia relativ uşor, ceea 
ce nu e posibil în cazul unei slabe dezvoltări aptitudinale. 

în folosirea testelor se făceau şi alte greşeli. Testele de aptitudini erau considerate 
a discrimina numai o aptitudine (numai aceea perceptivă ori numai reprezentarea 
spaţială) care ar fi ereditară în întregime. Aşadar, un diagnostic stabilit la 12 ani ar fi 
fost valabil toată viaţa. Azi se ştie: nivelul de inteligenţă constatat la acea vârstă se 
poate schimba destul de mult în anii următori (exceptând cazurile de debilitate 
mintală, având cauze de ordin neurologic), iar disocierea completă a funcţiilor în 
cadrul unei probe este iluzorie. Apoi, s-a subestimat rolul motivaţiei, deşi ea influ¬ 
enţează foarte mult performanţele, cât si faptul că cei mai buni sunt de obicei 
dezavantajaţi de către teste (mai ales la cele de inteligenţă). 

Psihologia contemporană este conştientă de limitele testelor. Un test nu are 
precizia unui termometru: îl pui pacientului si dacă are 39° e sigur bolnav. Orice' 
rezultat trebuie interpretat în funcţie de modul în care s-a lucrat, de experienţa 
anterioară a subiectului, de starea lui de spirit etc. Deci testele nu pot fî concepute, 
aplicate şi interpretate decât de persoane cu pregătire specială. Fac o mare greşeală 
cei care recomandă învăţătorilor şi profesorilor să aplice ei înşişi teste. 

Folosite cu competenţă de specialişti, testele au avantajul că într-un timp relativ 
scurt (de câteva ore) pot pune o persoană în situaţii foarte variate, în faţa unor 
probleme extrem de diferite. Dacă ar fi să ne bazăm numai pe observaţii, ar putea 
trece luni de zile fără a găsi o situaţie concludentă într-o privinţă sau alta. Deci 
testele dau un randament mare. Apoi ele permit o mai mare obiectivitate în apreciere 
datorită standardizării. încât nu e surprinzătoare răspândirea lor în lume. Ele furni¬ 
zează psihologului un instrument preţios. Ca instrument, nu putem spune despre un 
test că este reacţionar ori progresist; aşa cum cu un bisturiu poţi salva o viaţă, dar 
poţi şi suprima una, la fel testele utilizate competent ne pot ajuta, dar folosite 
mecanic creează mari posibilităţi de eroare. Să lăsăm deci testele în mâna celor 
competenţi. 

Orice metodă, din cele studiate, rareori ne poate duce la concluzii certe, dacă e 
utilizată fără nici o comparaţie. Aproape totdeauna e nevoie să facem apel la mai 
multe metode din cele descrise, dacă nu chiar la toate. Ele se completează reciproc. 

BAZA FIZIOLOGICĂ A VIEŢII PSIHICE 


1. Excitabilitatea 

Viata presupune un permanent schimb de substanţe cu mediul ambiant, ea fiind 
puternic influenţată de condiţiile externe. Chiar cele mai simple flinte, cele uni- 
celulare, reacţionează în raport cu unele modificări din ambiantă. Această reacţie este 
consecinţa unei proprietăţi specifice materiei vii: excitabilitatea. Excitabilitatea con¬ 
stă într-o modificare internă ca răspuns la un stimul extern, ducând adesea şi la o 
reacţie externă a celulei. Ea are însă un caracter selectiv. De pildă, floarea, soarelui 
răspunde la lumină întorcându-se mereu după soare, dar ea nu este influenţată de 
undele hertziene, undele radio, cu lungime de undă mai mare decât aceea caracte¬ 
ristică luminii solare. 

Nici animalele unicelulare nu constituie corpuri simple: în interiorul lor găsim 
tot felul de corpusculi, canalicule, vezicule, din activitatea lor combinată rezultând 
toate funcţiile ce le găsim si la animalele superioare (asimilaţie-hrănire, oxigenare-respi- 
raţie, descompunerea si eliminarea unor substanţe-excreţia etc). Se pune întrebarea 
dacă există învăţare la asemenea fiinţe. 

Se citează această experienţă: într-un bazin unde se află un protozoar, un pa¬ 
rameci, se proiectează o lumină puternică, apoi se picură puţin acid care-1 obligă pe 
animal să se îndepărteze în grabă. Repetându-se de multe ori această succesiune, se 
ajunge în situaţia când parameciul începe a se îndepărta, îndată ce apare lumina, 
înainte de prezenta acidului. Unii au contestat această experienţă, dar oricum 
animalele unicelulare se deplasează, vânează microbi si evită mediul acvatic nefa¬ 
vorabil. 

La fiinţele pluricelulare excitabilitatea creste. Ea există şi la plante, deşi mai 
redusă decât la animale. Oricum, ele se orientează către lumină, rădăcina creste în 
jos, iar unele, cum e mimoza senzitivă, capturează şi devorează insectele care se 
aşază pe frunzele sale. 

S-a constatat şi prezenta unor curenţi electrici. Un psiholog american, efectuând 
cercetări cu un aparat pentru măsurat prezenţa electricităţii ce poate apărea în muşchi, 
deci care amplifică foarte mult intensitatea ei, a observat că atunci când rupe frunza 
unei plante apar curenţi electrici slabi în tulpina ei. Mai mult, a înregistrat curenţi, 
dintr-o plantă, când în aceeaşi cameră cineva rupea o frunză altei plante. Deci există 
o comunicare între plantele apropiate, care nu pare să fie doar electrică (curenţii 
electrici fiind doar concomitenţi), ci ar avea la bază o „bioenergie". în jurul acestei 
noţiuni se fac azi multe speculaţii, fără o bază ştiinţifică. Rămân însă evidente 
posibilităţile de comunicare la mică distanţă, ceea ce denotă o excitabilitate mult mai 
mare decât se presupunea. 

Oricum, nu vom vorbi de senzaţii decât la animalele unde vom găsi organe 
senzoriale bine organizate. 

2. Evoluţia sistemului nervos în dezvoltarea 
speciilor animale 

La animalele pluricelulare găsim începuturi de sistem nervos. Astfel, celenteratele 
(meduza, hidra, coralii) au o plasă de celule nervoase: vorbim de sistem nervos 
reticulat. La meduză găsim cea. 100.000 de neuroni. Conexiunile dintre celule nu 
sunt continue: între un axon şi o dendrită există un mic spaţiu numit sinapsă; 
legătura dintre cele două terminaţii este realizată printr-o substanţă chimică, numită 
mediator. Cu cât curentul nervos trece prin mai multe sinapse, cu atât intensitatea lui 
scade. De aceea când o meduză este atinsă, ea se contractă puternic în locul respectiv, 
dar mult mai puţin în regiunile mai îndepărtate ale corpului său. Celenteratele 
reacţionează la contact şi la agenţi chimici. Totuşi, Ia unele meduze găsim o serie de 
celule fotosensibile grupate, cărora li se spune „oceli" - germenii ochilor de la 
animalele superioare. De asemenea, există si nişte celule specializate (statocist) 
asigurând poziţia verticală faţă de sol. E prea puţin totuşi pentru a vorbi de senzaţii. 

La animalele superioare celenteratelor, celulele nervoase se aglomerează în gan¬ 
glioni care se organizează formând un lanţ de-a lungul corpului (asa e cazul la 
viermi). Fiind mult solicitaţi, ganglionii din partea anterioară se dezvoltă mai mult, 
devenind „ganglioni cerebroizi" (un creier foarte rudimentar). La viermi observăm 
cazuri de habituare : în mod obişnuit o lumină puternică îi face să se ascundă în nisip 
(unele specii). Dar dacă lumina se repetă mereu ei încetează de a se mai ascunde 
(o formă de obişnuinţă). 

La insecte găsim un număr mare de celule nervoase (cea. un milion), concentrate 
în mari ganglioni cerebroizi. Ochii sunt compuşi din mii de feţe; antenele sunt 
organe de simţ tactil şi chimic. Pe toate părţile corpului găsim peri senzitivi. Unele 
insecte au organe senzitive pe picioare, cu ajutorul cărora află gustul nectarului din 
florile pe care se asază. La insecte putem să vorbim deci de senzaţii si încă de mai 
multe feluri de senzaţii. 

Evoluţia sistemului nervos pe scara animală se produce în următoarele direcţii: 

a) Concentrarea celulelor nervoase în ganglioni care, pe de o parte, formează un 
creier din ce în ce mai complex şi, pe de alta, constituie un sistem tubular de-a 
lungul corpului, care la vertebrate devine măduva spinării. 

b) Celulele senzitive izolate se grupează în organe senzoriale din ce în ce mai 
complexe. 

c) Dezvoltarea organelor de simt se face de la tangoreceptori (cei care reacţionează 
numai printr-un contact direct: simţul de contact, durerea, temperatura, gustul) 
la telereceptori (animalul sesizează semnale a căror sursă e îndepărtată : -mirosul, 
văzul, auzul). Este evident avantajul telereceptorilor, pentru că pericolul este 
sesizat de departe, din vreme; după cum şi prada poate fi simtită de la distanţă. 
Atât fuga, cât si vânătoarea sunt favorizate. 

Nevertebratele evoluează si ele destul de mult. Astfel, moluştele, mai ales cefalo- 
podele (sepia, caracatiţa), ajung să aibă cea. 168 milioane de neuroni în creierul lor. 
De aceea caracatiţa, de exemplu, poate fi dresată. La vertebrate găsim creierul foarte 
dezvoltat, cu funcţii specializate. La peşti şi batracieni el e mai puţin diferenţiat. în 
schimb, la păsări si mamifere ajunge la un grad de evoluţie superioară care atinge 
nivelul maximum la om. 

3. Apariţia şi evoluţia speciei umane 

Sunt peste 100 de ani de când Ch. Darwin a susţinut înrudirea între om si 
maimuţele antropoide, ceea ce a revoltat omenirea! Azi nici un om având cultură 
ştiinţifică nu poate nega acest fapt. Ne-o dovedesc analogii evidente în ce priveşte 
aspectul exterior, expresiile emoţionale, mâna cu degetul opozabil şi unele aspecte ale 
comportamentului (vezi Jane von Lawick-Goodall, In umbra omului). Ele diferă mult 
însă în ce priveşte greutatea creierului (sau mărimea cutiei craniene - vezi tabelul nr. 1). 


Tabel nr. 1 


denumirea 

speciei 

mărimea 

corpului 

capacitatea 

creierului 

raportul 

creier/corp 

gorila 

mare (cea. 200 kg) 

480 cm' 

0,47% 

urangutanul 

mijlociu 

380 cm' 

0,50-0,60% 

cimpanzeul 

mai mic 

395 cm' 

1,11-1,64% 

omul 

mijlociu 

1500 cm' 

2,22% 


Apariţia şi dezvoltarea speciei umane se întinde pe o durată de peste 3 milioane de 
ani. Găsirea de schelete fosile provenind de la o perioadă aşa de veche e foarte 
dificilă, ele fiind acoperite cu 25-50 rn de pământ. S-au găsit mai ales rămăşiţele de 
calotă craniană, câte un dinte, un femur. Rareori s-au descoperit schelete mai com¬ 
plete. De aceea, abia în secolul nostru s-au putut face descoperiri însemnate, fiind 
nevoie de un mare progres al antropologiei si anatomiei comparate pentru a 
recunoaşte exact diferentele între un os de origine umană şi cel al unei specii înrudite. 

Cel mai îndepărtat strămoş, acel străbunic comun omului si maimuţelor 
antropoide, face parte din ordinul primatelor, genul Dryopithecus care a trăit cu cea. 
20 milioane de ani în urmă. între acesta şi omul contemporan, primul hominid pare a 
fi australopithecus (care a vietuit cu 2-3 milioane de ani în urmă). Sunt încă îndoieli 
dacă acesta a fost un strămoş autentic al omului sau a fost un fel de văr îndepărtat. 
Găsim însă la el caracteristici specifice umane: staţiunea verticală (dar nu perfectă, 
stătea puţin înclinat), mersul biped si având antebraţul şi oasele mîinii cu mare mobi¬ 
litate (Olga Necrasov). 

Australopitecul era mic de statură (120-140 cm) si cântărea cam 25 kg. Creierul 
său avea cea. 508 cm 3 . El nu trăia în păduri, ci în regiuni cu vegetaţie ierboasă. 
Probabil, din cauza schimbărilor climatice au dispărut multe păduri, primatele fiind 
nevoite să trăiască în stepă, ceea ce impunea staţiunea bipedă pentru mărirea orizon¬ 
tului perceput. Aici exista pericolul marilor carnivore, de aceea aceste fiinţe trăiau în 
turme si se apărau cu beţe si pietre. Australopitecul trăia din culesul fructelor, 
seminţelor si din vânat. Se pare că nu cioplea unelte, dar folosea măciuci, formate 
din femurul ierbivorelor mari (de mamut în special). Era omnivor. Hrănirea cu 
proteine animale a favorizat dezvoltarea creierului. El trăia în turme, ceea ce implica 
oarecare comunicare. Probabil poseda rudimente de limbaj. 

Prima făptură care a fost neîndoielnic un hominid a fost homo erectus habilis, pe 
care-1 găsim într-o perioadă cu 1.800.000 de ani (poate chiar 2 milioane de ani) în 
urmă. A fost contemporan cu ultimii aiistralopiteci (s-au găsit în acelaşi loc oase din 
ambele specii, ceea ce a dus la formularea ipotezei că homo habilis s-ar fi hrănit cu 
australopiteci, care erau mai puţin puternici). Homo erectus era mai mare : avea cea. 
40 kg. Capacitatea sa craniană era de aproximativ 680 cm'. Folosea cu certitudine 

unelte specifice culturii de prund : lovea pietre din prunciiş în aşa fel încât ascuţea o 
muchie. îsi forma un fel de colţ mare care putea face răni largi în trupul unui animal, 
omorât pentru hrană şi blană (cu care se proteja împotriva frigului). 

O altă etapă corespunde apariţiei pitecantropului (acum cea. 550.000 de ani - în 
paleoliticul inferior). Avea capacitatea craniană de 860 cm'. Se; observă evoluţii în ce 
priveşte picioarele, mâna si dentiţia (care evoluează mai repede decât creierul). 

Cioplirea pietrei este mai intensă. Sunt cioplite ambele fete ale pietrei. Găsim un 
fel de „toporaşe de mână", având muchii şi vârf ascutit. Vânătoarea se făcea în grup. 
Se hăituiau animalele spre o prăpastie sau spre gropi mari săpate dinainte. 

Cu 400.000 de ani în urmă şi până pe la 120.000 de ani găsim sinantropid 
(dezgropat în China). Avea un craniu de 1050 cm . E prima dată când sunt dovezi 
clare de folosire a focului, pe care nu ştia să-l producă, dar îl culegea din incendiile 
provocate de trăznet si-1 păstra. Focul îi asigura căldură şi o hrană mai uşor de 
digerat. 

Găsim acum mici amenajări ale peşterilor în care locuia (apare o vatră pentru 
foc). Pe plajele marine apar aşezări sezoniere (de vară) formate din colibe clădite din 
oase de animale acoperite cu blănuri. 

Un pas mare îl facem după sinantrop găsind omul din Ncanderthal (Germania). El 
e prezent între 120.000-100.000 de ani înainte erei noastre şi are o cutie craniană 
apropiată de cea a omului contemporan (între 1300 si 1400 cm'). Erau făpturi mai 
înalte (cea. 155 cm înălţime) şi foarte robuste. în raport cu omul de azi, avea fruntea 
mai teşită, masivul facial voluminos şi pregnant (mandibule masive, falcă puternică şi 
proeminentă), dinţi voluminoşi. Picioarele erau relativ scurte şi stătea puţin îndoit în 
poziţia verticală. Degetul mare de la picior era mai îndepărtat de celelalte, dar nu era 
opozabil. Mâna sa era similară celei aparţinând omului de azi, dreapta fiind mai 
puternică. 

Confecţiona instrumente variate, realizate din aşchii mari, subţiate mai mult decât 
toporasul sinantropului. Ele aveau forma cuţitului sau a vârfului de lance. Apar şi 
unelte compuse din piatră cioplită înmănuşată în lemn. începe să producă singur' 
focul prin frecare sau scăpărare, folosind iarbă uscată. Grotele sunt amenajate. Găsim 
şi grupuri mari de locuinţe în aer liber (pe suprafeţe ajungând la zeci de ha), pe care 
le-au părăsit în timpul glaciatiunilor. Acum apar primele morminte. Corpul 
defunctului era protejat de o lespede de piairă ori un omoplat de mamut. Lângă el se 
puneau obiecte - în special unelte. 

în sfârsit, o dată cu paleoliticul superior, acum 35.000 de ani, găsim omul de azi 
Homo sapiens : cel mai vechi exemplar a fost găsit la Cro-Magnon. La acesta nu se 
mai găsesc deosebiri structurale faţă de omul contemporan. Capacitatea sa craniană 
era de 1500 cm'. Era puternic, având o talie de 1,80 m. La primii oameni nu se 
găseau deosebiri regionale. La cei mai apropiaţi de zilele noastre s-au găsit diferente 
caracteristice raselor cunoscute azi. 

Uneltele erau tot din piatră cioplită, dar aveau conturul bine modelat, cu o serie 
de detalii, ducând la o mare varietate de forme funcţionale (lame diferite, vârfuri cu 
particularităţi deosebite). Găsim multe unelte compuse: lănci de lemn cu vârf de 
piatră ori os. Se începe si prelucrarea osului care e modelat fin, lustruit. Sunt 
confecţionate ace de os cu ureche pentru cusutul pieilor, cârlige de undiţă. Unele 
unelte sunt adevărate opere de artă. 

Acum apare creaţia artistică. Oamenii se împodobeau cu coliere si brăţări; îsi 
vopseau pielea cu ocru. S-au descoperit primele picturi realizate pe pereţii peşterilor, 
cât şi mici statuete. Pictura, făcută cu intenţii magice, înfăţişa mai ales animale: pe 

ele sau în jurul lor vedem conturul unor mâini; se spera astfel un succes facil în 
vânătoare. în pictură apar rareori oamenii, dar când aceasta se întâmplă, sunt de 
preferinţă femei. 

Sensul magic al picturilor este o indicaţie a apariţiei primelor forme ale religiei. 
Deci nu mai sunt deosebiri esenţiale in raport cu omul contemporan. 

4. Caracteristici anatomice şi fiziologice 
ale creierului uman 

A. Desigur, omul nu este făptura cu cel mai mare creier, fiindcă mărimea acestuia 
depinde de mărimea corpului: creierul balenei are 7 kg. Un mai bun indicator este 
raportul dintre creier şi greutatea corpului. La om este 1/45, ceea ce este un raport 
foarte mare. Totuşi şoarecele are 1/23. înseamnă că şoarecele este mai inteligent? 
Nu. La animalele de mici dimensiuni, relaţia este alta. 

Mai edificator este raportul dintre creier şi măduva spinării. La om are valoarea 
50, la câini şi pisici este de 3-4, la cal 2,5, la iepure 2. 

Superioritatea faţă de alte mamifere se vădeşte şi în următoarele privinţe : emisfe¬ 
rele cerebrale sunt mai mari în raport cu restul encefalului; lobul frontal este mai 
mare; scoarţa cerebrală este extrem de dezvoltată (conţine cea. 16 miliarde de 
neuroni), cu o imensă cantitate de fibre de asociaţie ; o mare complexitate şi varietate 
a diverselor regiuni ale creierului (peste 200 de câmpuri corticale - pe când la 
cimpanzeu nu găsim decât 45); se remarcă o circumvoluţiune parietală inferioară a 
cărei suprafaţă este de 10 ori mai mare faţă de zona corespunzătoare a cimpanzeului 
(pe când scoarţa, în ansamblu, e numai de 3 ori mai dezvoltată). Toate acestea 
explică posibilitatea unei vieţi psihice de mare complexitate. 

B. Elementele, „cărămizile" sistemului nervos sunt celulele nervoase, neuronii. 
Mărimea lor variază de la 9 la 150 de microni. Au două feluri de terminaţii: 
dendritele prin care vine excitaţia Ia celulă si un axon prin care pleacă excitaţia din 
celulă. Neuronii sunt legaţi între ei, formând o reţea de enormă complexitate. Axonii 
unor celule intră în legătură cu dendritele ori corpul altor celule. O celulă nervoasă 
intră în contact cu sute de alte celule nervoase. în cazul neuronilor de asociaţie, unul 
singur poate realiza până la 10.000 de puncte de contact. Trebuie să precizăm însă că 
niciodată nu se realizează o lipire a unui axon de o dendrită ori de corpul altei 
celule: totdeauna rămâne o foarte mică distanţă, spaţiu denumit sinapsă. Cum am 
menţionat mai sus, prin sinapsă legătura între terminaţiile nervoase se stabileşte pe 
cale chimică. Influxul nervos se propagă de-a lungul neuronilor cu o viteză maximă 
de 10 m/sec. Datorită numeroaselor puncte de contact, celula nervoasă constituie un 
element de mare complexitate (vezi V. Mare, 1991, p. 51). Ea nu seamănă cu un 
simplu tranzistor, ci este un excelent microprocesor. încât dacă am continua analogia, 
cortexul ar fi un computer cu cea. 16 miliarde de microprocesoare cuplate prin 
trilioane de legături. Neuronii sunt susţinuţi de alte celule care '.i hrănesc, alcătuind 
„nevroglia". Există ipoteza potrivit căreia rolul acestora ar fi mai important, dar nu 
există încă dovezi clare în această privinţă. 

C. Să ne reamintim acum principalele părţi ale sistemului nervos central cu 
funcţiile lor cele mai importante. 

a) Măduva spinării (aflată în coloana vertebrală) conţine centrii reflexelor necon¬ 
diţionate şi este calea prin care trec fibrele senzitive ce duc la creier, ca si acelea 
motorii care coboară de la el, aducând la periferie comenzile sale. 

b) Mielencefalul (bulbul rahidian ori „măduva prelungită") cuprinde centrii vitali 
comandând respiraţia, digestia, ca si unele reflexe de apărare. Bulbul influenţează 
si bătăile inimii, accelerându-le sau rărindu-le. Dar bătăile inimii sunt comandate 
de propriii ei centri nervoşi. 

c) Metencefalul (creierul posterior) - căruia i se spune si creierul mic - reglează 
echilibrul corpului, tonusul muscular, influenţând şi realizarea precisă a mişcărilor 
fine. 

d) Mezencefalul (creierul mijlociu) constituit din pedunculii cerebrali (a căror funcţie 
constă în asigurarea tonusului muscular inclusiv reglarea mişcărilor) şi tuberculii 
cvadrigemeni. Aceştia din urmă asigură reflexele legate de auz si cele implicate în 
mişcările ochilor. 

e) Diencefalul (creierul intermediar). Acesta se compune din talamus ce constituie 
un centru intermediar, o ultimă statie a sensibilităţii înainte de a se proiecta pe 
cortex. A doua parte a diencefalului o constituie hipotalamusul, cel mai important 
coordonator si regulator al funcţiilor organelor interne. El intervine în termore¬ 
glarea corpului, în metabolismul apei, în metabolismul glucidelor, influenţând şi 
activitatea sexuală. Are rol în declanşarea expresiilor emoţionale (frica, furia s.a.). în 
hipotalamus s-a găsit un centru care, excitat, produce puternice senzaţii de plăcere. 
Unui şoarece i s-a introdus un microelectrod în acest centru, electrod pus în 
legătură cu o pilă şi o mică pedală. Când şoarecele apăsa pe acea pedală se 
declanşa un curent electric slab, excitând centrul amintit. S-a observat că şoarecele 
apăsa mereu pe această pedală până ajungea la extenuare. în apropierea „centrului 
plăcerii" se află si centrul opus; acesta, când este excitat, provoacă dureri foarte 
mari. Hipotalamusul are sub control şi glanda hipofiză cu rol conducător în 
sistemul endocrin. 

în planşeul trunchiului cerebral (cuprinzând mielencefalul, metencefalul şi 
mezencefalul) se află un fel de plasă cu celule mici, numită formaţia reticulată, 
având funcţia de stimulare, activare a cortexului, declanşând trezirea si starea de 
vigilentă. 

De asemenea, să amintim si de sistemul limbic aflat în jurul pedunculilor cerebrali 
cu rol notabil în reglarea expresiilor emoţionale. 

f) Partea cea mai importantă a creierului o constituie telencefalul - emisferele 
cerebrale (incluzând şi corpii striaţi) a căror activitate face posibil psihicul conştient. 
Cele două emisfere cerebrale sunt separate printr-o fisură longitudinală, iar fiecare 

din ele are şanţuri profunde (numite scizuri) care le împarte în patru lobi principali: 
lobul frontal, cel temporal, lobul occipital si lobul parietal. 

Suprafaţa creierului, de culoare cenuşie, constă dintr-un strat de neuroni cu o 
grosime de 3 mm, numit si cortex. Propriu-zis, cortexul e format din 6 straturi de 
celule nervoase, totalizând cea. 16 miliarde de neuroni susţinuţi de cea. 100 de 
miliarde de celule mai mici formând nevroglia. între neuronii din cortex, între ei şi 
cei din celelalte porţiuni ale creierului există un număr imens de dendrite si axoni 
formând masiva masă albă a creierului mare. 

Datorită numeroaselor circumvoluţiuni, suprafaţa creierului e mare: 2500 cm 2 . 
Cortexul este puternic vascularizat. Vasele capilare purtătoare de oxigen si glucoza 
formează o vastă reţea. Dacă ar putea fi puse cap la cap, ar realiza un vas lung de 
1200 km! Cât priveşte lungimea fibrelor nervoase din sistemul nervos central, puse 
cap la cap, ele ar forma un fir de 5 milioane de km. 

Aşa cum a stabilit J. Eccles (neurobiolog), în cortex neuronii sunt aşezaţi în 
coloane verticale ce se termină la suprafaţă. Diametrul lor este între 0,1 mm şi 

0,5 mm, iar înălţimea de 3 mm. Fiecare modul e compus din numeroşi neuroni, 
îndeplinind aceeaşi funcţiune (sunt până la 10.000 neuroni într-un modul). în total, 
cortexul ar avea până la 2 milioane de moduli între care se află un enorm număr de 
conexiuni. în ansamblu, cortexul îndeplineşte 4 funcţii: senzirivă, motorie, psihică si 
vegetativă. 

1) Funcţia senzitivă. Fibrele aferente de la organele senzoriale, după ce trec prin 
talamus, se proiectează în diferite porţiuni ale cortexului: cele optice în occipital, 
cele auditive în temporal, cele din piele (tactile, termice, dureroase) într-o margine 
a scizurii lui Rolando, în circumvoluţiunea centrală posterioară (marginea anteri¬ 
oară a lobilor parietali). Datorită inversării fibrelor senzitive, cele provenind din 
partea dreaptă a corpului se termină în emisfera stângă şi invers, cele din partea 
stângă în emisfera dreaptă. în zona de proiecţie, pielea este reprezentată punct cu 
punct, dar suprafaţa e proporţională cu sensibilitatea regiunii respective: găsim 
pe scoarţă o porţiune relativ mare pentru gură, limbă si mână, dar una foarte mică 
pentru spinare. Excitarea acestor zone de proiecţie nu produce imagini, ci ele¬ 
mente izolate (excitarea unor puncte din occipital cauzează vederea unor puncte 
luminoase ori cel mult linii, mici triunghiuri). Imaginile presupun solicitarea unor 
regiuni mai îndepărtate, care nu răspund însă uşor la excitaţii izolate (sunt regiuni 
„neutre"). 

2) Funcţia motorie. Centrii care comandă mişcările involuntare formează sistemul 
extrapiramidal, implicând cerebelul si ganglionii bazali. Sistemul piramidal 
reglează mişcările voluntare, iar centrii se află în zona circumvoluţiunii centrale 
anterioare (în fata zonei tactile). Şi aici reprezentarea corticală e proporţională cu 
utilizarea muşchilor respectivi (mari suprafeţe pentru gură, limbă si mână, mici - 
pentru spinare). 

3) Funcţia psihică este asigurată de neuronii de asociaţie, aflaţi între zonele de 
proiecţie, neuroni care leagă zontle senzoriale de cele declanşând mişcările, cât si 
nivelul cortexului cu cel al zonelor subcorticaje. Aceste zone permit formarea 
reflexelor condiţionate, învăţarea, memoria, percepţia, gândirea s.a. Centrii mo- 
tori ai vorbirii se află în lobul frontal, cei care asigură înţelegerea cuvintelor în 
temporal, iar înţelegerea scrisului într-o zonă parietală inferioară. 

4) Funcţia vegetativă este reglară de centrii aflaţi în lobul frontal, care influenţează 
sistemul simpatic şi parasimpatic, deci, indirect, activitatea organelor interne. 


Cu privire la funcţiile emisferelor cerebrale există încă din secolul trecut o 
confruntare între două poziţii: antilocalizationistii şi localizationistii. 

Antilocalizaiionişti au fost în secolul trecut P. Flourens şi Goltz. Şi în secohr 
nostru, K. Lashley a susţinut o asemenea poziţie : nu se pot localiza funcţiile psihice, 
învăţarea nu depinde de zone precise, ci de ansamblul scoarţei. Tulburările produ.-e 
prin lezarea cortexului n-ar depinde de local leziunii, ci de cantitatea de scoarţă 
cerebrală scoasă din uz. 

Localizaţionismul extrem îl găsim (la începutul secolului trecut) la F. Gali, după 
care fiecărei aptitudini îi corespunde o porţiune precisă din cortex, care se dezvoltă 
când aptitudinea e superioară si apare ca o umflătură pe craniu (de unde expresia 
„are bosa marematică" sau „bosa poeziei" - de la cuvântul „bosse" din franceză). Cu 
toată vâlva pe care a făcut-o Gali, cu ştiinţa sa numită „frenologie". s-a putui 
evidenţia repede lipsa oricărui temei. 

Noi am văzut însă că s-au identificat zone precise de proiecţie, dar ele se referă 
numai la senzaţii izolate şi nu la funcţiile de sinteză, ceea ce a permis lui Lashley să 
adopte poziţia amintită mai sus. însă iată, în secolul nostru, după cel de al doilea 
război mondial, chirurgul canadian Wilder Penfield efectuând operaţii pe creier, a 
găsit unele zone în lobul temporal, care - excitate uşor - provoacă pacientului amintiri 
demult uitate şi care se succed aidoma unui film (după V. Voiculescu, M. Steriade, 
pp. 162-163). De unde Penfield a susţinut existenţa unei localizări a memoriei în 
lobul temporal. Concepţia sa a fost combătută, fiindcă asemenea mărturii au fost 
obţinute numai în cazul special al bolnavilor de epilepsie. 

Controversa de mai sus este soluţionată azi prin concepţia unei localizări di¬ 
namice. O experienţă efectuată de M. Kennard si W. McCulloch pe o maimuţă este 
edificatoare. Ei au extirpat ariile motorii corticale la acea maimuţă, ceea ce a dus la 
paralizii extinse. Treptat, s-a constatat o revenire. După 2 ani, restabilirea era evi¬ 
dentă. Operând din nou maimuţa, proiecţiile nervilor motorii se găseau acum înapoia 
vechilor arii extirpate. Deci se realizase o compensaţie. Şi alte experienţe au arătat 
că, după distrugerea unor centri, apar un timp tulburări care, în multe cazuri, dispar 
datorită prelucrării funcţiilor de către alte regiuni. 

Aşadar, funcţiile complexe au la bază interrelaţiile mai multor structuri ce se 
dezvoltă în cursul existenţei individului. Există focare principale pentru unele funcţii, 
dar sunt si alte arii de pe cortex în legătură cu acele focare care, la nevoie, pot 
dobândi acelaşi rol. 

Există azi tendinţa de a descrie activitatea creierului nu pe zone strict delimitate, 
ci ţinându-se cont de integrarea excitaţiilor pe niveluri (de la mielencefal în sus) si 
ramificate (pe orizontală) rezultând constelaţii de centri. Astfel, se disting 3 blocuri 
funcţionale fundamentale (Mare, V., pp. 61-62). 

1) Blocul reglării tonusului scoarţei cerebrale. E vorba de trezirea din somn, acti¬ 
vizarea scoarţei, atenţia, vigilenţa şi procesul invers - adormirea. în această 
activitate sunt implicate diencefalul, sistemul limbic si formaţia reticulată. 

2) Blocul cu funcţia de a primi, stoca şi prelucra informaţia din mediul extern (şi 
intern). Aici contribuie cea mai mare parte a emisferelor : lobii occipitali, tempo¬ 
rali si parietali. Pe lângă zonele de proiecţie senzorială găsim mari porţiuni cu 
funcţii de integrare. Foarte importantă pare a fi o zonă de intersecţie (terţiară) 
între sectoarele optic, auditiv si tactil, si anume circumvolutiunea parietală in¬ 
ferioară, considerată specific umană. La om ea este mult mai dezvoltată în 
comparaţie cu celelalte regiuni ale creierului (faţă de cimpanzeu) si se maturizează 
târziu în dezvoltarea creierului infantil. Se consideră că joacă un rol esenţial nu 
numai în sinteza informaţiei senzoriale, ci si în realizarea proceselor simbolice, a 
structurilor gramaticale si logice, permiţând desfăşurarea gândirii abstracte. 

3) Blocul cu funcţii de programare, planificare a activităţii. E constituit de lobii 
frontali care permit confruntarea efectului acţiunilor, cu intenţiile şi proiectele 
iniţiale, reglarea şi controlul tuturor funcţiilor psihice. Leziunile lobilor frontali 
nu par a diminua capacităţile intelectuale, dar omul devine neajutorat (îi scade 
capacitatea de iniţiativă) si iresponsabil (îi dispare simţul de răspundere). Asistăm 
la o infantilizare a individului. 

Astfel se prezintă lucrurile în ce priveşte activitatea sistemului nervos central. 

5. Reglarea activităţii organelor interne şi 
roiul glandelor endocrine 

A. în afara sistemului nervos central acţionează sistemul nervos vegetativ, care 
dirijează direct funcţionarea organelor interne. Este format dintr-un lanţ ganglionar 
situat de o parte şi de alta a şirei spinării. Aceşti ganglioni nu primesc fibre senzo¬ 
riale ; sunt legaţi direct de măduva spinării şi de organele interne. 

Există două sisteme: a) sistemul nervos simpatic ce stimulează activitatea orga¬ 
nelor interne şi b) sistemul nervos parasimpatic care are, în special, un rol inhibitor 
asupra aceloraşi organe. 

Sistemul nervos vegetativ îşi are centrii in măduva spinării, controlată la rândul ei 
de către hipotalamus si, prin acesta, chiar de centrii corticali. De aceea supărările, 
stresul îndelung duc la tulburări si boli organice cum sunt ulcerul, tensiunea arterială, 
diabetul s.a. 

B. Glandele endocrine au si ele un rol în relaţie cu activitatea psihică. Funcţia lor 
e dependentă de sistemul nervos, în special de hipotalamus, care acţionează asupra 
hipofizei. Aceasta este o glandă cu rol conducător, furnizând hormoni ce stimulează 
activitatea celorlalte glande, reglându-le astfel propriile lor secreţii. 

Câteva din glandele endocrine au o înrâurire notabilă asupra vieţii psihice si 
anume: 

a) tiroida - prin hipersecreţie cauzează nervozitate, tremurături - prin hiposecretie 
duce la apatie si chiar cretinism (cazul apariţiei guşei endemice, cauzată de lipsa 
iodului). 

b) suprarenalele : miezul lor produce un hormon medulosuprarenal - si anume 
adrenalina. Aceasta accelerează bătăile inimii, intensifică respiraţia si metabo¬ 
lismul în general; totodată, apare o vasoconstrictie periferică si o vasodilataţie 
coronariană; este o pregătire pentru efort, pentru luptă (prezentă în cazul unei 
emoţii puternice). Partea exterioară secretă un hormon corticosuprarenal, impor¬ 
tant pentru sporirea resurselor energetice ale organismului. Deficitul acestuia 
creează o stare de oboseală, epuizare, astenie. Totodată, el influenţează şi com¬ 
portamentul sexual. 

c) glandele endocrine sexuale au un rol însemnat în apariţia caracteristicilor sexuale 
secundare şi a instinctului sexual. Datorită lor, bărbatul are un comportament mai 
energic, mai ferm, mai combativ decât femeia. Desigur, această influenţă nu este 
exclusivă: cunoaştem şi bărbaţi molatici, supusi. Nici o caracteristică psihică nu 
depinde numai de un singur factor, deşi în unele cazuri rolul structurii organis¬ 
mului poate fi hotărâtor. 

EVOLUŢIA PSIHICULUI 


Este foarte greu să stabilim anumite etape în dezvoltarea filogenetică a psihicului, 
deşi este cunoscută evoluţia speciilor. A.N. Leontiev a încercat să schiţeze o schemă 
a formării psihicului, distingând 4 mari faze: a) stadiul psihicului senzorial ele¬ 
mentar ; b) stadiul psihicului perceptiv ; c) stadiu! intelectului; d) stadiul psihicului 
conştient. Dezavantajul acestei clasificări este acela de a include în prima etapă 
imensa majoritate a speciilor, fiindcă stadiul perceptiv începe abia o dată cu păsările 
si mamiferele. Or, între o albină si o râmă, diferenţa de comportament este foarte 
mare. Deocamdată, neavând ceva mai bun, ne vom servi de punctul de vedere al lui 
Leontiev. 

1. Stadiul psihicului senzorial 

Stadiul psihicului senzorial elementar se caracterizează prin aceea că animalul 
reacţionează în raport cu o proprietate din mediul ambiant, însuşire caracteristică 
unui obiect sau fenomen importante pentru el. De pildă, păianjenul nu reacţionează 
în mod deosebit, dacă un obiect îi atinge plasa, dar dacă o atingem cu un diapazon 
care vibrează, el se repede asupra lui căutând să-l însface, ca şi cum ar fi o muscă. 
Deci vibraţia pânzei este semnalul declanşator al acţiunii. 

A. în acest stadiu predomină reacţiile înnăscute iar. experienţa individuală joacă 
un rol mult mai mic decât la speciile mai evoluate. Acum predomină tropismele şi 
instinctele. 

Tropismele au fost studiate mult de americanul J. Loeb. E vorba de mişcări 
simple ale plantelor si ale unor animale inferioare, cărora Loeb le-a dat o explicaţie 
mecanicistă, considerându-le rezultatul unor fenomene pur fizico-chimice. La plante 
găsim fototropism (întoarcerea plantelor spre sursa de lumină solară) si geotropism 
(creşterea rădăcinilor în jos). La animale sunt evidente geotropismele, în cazul unor 
omizi (care se deplasează totdeauna vertical pe pomi), si fototropismele la fluturi, 
puternic atraşi de o lumină strălucitoare, noaptea. După Loeb dacă lumina este în 
stânga fluturelui, ea acţionează asupra retinei care declanşează automat muşchii ce-1 
îndreaptă spre stânga, dacă a zburat prea mult spre stânga, lumina din partea dreaptă 
a retinei pune în mişcare muşchii din partea opusă ş.a.m.d. Acest mecanicism nu 
explică însă o serie de fapte : fluturii nu se lipesc de felinar, ci se învârt în jurul lui, 
iar dacă se află la mijloc între 2 felinare nu zboară între ele, ci se dirijează numai 
către unul. 

Apoi experienţele făcute cu un mic animal de apă - Dafnia - sunt edificatoare. 
Introdus într-un acvariu şi într-un tub îndoit, Dafnia se orientează spre lumină, dar 
acolo fiind astupat tubul, se întoarce, merge în sens invers luminii şi astfel poate 
scăpa. Acest mers este împotriva tropismului, ce se dovedeşte a nu fi un act mecanic. 

Mai exisiă si acte de memorie organică. E vorba de anumite ritmuri vitale. în 
plajele ce mărginesc oceanul găsim nişte viermi care ies din nisip când se produce 
refluxul şi intră în nisip atunci când vine fluxul. Puşi într-un acvariu ei continuă 
multă vreme mişcările lor periodice, deşi acum si-au pierdut orice sens. 

Apoi sunt reflexele absolute, legături constante între anumiţi stimuli şi anumite 
reacţii. Dar ceea ce caracterizează speciile mai evoluate sunt acele acte foarte 
complexe numite instincte. Ele sunt foarte bine dezvoltate la insecte, dar le întâlnim 
si la vertebrate, după cum (într-o formă mai puţin conturată) ele sunt prezente si în 
viaţa omului. 

B. Un instinct este un sistem de tendinţe şi acţiuni, identic la toţi indivizii dintr-o 
specie, care se manifestă în mod spontan şi într-un grad de perfecţiune destul de 
mare. Asupra acestui mod de reacţie, acţiunea mediului nu are decât o influentă 
minimă, deoarece îsi are originea într-un mecanism gata elaborat, transmis prin 
ereditate. 

Prin tendinţă înţelegem o pornire, un început de mişcare (mişcarea poate să nu fie 
vizibilă, să fie doar schiţată printr-o creştere a tensiunii musculare). 

Cele mai spectaculoase instincte le găsim Ia furnici şi albine. Dar ele apar cu 
claritate şi la păsări: clădirea cuibului, migraţia ş.a. La mamifere sunt foarte vizibile 
instinctele sexuale si cele materne. 

Un savant francez, J. Fabre (1823-1915), în lucrarea sa Amintiri entomologice şi-a 
exprimat admiraţia faţă de instincte, reliefând două aspecte : 

a) Perfecţiunea instinctului. De exemplu, viespea cu aripi galbene (numită sphex) 
caută un greier, îl răstoarnă pe spate si îi aplică 3 împunsături exact în ganglionii 
nervoşi ce comandă picioarele, paralizându-1. Apoi îl trage de antene până în faţa 
„vizuinii" sale (o gaură în pământ), inspectează vizuina şi împinge apoi greierul 
în ea. Pe trupul greierului paralizat îsi depune ouăle. în acest fel larvele vor putea 
consuma o hrană vie. proaspătă. Fabre subliniază precizia tuturor actelor. 

b) Al doilea aspect îl constituie finalitatea actelor. Totul se subordonează perfect 
scopului. La viespe, asigurarea hranei corespunzătoare urmaşilor, la albine, 
păstrarea mierii pentru a avea hrană iarna s.a. 

Se explică avântul explicaţiilor idealiste, în special cele deiste: înţelepciunea lui 
Dumnezeu care prevede totul, care a asigurat o ordine prestabilită etc. H. Bergson 
vorbeşte despre instinct ca manifestare a „elanului vital", tendinţă de organizare a 
materiei. 

Oamenii de ştiintă însă au infirmat, în parte, constatările lui Fabre. Observându-se 
diferite situaţii, s-a constatat că uneori viespea nu are succes: greierul fuge si scapă; 
alţii observă cum viespea are ezitări, face tatonări şi înţeapă greierul în alte locuri, 
nu în ganglioni (ceea ce n-are mare importantă, fiindcă veninul difuzează în corp si 
tot apare paralizia); alteori greierul paralizează doar parţial sau, dimpotrivă, e 
omorât - dar larvele îl consumă şi asa. 

Mai mult, printre strămoşii acestei viespi se observă multe variaţii: unii depun 
ouăle pe prada vie, dar alţii adună insecte moarte ; în alte cazuri lovesc prada în tot 
felul si o paralizează imperfect etc. Perfecţiunea instinctului si invariabilitatea sa sunt 
relative. Astfel, păianjenii nu-si' construiesc pânza exact în acelaşi mod: unii fac o 
pânză verticală, alţii orizontală, alţii nu fac deloc pânză. Chiar aceeaşi varietate se 
comportă diferit când se află în regiuni mult deosebite, ba chiar când se află în 
aceeaşi regiune. De altfel, totdeauna păianjenul îşi adaptează pânza specificului 
locului unde se află. Celulele stupului construit de albine se deosebesc mult, unele 
sunt foarte imperfecte. Nu sunt nici două furnicare construite exact la fel. în mod 
evident, există o variabilitate si în actele instinctive. 

Şi în ce priveşte finalitatea este posibilă o discuţie. Desigur, comportamentul 
instinctiv e util individului şi speciei, altfel nu s-ar fi păstrat, indivizii dispărând. Cu 

toate acestea, se poate observa uneori o pervertire a instinctului, apariţia unuia cu 
efecte negative. Sunt cazuri, printre insecte, când masculii îşi vânează si consumă 
propria lor progenitură. Unele furnici îşi omoară regina si hrănesc cu grijă o femelă 
străină sau un parazit care le devorează larvele. în ambele cazuri, furnicarul este 
condamnat la dispariţie. 

Aşadar, acţiunea instinctelor nu e nici pe departe desăvârşită, ea fiind un rezultat 
al evoluţiei speciilor. 

C. Ce sunt în esenţă instinctele? I.P. Pavlov nu făcea o diferenţă între reflexe si 
instincte. Pare a fi doar o chestiune de complexitate. Ca şi reflexul, instinctul este 
declanşat de anumiţi excitanţi, externi sau interni. Este o sensibilizare faţă de un 
stimul precis. K. Lorenz a arătat că, la unele animale, la păsări si chiar la unele 
mamifere, apare reacţia de urmărire, de ataşament faţă de orice obiect mai mare care 
se mişcă în preajma lor, în primele ore după ieşirea din ou (sau după naştere). 
Fenomenul numit imprinting (imprimare) a fost observat la puii de rată sau de găină 
ce s-au ataşat de o cutie pusă în mişcare în apropierea lor (S.A. Barnett, 
pp. 223-224). La fel s-a putut observa cazul unui mânz care nu putea fi despărţit 
de... un automobil! Iată exemple în care excitantul declanşator este simplu, nu e 
vorba de o formă anumită ori de o culoare specifică (cum este cazul în alte instincte), 
însă un instinct presupune deseori o succesiune de acte foarte complexe. E cazul 
albinelor care, potrivit cercetărilor lui K. von Frisch, atunci când descoperă o zonă 
cu flori pline de nectar, se întorc la stup şi efectuează un dans ale cărui viteză şi 
înclinaţie exprimă distanţa si direcţia unde se află plantele respective (M. Beniuc, 
1970). în acest fel, lucrătoarele zboară în direcţia indicată - ele „înţeleg" acest 
limbaj instinctiv. Nu e vorba de „raţionament", ci de reacţii reflexe la anumite 
caracteristici ale zborului unei lucrătoare. 

Se poate afirma că instinctul constă într-o succesiune de reflexe, în care o acţiune 
pune animalul într-o situaţie ce declanşează actul următor. In cazul viespii sphex, 
vederea greierului declanşează atacarea si răsturnarea lui, agitaţia acestuia, răsturnat 
fiind, o stimulează la împungerea lui ş.a.m.d. Dacă modificăm o verigă, viespea 
devine dezorientată: când, după răsturnarea greierului îi tăiem antenele, viespea nu 
ştie ce să facă şi-l abandonează (nu îl trage de un picior similar antenei). 

De asemenea, o altă specie de viespe îşi clădeşte o celulă în care depozitează 
nectar, iar când celula s-a completat, atunci o închide, acoperă intrarea. Dacă 
spargem celula în asa fel încât nectarul se scurge uşor, insecta o va umple la nesfârşit, 
fără a sesiza neregula. 

Această fixitate a instinctului îl face să fie deosebit de actele învăţate, inteligente. 
Instinctul s-ar caracteriza ca un act înnăscut, predeterminat, mecanic, fix, rigid, pe 
când actele inteligente, dimpotrivă, ar fi dobândite în cursul existentei, plastice, 
adaptate condiţiilor variabile ale mediului. Această opoziţie este valabilă numai în 
linii mari. Cum am învătat şi mai sus, există şi în ce priveşte instinctul o oarecare 
variabilitate. Să cităm alte câteva fapte. 

De pildă, viespea sphex ajungând cu greierul paralizat în fata vizuinii, îl lasă la 
intrare, intră în adăpostul pregătit, iar după ce constată că totul este neschimbat, se 
întoarce si introduce prada înăuntru. Dacă, pe când ea se află în vizuină, noi târâm 
greierul mai departe, viespea îl caută. îl trage în fata adăpostului şi iar se duce să-şi 
facă inspecţia; acest act mecanic se poate repeta si de 40 de ori la rând ! Pe de altă 
parte. în alte regiuni, au fost observate viespi sphex care, după 3-4 repetări mecanice 
ale inspecţiei, renunţă la ea si introduc imediat greierul în locul de mult pregătit. 

Există o adaptare a instinctului în funcţie de condiţiile de mediu. Un stup de 
albine mutat la ecuator, unde nu este iarnă, încetează după câteva generaţii să mai 
adune miere. O pasăre captivă, chiar dacă are la îndemână tot ce-i trebuie pentru a-şi 
clădi un cuib, totuşi nu construieşte nimic. Un pui de câine crescut de la naştere pe o 
podea de ciment, după ce face mereu încercări de a scurma (pentru a-si ascunde 
surplusul de hrană), de la o vreme renunţă si instinctul acesta nu mai apare, chiar 
dacă este eliberat într-o curte cu pământ moale. 

De asemenea, cântecul păsărilor nu e decât parţial înnăscut: lungimea cântecului, 
numărul de note este acelaşi cu cel al cântecului părinţilor, dar melodia este în 
funcţie de un model care poate fi cu totul altul când pasărea a crescut printre alte 
specii. 

De altfel, la speciile superioare, instinctul se perfecţionează prin exerciţiu: e 
vorba de „jocul" puilor de pisică ori de câine, prin care indivizii îşi exersează iuţeala, 
agerimea. 

Aşadar, nu se poate face o opoziţie prea netă între comportamentul instinctiv şi 
cel învăţat, mai ales în cazul speciilor evoluate. La acestea, învăţarea ocupă un loc 
din ce în ce mai important şi de aceea copilăria e din ce în ce mai lungă (cea mai 
lungă e la cimpanzeu si, desigur, la om). De altfel, omul are puţine instincte si apar 
doar sub forma unor tendinţe : tendinţe de apărare (fuga la un zgomot puternic, la un 
cutremur), tendinţe sexuale (care se mărginesc la actul în sine si nu determină nici 
măcar natura partenerului), iar tendinţele materne (foarte puternice la animale) pot 
lipsi. Oricum, o cercetătoare (Margaret Mead), vizitând o insulă din Polinezia, a 
întâlnit o populaţie primitivă unde relaţiile sociale erau diferite de cele europene: 
femeile mergeau la vânătoare, la pescuit, iar bărbaţii se ocupau de gospodărie şi de 
copii. Dându-le copiilor de acolo diferite jucării, s-a observat că băieţii au arătat 
interes păpuşilor, pe când fetele au preferat armele sau uneltele în miniatură. Deci 
nici preferinţa pentru păpuşi nu este legată de un instinct, ci este efectul modelului 
social. 

Cum s-au format instinctele - aceasta este o problemă extrem de complicată. 
Lamark susţinea ereditatea însuşirilor dobândite. în spiritul acestei concepţii, deprin¬ 
derile consolidate mereu ar fi putut deveni treptat ereditare, s-ar fi transformat în 
instincte după un mare număr de generaţii. S-a făcut chiar un experiment în acest 
sens. McDougall, la începutul acestui secol, a urmărit câte erori face o pereche de 
şobolani până învaţă un anume labirint. A înregistrat 144 greşeli. Apoi aceşti şobolani 
au fost hrăniţi numai în cadrul acelui labirint pe care trebuiau să-l străbată mereu. La 
fel a procedat cu puii şi cu nepoţii lor. După câteva zeci de generaţii (experimentul a 
durat aproape 20 de ani) ultima pereche a învăţat prima oară labirintul făcând doar 9 
greşeli confirmând, aparent, teza lui Lamark. Numai că un alt psiholog a crescut o 
familie de şobolani în aceleaşi condiţi cu cei ai lui McDougall, dar fără a utiliza deloc 
labirintul; si totuşi, după 50 de generaţii ultima pereche a învăţat labirintul tot asa 
uşor. încât alţii au fost factorii care au dus la o creştere a inteligenţei acelor animale. 

De altfel, cercetările biologilor au infirmat mereu punctul de vedere al lui 
Lamark. Experienţa, se pare, nu poate influenţa direct zestrea ereditară. Azi specia¬ 
liştii susţin că modificarea eredităţii se face numai prin mutatii cu totul întâmplătoare. 
Conform calculului probabilităţilor, dacă aşa ar sta lucrurile, atunci pentru a se 
explica evoluţia speciilor ar fi nevoie de sute de miliarde de ani. Nu se ştie în ce 
condiţii mediul si experienţa ar putea influenţa zestrea ereditară. 

însă apariţia instinctelor nu e cu nimic mai misterioasă decât funcţionarea orga¬ 
nelor interne: în timpul digestiei se produc mişcări si se secretă fermenţi exact la 

momentul oportun si în cantitatea necesară, în funcţie de compoziţia chimică si masa 
bolului alimentar. Sângele creează anticorpi speciali pentru viruşi ori substanţele 
ce-au pătruns în organism. Cine face analiza chimică? Cine comandă structura 
necesară a anticorpului ? Sunt nenumărate mecanisme care reglează circulaţia sanguină, 
păstrarea temperaturii corpului şi toate constituie răspunsuri exacte la stimuli anumiţi. 
Deosebirea între aceste mecanisme si instincte este doar aceea că instinctele se 
declanşează şi se reglează îndeosebi în funcţie de excitanţi externi, pe când organele 
interne îşi reglează activitatea după semnalele din interiorul organismului. 

2. Stadiul psihicului perceptiv 

După A.N. Leontiev, se află în acest stadiu speciile care sesizează caracteristicile 
obiectelor în integritatea lor si nu doar aspecte senzoriale izolate. Aceasta se traduce 
în posibilitatea de a distinge un obiect vizat de condiţiile în care se poate ajunge la el. 
Este o discriminare între obiect şi condiţiile ambiante. De exemplu, dacă într-un 
acvariu punem între un peste si hrană un paravan de sticlă, acesta poate învăţa să-l 
ocolească. Dacă după aceea scoatem paravanul, peştele nu observă schimbarea şi 
continuă să efectueze un drum de ocol. Un mamifer pus într-o situaţie similară 
sesizează deosebirea şi recurge la calea directă către aliment. 

O a doua caracteristică o constituie predominarea actelor învăţate la aceste specii, 
instinctele având un rol mai puţin important. De aceea, activitatea lor e mult mai 
plastică, mai adaptată, ţinând cont de condiţiile, situaţiile concrete în care ea se 
desfăşoară. 

3. Stadiul intelectului 

Stadiul intelectului, al gândirii senzorio-motorii, îl găsim numai la maimuţele 
antropoide. El se caracterizează prin puţinătatea încercărilor de a rezolva o problemă 
şi apariţia soluţiei dintr-o dată, pe neaşteptate. Faptul a fost evidenţiat prin experi¬ 
mentele cu cimpanzei realizate de W. Kohler. într-unui din ele, maimuţei i se oferă o 
banană, dar în afara cuştii şi la o distantă la care ea nu o poate ajunge. în cuşcă se 
afla însă si un băţ. Cimpanzeul nu face multe încercări, renunţă, se învârte prin 
cuşcă; deodată observă bătui, îl înşfacă, trage banana către el si o consumă. 

Se observă şi un al doilea aspect: caracterul bifazic al acţiunii. Maimuţa apucă 
un băţ sau îsi clădeşte un postament din lăzi (într-o altă experienţă în care banana se 
află pe tavan) si abia în al doilea moment îsi poate însusi fructul. 

De asemenea, odată folosită o astfel de „unealtă" improvizată animalul reţine 
procedeul şi-l foloseşte imediat în situaţii asemănătoare. 

4. Stadiul psihicului conştient 

Stadiul psihicului conştient este ultima treaptă a evoluţiei, specifică omului. în 
legătură cu deosebirile dintre om si animal există o controversă. Unii, printre care si 
H. Piferon, susţin că diferentele sunt de ordin pur cantitativ. Alţii, printre care 
A.N. Leontiev, subliniază existenta si-a unora calitative. 

După H. Pieron. cea mai categorică deosebire este aceea referitoare la volumul 
creierului, încolo existând destule asemănări. în ce priveşte senzaţiile, animalele sunt 
chiar superioare omului, vulturul, de pildă, având o acuitate vizuală mai bună. 

Memorie găsim si la furnică: aşezăm o tufă în drumul furnicilor ieşind din furnicar 
şi o lăsăm câtva timp. înlăturând-o, observăm că furnicile întorcându-se la furnicar 
sunt dezorientate când ajung în locul unde fusese tufa peste care trebuiau să treacă. 
Cât priveşte cimpanzeul, el recunoaşte omul care l-a îngrijit (şi după 2 ani). Expre¬ 
siile emoţionale ale omului le găsim şi la cimpanzeu. Frica este prezentă chiar si la 
un crab. Dacă-1 atârnăm de un picior, va muri fără să încerce să-si rupă piciorul, dar, 
fixat în apă, el se autotomizează, de frică, la vederea unei caracatiţe. 

Am putea vorbi de sentimente estetice si la unele păsări: ele îşi împodobesc 
cuibul nupţial cu frunze si flori. Unele îsi construiesc si un fel de aiei împodobite cu 
flori preferate. Iar d?că schimbăm florile cu altele, ele le smulg si le pun pe cele 
agreate (unora le place galbenul, altora nu). 

Tot aşa afecţiunea si fidelitatea extremă a unor câini tată de stăpânul lor e privită 
ca un sentiment religios în germene. 

Ierarhia socială se observă la cimpanzei. Şeful merge înainte si este respectat, 
având prioritate în multe situaţii. Limbajul este prezent sub forma tipetelor. La 
cimpanzei sunt manifeste si unele gesturi semnificative. Dar am amintit de existenta 
unui limbaj (sub forma dansului) la albine. 

în fine, observăm şi animale folosind unelte: elefantul smulge frunze mari cu 
care se apără de muşte. Cimpanzeii aruncă cu pietre si îsi confecţionează din fibrele 
frunzelor tije cu care scot termitele din cotloanele marilor lor construcţii. 

Ajunşi la acest aspect, trebuie totuşi să subliniem deosebiri esenţiale. Omul 
modifică mult obiectele din natură pentru a-şi confecţiona o unealtă şi mai ales o 
păstrează, ceea ce nu se întâmplă la nici un animal. Totodată, modul de confecţionare 
si de utilizare a uneltei capătă consacrare socială, fiind transmis de la o generaţie la 
alta. în felul acesta s-a asigurat progresul uriaş al umanităţii, întrucât o nouă generaţie 
nu este nevoită să inoveze totul de la început, ea profită de experienţa înaintaşilor. 

O altă deosebire netă constă în utilizarea limbajului independent de context, aspect 
inexistent în expresiile animale. 

Un alt specific îl constituie apariţia gândirii abstracte, datorită căreia pregătirea 
unei acţiuni poate avea loc în gând, în afara situaţiei prezente, uneori cu ani înaintea 
desfăşurării acţiunii. 

în fine, activitatea omului e subordonată relaţiilor sociale. în timpul vânătorii, 
hăitasii gonesc animalele în direcţia unde aşteaptă cei cu arme. Acţiunea lor ar fi 
absurdă, dacă n-ar exista convenţia cu ceilalţi participanţi la vânătoare. 

Dintre toate aceste caracteristici specifice, două par să fie cele mai importante: 
construirea, inclusiv păstrarea uneltelor si apariţia gândirii abstracte, a conştiinţei 
reflexive. Ele au făcut posibile dominarea şi transformarea profundă a mediului. 

FORMELE VIEŢII PSIHICE: 

CONŞTIINŢA Şl INCONŞTIENTUL 

Frecvent se spune că specificul psihicului uman este apariţia conştiinţei. Dar 
există două feluri de conştiinţă: una implicită, primitivă, nediferenţiată, care există 
si la animalele superioare si o alta reflexivă, conştiinţa de sine, de eu, într-adevăr 
specific umană. 

1. Conştiinţa implicită 

Conştiinţa implicită este doar o conştiinţă de ceva: vreau să traversez strada si 
deodată văd un automobil ce se apropie repede ; mă opresc, aştept să treacă. Am avut 
deci conştiinţa a ceva diferit de mine care mă punea în pericol. Conştiinţa implicită 
constă într-o separaţie confuză a fiinţei mele de alte obiecte sau fiinţe. Astfel, văd o 
scară în faţa mea şi reacţionez pentru a o urca - ceea ce presupune o cunoaştere a 
unui obiect diferit de mine si faţă de care ştiu să reacţionez. 

O asemenea conştiinţă o găsim şi la speciile animale avansate. Câinele, ju- 
cându-se, nu-si muşcă propria coadă ori labă. El fugăreşte cu elan o pisică, dar se 
păzeşte de ghearele ei, deci are conştiinţa pericolului zgârieturilor. Am observat 
comportamentul unei pisici urcate pe o magazie si care, aruncându-i o bucată de 
carne pe jos, nu îndrăznea să sară, ezita în mod vădit si a rezolvat problema sărind 
mai întâi pe un gard apropiat si de acolo jos. Ea a fost conştientă de pericolul lovirii 
ei de pământ; există deci la pisică o apreciere implicită a posibilităţilor ei şi- a 
riscurilor. 

Asa cum scrie psihiatrul H. Ey, conştiinţa (implicită) este un fel de scenă în care 
se petrec evenimentele. Ea se constituie ca un mediu prin care noi accedem la tot 
ceea ce există şi în care închegăm realitatea. Conştiinţa e forma în care e trăit orice 
fenomen. Ea ne plasează într-o lume reală. 

Este o structurare a trăirilor prin care noi ne simţim participanţi la tot ce se 
întâmplă (ceea ce presupune o separare între noi şi celelalte obiecte sau fiinţe). 
Conştiinţa implicită este o conştiinţă de ceva: ne simţim prezenţi într-o realitate 
distinctă de noi. 

în stările patologice, de confuzie mentală, bolnavii asistă la tot ceea ce văd, fără a 
avea sentimentul prezenţei lor şi fără sentimentul necesităţii de a participa. Realitatea 
constituie un spectacol străin de ei, de neînţeles. 

O problemă dificilă o constituie visul în care ne simţim participanţi la o lume pe 
care o credem reală. De aceea primitivii credeau că sufletul a participat realmente la 
cele visate şi, când şeful lor visa o vânătoare norocoasă, era felicitat de supuşii săi. 
în vis pare a avea loc o iluzie de conştiinţă, fiindcă visul constă într-o rupere de 
realitate. 

în concluzie, reţinem: conştiinţa implicită este o conştiinţă în acţiune, un câmp 
al prezentului şi al prezenţei noastre în lume. Ea implică separarea mea de lume si de 
ceilalţi. 

2. Conştiinţa reflexivă 

Conştiinţa reflexivă este caracteristică omului si constă în conştiinţa clară a unui 
eu care acţionează în mod responsabil. Conştiinţa reflexivă nu există la copilul mic, 
căci ea presupune deplina conştiinţă de sine si o dezvoltare a gândirii abstracte. Ea 
solicită existenţa unei capacităţi de discuţie interioară. P. Janet vorbeşte de importanta 
reacţiilor noastre faţă de propriile noastre reacţii. în cazul conştiinţei reflexive este 
vorba de o povestire ori o comentare a propriilor acţiuni. Eu mănânc grăbit la masă, 
am conştiinţa implicită a actului, dar deodată îmi dau seama că mănânc prea repede, 
de fapt îmi comentez în limbaj interior acţiunea : „e nesănătos să mănânci prea 
repede" si continuu, diminuând ritmul. Deci conştiinţa reflexivă este o conduită 
suprapusă, un comentariu propriu asupra reacţiilor mele exterioare ori interioare. 
H. Ey spune : „A fi conştient de ceea ce eu simt sau ceea ce eu vreau înseamnă a-mi 
verbaliza ideile, proiectele sau sentimentele şi a dispune de ele". (Când e vorba de a 
„dispune" de sentimente, afirmaţia trebuie luată într-un sens foarte larg, afectele 
fiind prea puţin influenţate de raţiune.) 

Nu poate fi vorba de un centru al conştiinţei, nici al celei implicite, nici al celei 
reflexive. Conştiinţa presupune activitatea întregii scoarţe cerebrale, stimulată de 
formaţia reticulată care comandă trezirea, atentia noastră. 

Prin ce caracteristici putem distinge un act conştient (înţelegând prin aceasta 
prezenta conştiinţei implicite, prezente si la animalele superioare)? C.F. Graumann 
distinge mai multe aspecte menţionate în cele ce urmează. 

a) Când e vorba de animale (şoarecii studiaţi de behaviorişti) e edificator faptul de a 
distinge între excitanţi care e util şi care e primejdios. Tolman precizează: când 
animalul e pus în fata posibilităţii de a acţiona în diferite feluri şi el alege una din 
alternative. 

La om se poate face distincţie între alegerea spontană, fără a cunoaşte motivul 
(conştiinţa implicită) si aceea bazată pe gândire (conştiinţă reflexivă). 

b) Poate fi considerat conştient ceea ce este comunicabil. Când cineva ne comunică 
ceva anume, ştim că e conştient. Dacă nu ne comunică, nu putem cunoaşte starea 
de conştiinţă. O asemenea caracteristică este discutabilă: afazicul este conştient 
de ceea ce ştie, dar nu poate comunica. Apoi există comunicare neverbală. O 
fetiţă care se înroşeşte ne poate informa asupra stării ei de spirit - de care ea însă 
poate să nu fie conştientă. în fine, în starea de hipnoză subiectul poate spune 
multe, dar nu e în stare de conştiinţă. încât acest criteriu este unul relativ. 

c) Cineva este conştient când este atent, când observă ceva. Focalizarea psihicului duce 
la conştiinţă, o conştiinţă cel puţin implicită (observabilă şi la animale). Atenţia la 
om poate fi detectată si cu ajutorul electroencefalografului: apar undele beta. 
Atenţia asigură o orientare selectivă, conştientă. Dar după cum în atentie găsim 
grade, şi în ce priveşte conştiinţa există diferite grade. Nu există o separaţie netă 
între conştient şi inconştient. Conştiinţa si inconştientul sunt extremele unui continuu. 

d) Act conştient este si cel premeditat, intenţionat. Intenţionat, nu în sensul lui 
Brentano (considerând intenţionat orice act care are un obiect), ci acela care 
urmăreşte realizarea unui scop, dinainte reprezentat. Deci e vorba de conştiinţa 
reflexivă. Premeditarea conduitei, reflecţia asigură plasticitatea ei, adaptarea la 
situaţie şi la mijloacele existente. Apare principalul rol al conştiinţei, rolul de 
conducere adecvată. Prin această funcţie se manifestă eficienta ei, faptul de a nu 
putea fi considerată inutilă, un epifenomen. 

Reacţiile instinctive, necontrolate în mod conştient, sunt rigide, automate si devin 
insuficiente în situaţii mult schimbate. 

e) A fi conştient mai e sinonim cu a şti, a fi conştient de sine. Eu cunosc ceva : în 
faţă am clădirea universităţii, dar totodată îmi dau seama că această cunoaştere 
este a mea. Este în afară de mine care o privesc. Este o conştiinţă implicită care 
poate deveni oricând explicită. Pot spune : „Iată eu privesc universitatea aproape 
zilnic de 3 ani". 

Lumea este percepută conştient în sensul sesizării ei ca nefiind în eul interior, ca 
nefăcând parte din mine (deşi imaginea ei se formează pe retină si în occipital). 
Progresul conştiinţei umane, de la conştiinţa implicită la aceea explicită (reflexivă) se 
realizează lent, în copilărie. E vorba de formarea conştiinţei de sine, proces care se 
termină abia pe la 14-15 ani. Destul de devreme copilul îsi spune „eu pot să...", dar 
mult mai târziu va remarca „eu gândesc". 

3. Formarea conştiinţei de sine 

A. Conştiinţa de sine (explicită) e precedată de „sentimentul de sine", stare 
confuză, dinaintea momentului când persoana va judeca, va aprecia modul său de 
existenţă. La baza evoluţiei conştiinţei stă formarea treptată a unei scheme corporale 
si a unei imagini a propriului corp. 

Evoluţia conştiinţei în copilărie se studiază în cadrul psihologiei dezvoltării, aici 
vom înfăţişa doar câteva repere. 

Conştiinţa de sine începe cu conştiinţa propriului corp, având la bază senzaţiile 
interne: foamea, setea, durerea... la care se adaugă senzaţiile proprioceptive si 
kinestezice (adică cele legate de poziţia corpului si de mişcare). Un rol îl joacă, 
desigur, si privirea propriilor membre şi a corpului. Toate aceste impresii sunt 
analizate cortical si rezultă cunoaşterea corpului nostru, a suprafeţelor ce-1 limitează 
(ca şi în cazul formelor obiectelor din jur, bazate mai ales pe văz şi pipăit). Se obţine 
o imagine a corpului, disociată de referinţele exterioare, independentă de locul unde 
ne aflăm. Există un model postural al corpului si al unui spaţiu în care noi localizăm 
percepţiile noastre, e „schema sa posturală" în raport cu care apreciem orice 
schimbare de poziţie. Se pare că în formarea acestei scheme există si unele premise 
ereditare. 

Pornind de la această schemă, copilul mai mare ştie că e slab sau gras, înalt sau 
scund - comparându-se cu cei din jur. 

Schema posturală, imaginea corpului nu se referă doar la topografia corpului şi la 
poziţiile sale, ci si la posibilităţile de a acţiona asupra lumii exterioare. Existenţa şi 
importanţa lor se relevă în tulburările patologice ce pot surveni: asomatognozia (ar 
fi „necunoaşterea corpului"). Se citează cazuri de hemiasomatognozie când pacientul 
are tulburări într-o jumătate a corpului. Un bolnav povesteşte : „Nu mi-am dat seama 
că braţul stâng nu se mişcă. Când atingeam mâna stângă aveam impresia că ating o 
carne străină, o altă mână. Ştiam că e mâna mea şi totuşi aveam un corp care nu era 
al meu" (R. Angelergues, p.230). Aici nerecunoaşterea se combină cu „apraxia" 
(paralizia), ceea ce nu se întâmplă totdeauna. 

O altă bolnavă nu ştie unde se află şi ce face cu mâna stângă: îşi întreba, cu 
reproş, soţul de ce o scarpină pe spate, or ea se scărpina singură cu mâna stângă. 

Tulburările menţionate provin din pierderea sensibilităţii posturale (legate de 
poziţie) si kinestezice (de mişcare). 

Existenta unei scheme, a unei imagini puternice se evidenţiază şi prin fenomenul 
contrar: „membrul fantomă". Bolnavii cărora li s-a tăiat un picior îl simt uneori 
prezent, îi doare chiar. Este o persistentă a imaginii corporale. 

Nu poate fi vorba ca persoanele menţionate să nu aibă conştiinţa de sine. Ele erau 
adulte şi aveau conştiinţa de sine formată, pe baza unei multitudini de experienţe: se 
ştiau fiinţe gânditoare, sociale. Deci se pot pierde, parţial, impresiile provenind din 
corp, fără a pierde conştiinţa eului propriu. 

B. Se pune întrebarea : când se formează imaginea propriului corp ? Răspunsul la 
această chestiune l-am putea găsi în studiile care au căutat să cuprindă momentul 
când copiii mici îsi recunosc imaginea în oglindă. Nu se poate recunoaşte cineva care 
nu se cunoaşte, nu are cât de cât o idee despre sine. E nevoie să existe mai întâi o 
cunoştinţă de sine. 

Dificultăţile recunoaşterii în oglindă sunt mari, fiindcă imaginea de sine a 
copilului în primii 2 ani are la bază senzaţiile interne, cele proprioceptive (de poziţie) 
si cele musculare, de mişcare. Pe cale vizuală cunoaştem doar mîinile si o bună parte 
a corpului, nu însă şi fizionomia. Pe când în oglindă tocmai faţa ocupă locul central. 
Este deci o trecere de la un sistem de repere, de la un „atlas" la altul. în cazul orbilor 
din naştere care izbutesc să dobândească vederea, s-a văzut că o asemenea tranziţie 
este foarte dificilă. Nici în cazul copiilor mici ea nu este lesnicioasă. 

M. Beniuc a observat un mic peşte, „pestele combatant", care atacă cu violenţă 
orice alt mascul din specia sa. Separat printr-un geam de acesta el se izbeşte de geam 
si adoptă o atitudine agresivă, un timp destul de lung. Dacă i se pune în faţă, nu un 
geam, ci o oglindă, ostilitatea sa se exprimă un timp de 3 ori mai lung! La alte 
animale se manifestă reacţii diferite faţă de cele exteriorizate în prezenţa confraţilor. 
Câinele stă departe de oglindă, o ocoleşte si pleacă. Poate fiindcă imaginea în oglindă 
are o lucire neobişnuită si se mişcă simultan si simetric cu el. 

Unul din studiile efectuate la sfârşitul deceniului al 7-lea (de către psihologul 
Amsterdam) pune în evidenţă: pe la 17-18 luni, în faţa oglinzii copilul reacţionează 
ca la alt copil, zâmbind si emiţând vocalize. între 18 si 20 de luni apar reacţii de 
evitare. în fine. între 21 si 24 de luni se manifestă simptomele recunoaşterii de sine : 
dacă i se picură o pată roşie pe nas, copilul văzând-o în oglindă, pune mâna pe nas, 
pe pată. 

Rene Zazzo a reluat studiul, experimentând cu 30 de copii în vârstă de 10-33 luni. 
Recunoaşterea de sine, arată el, nu se produce ca o iluminare subită şi la o dată 
precisă. Totul se petrece în aşa fel, încât, dintr-un moment în altul, recunoaşterea 
poate deveni îndoielnică. După primul moment când apare recunoaşterea, urmează 
evitări, fluctuaţii ce durează cel puţin 6 luni la majoritatea subiecţilor. 

Ca si Amsterdam, Zazzo va observa la copil câteva faze până la deplina recu¬ 
noaştere de sine. La vârstă mică, el e indiferent. Mai târziu îsi manifestă bucuria, ca 
la prezenta altui copil. Apoi urmează o stare complexă: anxietatea şi evitarea 
alternează cu surpriza si curiozitatea. După care începe să apară recunoaşterea 
favorizată de compararea mîinii sale cu aceea din oglindă sau de intervenţia altor 
repere : când mănâncă o prăjitură ori când e împreună cu cineva. 

Dacă o lumină licăreşte în spatele său, copilul se întoarce, dar reacţia are loc mai 
târziu decât descoperirea petei de pe nas! 

După R. Zazzo, recunoaşterea în oglindă are loc între 2 si 3 ani mai aproape de 2 
ani. Ea coincide cu perioada când copilul începe să folosească pronumele „eu", „a! 
meu", „al tău" în loc de „Radu vrea...", ,.E a lui Radu...” (Radu fiind însuşi 

copilul). Deci apare o conştiinţă de sine ca persoană cu un nume, cu o anumită 
înfăţişare pe care începe să o recunoască. 

Recunoaşterea de sine e condiţionată de cunoaşterea în prealabil a unor persoane 
din jur. Dovada ne-o dau cimpanzeii, care şr ei se pot recunoaşte în oglindă (deşi mai 
greu: văzând pata pe nas si-o caută mai întîi pe ureche, pe frunte, până nimereşte 
nasul). Dar dacă puiul de cimpanzeu e crescut separat de orice maimuţă, el nu se 
poate recunoaşte în oglindă. Când. după aceea, stă cel puţin 3 luni cu alţi cimpanzei, 
devine şi el capabil de a se recunoaşte. Deci conştiinţa de sine e indiscutabil legată de 
cunoaşterea altora (R. Zazzo, 1975, pp. 145-188). 

C. Chiar când copilul are cunoştinţă de sine, el nu e totuşi conştient de toate 
detaliile acţiunilor sale, de care poate deveni conştient numai în anumite condiţii, 
fenomen prezent chiar şi la vârsta adultă. 

J. Piaget a efectuat o serie de experienţe în această problemă, pe care le-a 
înmănunchiat în volumul La prise de conscience. După cum precizează el, de obicei 
se consideră conştientizarea bruscă - un fel de iluminare. Unii chiar o privesc ca pe 
un efect al activităţii unui organ special („simţul intern"). Fals! Conştiinţa reflexivă 
constituie un proces complicat, implicând o construcţie a unor relaţii în raport cu 
sisteme evoluate. Ne-o dovedeşte existenţa unor aspecte ale comportării de care 
copilul (si chiar adultul) nu este conştient. Noi efectuăm uneori acţiuni, chiar 
complicate, fără să ne dăm seama exact cum procedăm. Psihologul elveţian ne dă o 
serie de probe. De exemplu: mersul în 4 labe. Copilul începe să meargă în 4 labe 
încă înainte de împlinirea vârstei de 1 an. J. Piaget a cerut unor copii de 4-5 ani să 
meargă în 4 labe, întrebându-i apoi cum au procedat. La această vârstă, copilul 
spune : „întâi merge o mână, apoi cealaltă mână, apoi un picior şi celălalt picior". El 
nu-si dă seama de mersul real (se avansează concomitent cu mâna dreaptă si piciorul 
stâng, apoi înaintează mâna stângă şi piciorul drept). Ca să provocăm conştienti¬ 
zarea : a) îi cerem să procedeze aşa cum spune el; b) oprim acţiunea şi cerem să o 
continue ; c) îl solicităm să încetinească mersul şi să privească atent. 

La o vârstă mai mare (5-6 ani), răspunsul e altul: „merg mâna dreaptă şi piciorul 
drept, apoi mâna stângă şi piciorul stâng". De fapt se poate avansa şi aşa. Unii copii, 
după ce explică, încep să meargă în acest fel, deşi nu este un mers comod, firesc. 
Cerându-se unor adulţi să meargă în patru labe si să explice cum are loc acest mers, 
unii dintre ei au dat acelaşi răspuns ca şi copii de 5-6 ani. Nici ei nu erau conştienţi 
de felul în care se procedează. Mersul în 4 picioare este legat automat prin conexiuni 
senzorio-motorii (scheme). Nu e nevoie, deci, de conştiinţa procedeului. 

Abia la 7-8 ani copii sunt conştienţi de detaliile mersului si pot da explicaţia justă 
(majoritatea dintre ei). Desigur, chiar si copilul de 3 ani e conştient că merge în 4 
labe, dar e o conştiinţă implicită, nu o conştiinţă explicită a felului în care procedează. 
Pentru aceasta se cere o mai deplină dezvoltare mintală. 

O altă experienţă piagetiană constă in recunoaşterea traiectului unui proiectil 
lansat cu o praştie. Nu e vorba de praştiile cu elastic construite azi de copii, ci de 
praştia antică, constând dintr-o bucată de piele, legată de 2 sfori, în care se pune o 
piatră; praştia se învârte cu putere, dându-se drumul pietrii cu care se lovea duşmanul. în 
experienţele lui Piaget, i se arată copilului cum se procedează si e rugat să azvârle cu 
ea o bilă într-o cutie din apropiere. Copilul de 4-5 ani, după câteva încercări nereuşite 
izbuteşte să arunce bila în cutie. întrebat cum a făcut, el arată că a dat drumul bilei 
când s-a aflat în fată cutiei (unii chiar încearcă să demonstreze, oprind rotirea în fata 
cutiei si azvârlind piatra în ea). în fond. se dă drumul bilei când se află într-o poziţie 

laterală, ea plecând pe o tangentă la cercul rotirii praştiei, în felul acesta zburând cu 
torţa acumulată prin rotirea violentă (vezi fig. 3). 


prăşi 



Fig. 3. Traiectoria bilei aruncate din praştie 

Deci, în practică se fac greşeli pe care copilul le asociază anumitor senzaţii în 
relaţie cu poziţia si mişcarea mîinilor; el face o serie de traiectorii, reglări, până 
reuşeşte să realizeze scopul propus - în cazul nostru aruncarea bilei în cutie. Dar 
aceste încercări, reglări nu sunt efectuate cu deplină conştiinţă, selecţia lor se 
efectuează inconştient. Inconştientul, la care ne vom referi imediat, asigură 
orientarea, învăţarea înaintea unei conştiinţe clare. Există doar conştiinţa confuză, 
implicită care nu surprinde detaliile operaţiilor. Abia pe la 11-12 ani posibilităţile de 
conştientizare cresc şi copii pot clarifica uşor procedeul folosit în utilizarea praştiei. 

J. Piaget şi colaboratorii săi au realizat si alte experienţe : coborârea unei bile pe 
un plan înclinat în anumite direcţii, întoarcerea unei mingi de ping-pong şi a unui 
cerc, construirea unui drum în pantă, ciocnirea unor bile ş.a. Toate au dus la aceeaşi 
concluzie : se pot rezolva probleme concrete destul de complicate, fără a fi conştienţi 
de detaliile execuţiei, mai ales în cazul copiilor, cu atât mai puţin conştienţi cu cât 
sunt mai mici. 

Aşadar, priza de conştiinţă nu e ceva simplu, ea presupune o conceptualizare, o 
trecere din planul acţiunilor concrete în planul acţiunilor mintale, mult mai complexe 
si, totodată, conştiente. Desigur, această trecere implică reuşita acţiunii, fără a fi însă 
suficientă. 

Reuşita nu necesită deplina conştiinţă. Inconştientul a cărui influentă e importantă 
în percepţie, în gândire, în creaţie poate soluţiona singur multiple probleme practice. 
Trecerea din planul acţiunii în planul verbal-logic, conştient, implică o restructurare, 
stabilirea unor noi legături, efectuarea de operaţii mintale, plastice, reversibile. Noile 
relaţii sunt inserate în structurile notionale (altele decât cele din sistemul 
senzorio-motor). Dacă ele nu sunt elaborate, copilul nu poate deveni pe deplin 
conştient. Numai după 7-8 ani, când sunt deja constituite sisteme notionale de 
referinţă, el poate deveni conştient si poate începe să explice ceea ce este implicat în 
detaliile acţiunii. 

Se pune următoarea problemă : ce determină priza de conştiinţă în mod obişnuit ? 
După Ed. Claparede - dificultăţile în activitate, dezadaptarea. în experienţele lui 

J. Piaget, complicaţiile sunt provocate prin intervenţia experimentatorului. însă conşti¬ 
inţa poate apărea chiar când o acţiune reuşeşte, precizează Piaget: când reproducerea 
mişcărilor e constrânsă să se adapteze unor modificări (ceea ce de fapt constituie o 
dificultate) si când subiectul îşi propune noi scopuri. 

Experimentele efectuate au pus în lumină existenţa unor grade ale conştiinţei. De 
pildă, în experienţele cu praştia sunt cazuri când copilul nu poate arăta exact poziţia, 
dar indică una intermediară (nu cea din fata cutiei). Apare deci o conştiinţă neclară a 
poziţiei din care se declanşează bila. Acestei impresii, conştiinţei neclare, i se spune 
de obicei subconştient. în fond există grade de conştiinţă după integrarea noilor 
informaţii în sisteme mai mult şi mai puţin evoluate. Să vedem acum în ce fel poate fi 
conceput inconştientul. 

4. Inconştientul 

A. Aşa cum a reieşit din cele relatate irai sus, există un număr destul de mare de 
fenomene şi reacţii psihice care intervin în activitatea noastră, fără a ne da seama de 
prezenţa lor. Ansamblul lor, ca si al posibilităţilor de acţiune existente, neactualizate 
îl denumim, în mod obişnuit, inconştient. 

Astăzi includem în inconştient mai întâi tot bagajul de cunoştinţe, imagini, idei 
achiziţionate si care nu ne sunt utile în prezent. Ele rămân într-o stare de latenţă; 
unele vor fi actualizate frecvent, altele poate niciodată. Apoi găsim toată rezerva de 
acte automate, priceperi si deprinderi care nu sunt necesare pentru moment (ştiu să 
dansez, dar nu e cazul, tot asa mai ştiu să schiez, să conduc un automobil etc). Ele 
intervin când o cere situaţia prezentă. 

Tot inconştiente sunt unele percepţii obscure (sub pragul la care devin conştiente), 
dar influenţând comportamentul (mulţi excitanţi condiţionaţi pot rămâne în afara 
conştiinţei). în fine, afectivitatea este în mare măsură inconştientă: teluri, dorinţe, 
sentimente care n-au legătură cu momentul prezent. în ce priveşte sentimentele, chiar 
când sunt actualizate, când intervin în conduită, ele nu sunt conştiente în întregimea 
lor (îmi dau seama că ţin la tatăl meu, dar nu ştiu ce sacrificii aş fi în stare să fac 
pentru a-1 sti mulţumit). 

B. Teoria inconştientului a fost multă vreme dominată de concepţia lui Sigmund 
Freud, medic vienez, părintele psihanalizei. Acesta are meritul incontestabil de a fi 
subliniat rolul important al inconştientului, dar a ajuns la mari exagerări şi uni¬ 
lateralitate, în ultima sa teorie asupra structurii psihicului, e! a descris trei instanţe: a) 
Şinele (sau „id") care ar fi principalul sediu al inconştientului, imaginat ca un 
rezervor unde clocotesc dorinţele noastre, instinctele. Freud a caracterizat două 
instincte esenţiale, instinctul vieţii, tendinţa spre plăcere („Libido") pe care mereu a 
identificat-o cu tendinţele sexuale, şi instinctul morţii („Thanatos"), tendinţa spre 
distrugere. Ambele instincte încearcă mereu să treacă la acţiune, dar sunt ţinute în 
frâu de a doua instanţă ; b) Supraeul („superego”)- Acesta este alcătuit din normele, 
imperativele morale, din idealul eului. El se formează datorită intervenţiei părinţilor, 
care înfrânează tendinţele copilulu neconforme cu moralitatea: c) Eul („ego") 
constituie cea de a treia instanţă, principalul sediu al conştiinţei. El tine cont de 
dorinţele prezente în „sine", de interdicţiile supraeului, căutând un compromis între 
ele, în funcţie de realitate. Acest compromis obligă eu! să aiunge în inconştient 
(şinele) toate tendinţele, aspiraţiile care nu se pot realiza (fenomen numit de Freud 
„refulare"). 

Concepţia părintelui psihanalizei are o bază reală: există mereu conflicte între 
dorinţele noastre şi obligaţiile morale. Eul, în funcţie de conştiinţa morală şi de 
realitate, caută mereu o soluţie optimă. Dar Freud susţine o supremaţie a sinelui, a 
forţelor inconştiente. El compară psihicul cu un călăreţ si calul său. Eul este călăreţul 
care conduce calul, dar calul, care îl poartă, constituie forţa principală, factorul 
principal - putând să zvârle călăreţul, când îsi iese din fire. E domnia inconştientului. 

Acest raport între eu şi inconştient poate fi real în cazul unor boli mintale, dar nu 
si la omul normal, unde predomină glasul conştiinţei. Numai la un mic număr de 
oameni (la psihopaţi si delincvenţi) se poate utiliza teoria freudistă. 

în prima sa concepţie, S. Freud amintea si de un preconstient: zona în care s-ar 
afla amintirile si automatismele ce pot fi evocate cu uşurinţă, spre deosebire de 
impulsurile refulate. Acestea, aflate în inconştient, răzbat foarte greu, fiind cenzurate 
de supraeu. Astăzi nu se vorbeşte de preconstient, dar se acceptă existenta unei zone 
subconştiente, o zonă limită între inconştient şi conştient. Astfel, dacă avem în cameră 
o pendulă, zgomotul ei regulat nu-1 mai auzim, adânciţi fiind în lectură, dar dacă ea 
se opreşte ne dăm seama că s-a întâmplat ceva. Deci zgomotul era subconştient. Tot 
aşa sunt situaţii în care trăim un sentiment de care nu ne dăm seama. Intervenind însă 
o emoţie neobişnuită, conştientizăm influenţa sa - subconştientă. 

C. O divizare netă între inconştient si conştient nu pare necesară. Astăzi, 
inconştientul nu mai e privit ca un simplu rezervor de impulsuri. Inconştientul e 
indisolubil legat de conştient si îl influenţează în orice moment. 

în acest sens, este interesantă concepţia lui R. Mucenicii';. După el, toată expe¬ 
rienţa noastră, influenţată de tendinţele înnăscute (puţine), de mediu, de educaţie se 
structurează, treptat, într-un vast sistem, în care am putea distinge subsisteme (ale 
fenomenelor preponderent cognitive sau motorii ori afective). Tot acest sistem, 
această structură a personalităţii influenţează în permanenţă fenomenele psihice 
actuale: percepţiile, gândirea, sentimentele, actele de voinţă. El tinde să le dea o 
formă corespunzătoare, izomorfă tendinţelor formate, structurii dobândite a personali¬ 
tăţii, în lumina acestor concepţii, inconştientul ar fi o formă, tocmai structura 
personalităţii ce influenţează conştiinţa, dar care treptat se amplifică, se modifică în 
funcţie de noile experienţe. Deci, după Mucchielli ca şi după H. Ey, nu putem separa 
inconştientul de conştient, şinele de „eu", ele fiind într-o permanentă interacţiune. 

Spre deosebire de S. Freud, care vedea în inconştient doar impulsuri negative, 
potrivnice moralităţii, P. Ricoeur, filosof francez contemporan, subliniază rolul pozitiv al 
inconştientului. El intervine în acţiune şi mai ales în creaţie. în procesul creator, faza 
de inspiraţie, de iluminare, rolul intuiţiei sunt cert de origine inconştientă. Dar 
intuiţia (definită ca un raţionament cu premise inconştiente) e prezentă si în percepţia 
de spaţiu, în desfăşurarea gândirii, unde influenţa sa e, nu rareori, hotărâtoare. 
Inconştientul receptează informaţiile, le prelucrează, stabileşte relaţii pe care le oferă 
prompt conştientului, ajutându-1 la discriminarea si la soluţionarea de probleme. 

P. Ricoeur rămâne însă prizonierul mentalităţii freudiste, atribuindu-i „eului" 
doar un rol negativ : de a dirija, înfrâna, tempera reacţiile noastre. Conştiinţa depune 
un imens efort de triere, comparare. Ea creează căi noi pentru ca impulsurile, 
sentimentele să se poată manifesta, să se dezvolte. Conştientul şi inconştientul for¬ 
mează o unitate, oarecum contradictorie,' dar totuşi unitate. Nu trebuie să reducem 
inconştientul la ceea ce este biologic si primitiv în noi. într-adevăr, el reprezintă o 
structurare a tuturor achiziţiilor şi construcţiilor noastre care incorporează, desigur, 
şi forţele, tendinţele native. Totodată, el nu e pasiv, constituind o extraordinară 

maşină automată de gândire. Poate fi imaginat ca un computer extrem de performant. 
Din inconştient trec mereu în conştient trăiri, impresii, impulsuri. Pot fi şi senzaţii ce 
nu apar niciodată în conştiinţă, cum ar fi cele provocate de activitatea organelor 
interne. Deşi, există tehnici avansate, de tip Yoga, care fac posibil controlul unor 
organe interne, ceea ce subliniază şi mai mult strânsa relaţie existentă între cele două 
forme de manifestare ale vieţii psihice. 

Neîndoielnic, azi încă nu sunt clarificate structura inconştientului şi mecanismele 
sale, după cum nici conştiinţa, nici formarea eului nu sunt deplin elucidate, ele 
constituind probleme mari ale psihologiei si fîlosofiei. Este certă însă interacţiunea 
lor şi totodată permanenta lor evoluţie. Conştientul si inconştientul sunt forme com¬ 
plementare ale vieţii psihice. Inconştientul e mult mai vast decât ceea ce este conştient 
la un moment dat. Asta nu înseamnă că ar avea un rol mai important, că ar fl 
hotărâtor. Conştiinţa nu e inutilă, nu e un „epifenomen". Ea intervine când automa- 
tismele inconştiente nu mai pot face fată, când apar dificultăţi ori survin multiple 
variaţii, modificări sau noi obiective. Conştiinţa controlează efortul de comparare, de 
prelucrare a datelor, in vederea găsirii unor soluţii optime. în acest proces sunt 
esenţiale sesizarea erorilor şi a valorii premiselor. Conştiinţa dezvăluie poziţia exactă 
a omului în natură şi comandă reacţia adecvată în situaţii neobişnuite. Conştiinţa 
reflexivă constituie premisa fundamentală a progresului uman. 

EXTREMELE VIEŢII PSIHICE: ATENŢIA Şl SOMNUL 


1. Atenţia şi calităţile ei 

Omul se află permanent într-o ploaie de stimuli care produc numeroase senzaţii: 
vizuale, auditive, olfactive, tactile, interne etc. Volumul de informaţii receptat de 
organele senzoriale ajunge până la 100.000 de biţi pe secundă (bitul este unitatea de 
informaţie exprimată printr-un logaritm în baza doi; un bit este egal cu 2' deci cu o 
alternativă a două posibilităţi). Din această cantitate nu ajung în conştiinţă decât 
25-100 de biţi pe secundă. Deci se realizează o importantă selecţie a stimulărilor. în 
acest proces, un rol central îl îndeplineşte atenţia, ea fiind o focalizare a conştiinţei, 
în orice moment există o zonă de maximă claritate a conştiinţei - cea a atenţiei, 
înconjurată de aspecte neclare si de stimuli subconştienţi. Atenţia constă în orientarea 
şi concentrarea activităţii psihice cognitive asupra unui obiect sau fenomen. Ea 
realizează astfel o optimizare a cunoaşterii unui sector din lumea înconjurătoare sau 
din viaţa psihică internă. 

Manifestările si efectele atenţiei sunt cele ce urmează : 

a) Orientarea conştiinţei într-o direcţie asigură o selecţie a unor impresii, ce apar cu 
maximă claritate, în raport cu altele care sunt mai sterse. De exemplu, când citim 
o carte interesantă, textul ne absoarbe toate gândurile, iar ceea ce se petrece în 
jur: zgomote, convorbiri nu este înregistrat. Uneori suntem aşa de cufundaţi în 
lectură, încât nu mai ştim dacă este dimineaţă sau după amiază. 

b) Concentrarea, intensificarea impresiei. E. Titchner a demonstrat experimental că 
dacă prezentăm unor subiecţi o succesiune rapidă de stimuli când puternici, când 
slabi, cerându-le să urmărească cu atentie producerea stimulilor slabi, diferentele 
percepute între stimuli apar mai mici decât atunci când atenţia se fixează la cei 
puternici. 

După Lev Tolstoi, marele romancier, orice obiect, cât de mic, poate deveni enorm 
dacă i se acordă mereu atenţie. O mică umflătură sub piele, de care cineva se teme 
că ar fi de natură canceroasă şi o urmăreşte necontenit, ajunge să-i copleşească 
existenta. La fel, floarea pe care un pensionar o îngrijeşte mereu capătă o 
importanţă majoră si furtul ei declanşează o catastrofă morală! 

c) Claritatea unui obiect asupra căruia ne concentrăm atenţia sporeşte. Nu e vorba 
numai de acomodarea vizuală când privim, deoarece claritatea sporeşte mult si în 
cazul urmăririi unei conversaţii. Ea rezultă din intensificarea procesului conştient. 

d) Rapiditatea perceperii unui eveniment: când urmăresc atent sosirea unui prieten 
într-o piaţă aglomerată îl observ mult mai repede decât atunci când nu aştept 
venirea lui. 

e) Modificările motorii si expresive sunt caracteristici bine cunoscute ale concentrării 
atenţiei. Când aştept un eveniment îndepărtat, ridic capul, sprâncenele, apar cute 
orizontale pe frunte, ochii sunt larg deschişi. Dimpotrivă, în atenţia interioară, 
căutând să-mi amintesc cât mai bine un text, apar reacţii inverse : plecarea 
capului, coborârea sprâncenelor, ochii aproape se închid etc. 

Asemenea reacţii erau caracterizate de IR Pavlov ca fiind „reflexe de orientare" : 
orientarea capului, a corpului, acomodarea senzorială (a cristalinului si a pupilei), 
concomitentă cu inhibarea altor mişcări, creşterea tonusului muscular, toate constituie 
o pregătire pentru reacţia promptă. Modificările se datorează sistemului nervos central 
si vegetativ, implicând totodată mecanisme respiratorii si circulatorii. Reacţia de 
orientare este declanşată de o variaţie în situaţia actuală, de intervenţia a ceva nou. 
Desigur, ea poate surveni şi în urma unei iniţiative a persoanei, ca un act de voinţă. 

Se pot distinge mai multe forme ale atenţiei. P. Guillaumme deosebea, după 
obiectul ei: a) atentia în expectativă; b) atenţia exterioară şi c) atenţia interioară. 

Se manifestă atenţia în expectativă când aşteptăm un anumit eveniment sau semnal 
la care trebuie să reacţionăm prompt. Se vorbeşte în acest caz de vigilentă, aspect 
foarte important în industria modernă, când operatorul trebuie să urmărească nume¬ 
roase tablouri de comandă, cu multiple indicatoare de control al mersului maşinilor, 
instalaţiilor. Vigilenţa asigură reacţii prompte, de ea depinde siguranţa în exploatare. 

Experimental, s-a constatat că vigilenţa începe să scadă după jumătate de oră, dar 
poate continua o oră şi jumătate. Ea scade dacă semnalele critice sunt rare şi când 
apar multe semnale necritice, fără importanţă. 

Atenţia exterioară e prezentă când urmărim obiecte, fenomene din mediul ambiant 
ori mişcările, acţiunile noastre. 

Atenţia interioară se concentrează, prin dedublare, asupra vieţii interioare, asupra 
propriilor imagini, gânduri, sentimente. Este atenţia angrenată în actul de introspecţie. 

Se mai poate efectua o clasificare a atenţiei după proprietăţile intrinseci: 

a) Atenţia involuntară care se realizează de la sine, fără efort. Ea este pasivă când 
orientarea este provocată de excitanţi exteriori, de obicei noi ori puternici. 
I.P. Pavlov o caracteriza ca reflex de orientare. 

b) Atenţia voluntară presupune un efort, uneori penibil, de voinţă (ca atunci când 
trebuie să învăţăm un curs neinteresant). 

c) în fine, unii vorbesc şi de atenţie postvoluntară : ne concentrăm asupra unei 
activităţi care nu ne place, dar în virtutea exerciţiului şi experienţei ea începe să 
ne atragă şi ajungem să o efectuăm cu plăcere, fără să mai fie nevoie de efort 
voluntar. E cazul copilului pus să înveţe să cânte la un instrument muzical - 
plictisit de exerciţiile monotone necesare, dar care, după ce dobândeşte dexteritate, 
începe să-i placă muzica si nu mai e necesară intervenţia voinţei. 

Există anumite condiţii, anumiţi factori care favorizează concentrarea atenţiei. 
Mai întâi, putem vorbi de condiţii externe, a) Noutatea obiectelor, fenomenelor, 
situaţiilor ne atrage cu uşurinţă atentia; b) Intensitatea stimulilor este un al doilea 
factor. O lumină, un sunet puternic ne atrag imediat atenţia. De asemenea, obiectele 
mari, mai degrabă decât cele mici. Culorile vii, mai mult decât cele pale. Dar 
intensitatea trebuie considerată în mod relativ. în funcţie de contrast, un zgomot mic 
ne poate atrage atenţia (într-o clasă în care e o linişte deplină, sesizăm şi bâzâitul 
unei muşte), iar unul mare nu (într-o hală unde se nituiesc cazane, un zgomot, chiar 
puternic, nu este observat); c) Mişcarea, schimbarea, variaţia atrag atentia. De 
aceea, filmul reţine mai uşor atenţia decât simplele fotografii ori planşe. 

Dar există şi factori interni contribuind la trezirea atenţiei, cel mai important fiind 
interesul. Ceea ce ne interesează ne atrage cu uşurinţă atenţia. Interesul e subordonat 
motivaţiei, trebuinţelor noastre. Dacă ne e foame, ne sar în ochi vitrinele tuturor 
cofetăriilor. Când căutăm o anumită carte vedem de departe orice stand de cărţi. 

Când interesul intră în contradicţie cu unul din factorii obiectivi, el se dovedeşte 
mai puternic. De exemplu, un student de la biologie (din Iaşi) a avut ocazia să facă o 

excursie la Bucureşti si să viziteze marele muzeu de ştiinţe ale naturii „Grigore 
Antipa". întors la cămin, colegii l-au asaltat cu întrebări. Dar studentul era colec¬ 
ţionar pasionat de fluturi si el nu mai termina cu descrierea marilor colecţii existente 
la muzeu. Un coleg îl întrebă însă: „Dar mamutul l-ai văzut?" Şi s-a constatat că 
studentul nostru, căutând fluturii, a trecut pe lângă uriaşele schelete fără să le 
observe! Interesul său l-a împiedicat să vadă cele mai mari exponate. 

Unele calităţi, însuşiri ale atenţiei pot să varieze de la o persoană la alta, ele 
putând fl considerate aptitudini în legătură cu exercitarea unor profesii. 

Mai întâi, e vorba de capacitatea de concentrare, de intensitatea atenţiei. Gradul 
în care ne adâncim în studiul unei lucrări se poate măsura prin rezistenta la excitanţi 
perturbatori, în special la zgomot. Zgomotul din ambiantă poate stânjeni foarte mult 
în muncile unde trebuie să distingi un aspect puţin aparent, acolo unde se cere mare 
concentrare. Dar un zgomot slab sau de intensitate moderată poate favoriza munca, 
dacă ea este monotonă ori când suntem obosiţi. De aceea, unii lucrează (mai ales 
noaptea) pe fondul unei muzici discrete. în această privinţă, un rol îl joacă si 
deprinderile. 

Stabilitatea atenţiei este iar o caracteristică variabilă, desemnând posibilitatea 
unei concentrări mai îndelungate sau mai scurte. Stabilitatea depinde de particula¬ 
rităţile individuale ale persoanei şi de natura obiectivelor, activităţilor urmărite. Un 
obiect cu structură simplă si nemişcat ne retine foarte puţin atentia (1-2 minute). Pe 
când un altul complex şi în mişcare poate fi observat multă vreme, fără întreruperi. 

Volumul se referă la numărul de elemente care pot fi cuprinse deodată în centrul 
atenţiei. Americanul G. Miller a stabilit că numărul de unităţi ce pot fi sesizate 
dintr-o dată este de 7 + 2. Numărul 7 a fost considerat de el un număr „magic", fiind 
prezent mereu în conştiinţa oamenilor (săptămâna are 7 zile; au fost 7 minuni ale 
lumii etc). 

Distribuţia este o proprietate a atenţiei mult discutată. Ea constă în capacitatea de 
a urmări simultan mai multe surse de informaţie, mai multe obiecte ori activităţi. 
Unii psihologi contestă această posibilitate. De exemplu, E. Cherry (în 1953) a realizat 
următoarea experienţă. Subiecţilor li se puneau căşti pe urechi. Prin cele două căşti 
erau transmise însă mesaje diferite ; li se cerea să urmărească cu atenţie numai cel 
difuzat la urechea stângă. Persoanele puteau să relateze amănunţit ceea ce auziseră în 
urechea stângă, dar nu ştiau mai nimic din ce se difuzase prin cealaltă cască : nici 
măcar dacă s-a citit proză sau poezie. Totuşi, sesizau dacă a vorbit un bărbat sau o 
femeie ori dacă se schimba vorbitorul. De aici, E. Cherry a conchis că există două 
„filtre” în actul de atenţie: unul foarte grosier, capabil să ne furnizeze doar impresii 
de ansamblu si un altul „semantic", permiţând sesizarea de detalii si de înţelesuri. 

Totuşi, s-a observat că subiectul îsi dădea seama dacă în cealaltă cască se pronunţa 
numele său. Deci sensul ar putea fi sesizat si în casca ce nu constituie obiect de 
atenţie. Lucrul acesta a fost verificat de către A. Treisman (1960). Şi în experienţele 
sale se emiteau mesaje deosebite în cele 2 căşti, subiecţii urmărind pe cel dintr-o 
singură cască. După derularea unei părţi din text în stânga (urmărită de subiect), 
brusc textul se întrerupe în stânga si se continuă în dreapta. Subiecţii sesizau cu toţii 
acest lucru, continuând urmărirea textului în casca cealaltă împotriva consemnului. 
Deci Treisman a dedus că nu sunt două filtre ale atenţiei, existând un singur filtru cu 
două componente : una slabă si alta intensă, cu posibilităţi de intervertire rapidă. 

Certă este limitarea canalului de informaţii creat prin atenţie. Iar „distribuţia" 
pare a fi posibilă prin comutare rapidă, datorită mobilităţii atenţiei (care poate fugi de 
la o sursă la alta în 0,05 secunde, adică 1/20 dintr-o secundă). 

Similare sunt dificultăţile de a urmări desfăşurarea a două acţiuni pe care le 
efectuăm simultan. Posibilităţile sunt limitate. Reuşim totuşi dacă acţiunile sunt 
simple, dar când sunt complexe, ele se stânjenesc reciproc. Totuşi, pilotul de avion 
desfăşoară numeroase acţiuni în acelaşi timp (urmăreşte orizontul şi zeci de cadrane, 
ascultă informaţiile din căşti, manevrează manşa, acţionează cu picioarele sa.). Acest 
lucru e posibil prin gradul înalt de automatizare a conduitei, încât nu e nevoie decât 
de o minimă supraveghere atentă, ea oscilând rapid de la un aspect la altul. 

Aşa încât, decât să vorbim de distribuţia atenţiei, poate ar fi mai bine să ne 
referim la mobilitatea ei. 

2. Aspecte patologice ale atenţiei 

La limita normalului găsim disipaţii, persoane incapabile de o atenţie mai înde¬ 
lungată; aici intră copiii mici şi unii adulţi, firi afective şi nestăpânite: nu se pot 
concentra asupra unor situaţii care nu-i interesează. 

Tot la limita normalului ar putea fi incluşi si distraţii, persoane adânc preocupate 
de o problemă (ştiinţifică, filosofică, practică) si din această cauză neatente la ceea ce 
se întâmplă în jurul lor. 

Cazuri patologice sunt cele de hipertrofie a atenţiei. Fenomenul apare în ipo¬ 
hondrie, teama de boală care duce la o continuă concentrare a atenţiei asupra 
stomacului ori inimii, dând o mare importanţă unor senzaţii cu totul minore, motiv 
de veşnică preocupare. 

Tipice forme de hipertrofie sunt ideile fixe: unele persoane simt mereu nevoia să 
numere: ferestrele de la case, pietrele din pavaj, tramvaiele care trec prin faţa casei 
etc. Se citează cazul unui tânăr obsedat de înregistrarea orelor de plecare si sosire ale 
trenurilor de pe diferitele trasee. Epuizând pe cele din tara sa, a început să imagineze 
diferite rute în ţări africane care n-aveau căi ferate, umplând un caiet întreg cu orele 
de plecare şi sosire pe posibile trasee. 

Si anumite emoţii pot deveni obsesive: anxietatea, frica de spaţii deschise s.'a. 
După cum poate deveni o preocupare permanentă un act moralmente interzis: un 
furt, un viol. P. Janet menţiona într-o lucrare a sa că odată s-au aflat în clinica sa trei 
femei, toate exasperate, deoarece simţeau un impuls irezistibil să înfigă un cutit în 
propriul lor copil. Ideile fixe, obsesiile nu apar la oricine, ci la persoane cu anumite 
constituţii nevropatice care se plâng de obicei şi de dureri de cap, nevralgii, insomnii, 
tulburări vaso-motorii s.a. 

Stări de hipertrofie a atenţiei găsim si în extaz, stare particulară trăită mai ales de 
marii mistici. Extazul este o contemplare profundă, cu abolirea sensibilităţii si 
suspendarea funcţiilor motrice; o extremă activitate intelectuală, concentrată pe o 
singură idee. Sfânta Tereza (din Spania - secolul XVI) a descris pe larg, într-o carte, 
trăirile sale: o exaltare vie a anumitor idei care i-au absorbit atât de mult atentia 
încât senzaţiile sunt suspendate, mişcările voluntare oprite, chiar acţiunea vitală e 
încetinită. Misticii sunt copleşiţi de splendoarea, măreţia si puritatea divinităţii. Unii 
vorbesc de apariţia unei imagini conducătoare în jurul căreia gravitează totul. La alţii 
e vorba de o idee pură, de o intuiţie puternică. 

Sf. Tereza descrie modul în care, ajungea la extaz, prin mai multe etape : 1) Ru¬ 
găciunea cu voce tare; 2) Rugăciunea în gând; 3) Se trece de la discurs la o stare 
globală, un fel de intuiţie; 4) O stare de înaltă contemplaţie a adevărului apărând 
brusc; 5) Extazul încă instabil; 6) Extazul stabil: corpul devine rece, cuvântul şi 
respiraţia sunt suspendate, ochii se închid, simţurile şi facultăţile psihice rămân în 



EXTREMELE VIEŢII PSIHICE : ATENŢIA ŞI SOMNUL 


afară, nu se pierde propriu-zis conştiinţa, în mod violent are loc contopirea cu 
Dumnezeu care se coboară în substanţa sufletului. „Aş spune că divinitatea este ca un 
diamant de o transparentă, de o limpezime suverană şi mult mai mare decât lumea" 
scrie Sf. Tereza. E o stare de beatitudine, de încântare extremă. Aici s-ar putea vorbi 
de monoideism absolut, dar care coincide cu o trăire afectivă foarte intensă. 

Fenomene similare se obţin si prin tehnicile Yoga. Si în cazul lor se poate ajunge 
prin exerciţii îndelungate la o stare de imobilizare psihică şi chiar vitală (întreruperea 
respiraţiei, a bătăilor inimii), dar ţâră o asemenea trăire afectivă. Sunt fenomene de 
autohipnoză. 

Se pare că o puternică fixare a atenţiei asupra unei porţiuni a corpului ori asupra 
activităţii unui organ poate produce efecte fiziologice. Unor isterici care se consideră 
a fi lisus Hristos le apar pete roşii pe palme, ca urme ale cuielor răstignirii! Tot asa 
concentrarea atenţiei asupra respiraţiei ori inimii poate duce la diminuarea ritmurilor 
corespunzătoare. De asemenea, menţinerea atenţiei asupra unui element lipsit de 
complexitate, cum ar fi un nume propriu, produce o diminuare a activităţii mentale, 
însoţită de relaxare. Aceasta era metoda denumită „meditaţie transcendentală" despre 
care s-a făcut atâta caz la noi în tară, constituind un pretext pentru persecutarea unor 
distinşi intelectuali (după 1981). 

Starea de concentrare menţionată în descrierea extazului nu e de prea lungă 
durată. Dar practicanţii tehnicilor Yoga ajung să o prelungească ore de-a rândul. 
Uneori se vorbeşte chiar de zile si de „moarte aparentă". Oricum, sunt cazuri extrem 
de rare. 

Stările patologice, bolile mintale sunt însoţite si de fenomenul contrar hipertrofiei 
atenţiei, si anume de atrofia atenţiei. în accesele de excitaţie ale maniacului, de 
surexcitare extremă, el manifestă o mare agitaţie, o succesiune haotică de vorbe, 
gesturi, emoţii, lipsind orice stagnare, orice concentrare a conştiinţei. 

Se mai observă o epuizare a atenţiei, o imposibilitate de fixare în cazurile de 
mare oboseală ori la începutul somnului sau a stării de beţie. 

De asemenea, neputinţa de concentrare o găsim şi în cazuri de infirmitate congeni¬ 
tală : „imbecilii" (intelect care nu depăşeşte pe cel al copiilor de 5-6 ani) si mai ales 
„idioţii" (care nu se pot autoservi si nu pot vorbi) au rare momente când pot fi atenţi. 

3. Esenţa atenţiei 

Atenţia este o manifestare a conştiinţei si nu poate fi legată de un anumit proces 
psihic. Ea nu are un conţinut informaţional propriu, fiind prezentă în toate funcţiile 
psihice: si în percepţie, si în memorare, şi în gândire. Atenţia este o proprietate a 
conştiinţei, aceea de a se focaliza, de a avea o regiune centrală, în raport cu ansamblul 
sesizat, care ocupă o poziţie periferică. Atenţia este un aspect formal suprapus unor 
variate conţinuturi, după situaţie. 

Th. Ribot sublinia aspectul de monoideism al atenţiei: fixarea ei pe un singur 
obiect, fenomen ori idee. Dar nu poate fi vorba de un monoideism absolut care e 
prezent doar în extaz sau în obsesiile extreme. în mod normal, când contemplăm un 
obiect există o oscilaţie a gândurilor în jurul acelui obiect. Când mă uit cu atenţie la 
o floare, privesc alternativ petalele ei, frunzele, ghimpii, îmi vin în minte amintiri 
legate de ea, de parfumul ei, de clasificarea ei în botanică, asemănarea cu măceşul 
s.a.m.d. Nu există o încremenire a gândurilor, monoideismul este relativ. De aceea, 
în timpul concentrării atenţiei se realizează un proces al cunoaşterii - descoperim 
aspecte noi, stabilim relaţii noi, nu e vorba de o stagnare a cunoaşterii. 

G. Dumas şi, recent, J. Richard văd în atenţie o funcţie de sinteză. Ea organizează 
procesele psihice într-o direcţie precisă, constituind un flux bine dirijat şi intens. în 
legătură cu acest aspect, T. Ribot subliniase deja rolul afectivităţii. Ceea ce ne 
interesează, ceea ce corespunde dorinţelor, sentimentelor noastre ne retine cu uşurinţă 
atenţia. Acelaşi psiholog susţinea că şi în atentia voluntară intervine afectivitatea: 
prin educaţie, noi am ajunge să manifestăm un interes artificial faţă de lucruri (care 
în mod obişnuit nu ne trezesc un interes spontan). Intervin aici stări afective complexe: 
frica, egoismul, dorinţa de recompensă, ambiţia. Acest punct de vedere are limite, 
deoarece voinţa nu se poate reduce la influenţa unor sentimente, fie ele şi superioare. 

T. Ribot vroia să acorde si mişcărilor un rol esenţial în atenţie, evidenţiind 
mişcările ce intervin în fizionomie, în postura corpului, cele respiratorii etc. Dar mai 
mult intervine, spunem noi, imobilitatea decât mişcarea. încă Fr. Galton observase şi 
chiar înregistrase numărul de mişcări dintr-o sală de conferinţă: când expunerea 
devenea plictisitoare, mişcările realizate de auditoriu se dublau. De altfel, orice 
profesor ştie că, dacă încep să scârţâie băncile, elevii nu sunt atenţi. Hotărâtoare în 
această chestiune este o experienţă a lui Helmholtz. într-o încăpere împărţită în două 
printr-un perete de carton se află subiectul, în întuneric. Cealaltă parte este luminată. 
El a realizat, utilizând un ac ascutit, un orificiu foarte mic în acest perete. Prin el 
subiectul putea privi în cealaltă parte, luminată, a camerei. Or, el se uita în partea din 
stânga sau din dreapta, după voie, deşi ochiul nu se putea mişca, orificiul fiind 
punctiform. Aşadar, atenţia se deplasează independent de orice mişcare a ochiului. E 
doar o comutare a clarităţii conştiinţei. Mişcările musculare pot lipsi cu desăvârşire, 
ele nu sunt indispensabile oscilaţiilor atenţiei. Se produce o deplasare a excitaţiei pe 
scoarţa cerebrală, proces însă neelucidat deocamdată. 

Astăzi se evidenţiază mult aspectele neurofiziologice ale atenţiei, subliniindu-se 
rolul formaţiei reticulate (în colaborarea ei cu diencefalul si sistemul limbic). într-adevăr, 
nervii senzoriali, care vin la creier, au fiecare câte 2 ramuri, una înaintează prin 
talamus spre cortex, iar cealaltă se termină în formaţia reticulată, acesta difuzând 
excitaţiile primite pe arii extinse din scoarţă, menţinând starea de trezire, de vigilenţă.. 

A sublinia substratul fiziologic al atenţiei nu ne duce prea departe, deoarece toate 
procesele psihice au un corespondent fiziologic, iar formaţia reticulată nu poate 
explica concentrarea atenţiei, deplasarea ei etc. 

Am văzut că îngustimea focarului atenţiei constituie subiect de divergente, unii 
vorbind de existenţa a două „filtre", alţii de unul singur. Printre cei care susţin 
existenta unuia singur, se consideră că limitarea atenţiei provine din limitarea de 
energie, atenţia fiind tocmai un control al disponibilităţilor energetice. Acolo unde nu 
există o asemenea disponibilitate (boli mintale, oboseală extremă), nu există nici 
atenţie. 

în concluzie. Din punct de vedere psihologic, a reieşit că atenţia este o formă a 
vieţii psihice, aplicându-se unor variate conţinuturi şi constând într-o focalizare a 
conştiinţei, într-o intensificare a ei în jurul unui domeniu limitat. Atentia e o funcţie 
de sinteză, adunând toate datele şi resursele disponibile în jurul unui obiect ori 
fenomen. Este un monoideism relativ facilitat de intervenţia motivaţiei si a afectelor. 
Un rol îl au şi cunoştinţele, deprinderile formate anterior. Rezolvarea problemelor 
atenţiei voluntare atârnă de progresele. înregistrate în studiul voinţei. 

Posibilităţile de concentrare ale atenţiei variază mult de la un individ la altul. Ele 
sunt o expresie a întregii personalităţi, exprimând aspiraţiile ei îndeosebi. 

4. Somnul şi formele sale 

Lipsa atenţiei si, mai mult, lipsa de conştiinţă caracterizează somnul. Toate 
animalele superioare au perioade de somn, distribuite în două moduri. Fie somn 
monofazic (o singură perioadă lungă de somn, aşa cum găsim la omul adult), fie 
somn polifazic, când în 24 de ore există mai multe perioade relativ scurte de somn 
(aşa cum observăm la iepure, pisică sau câine). 

Somnul constituie o stare de inactivitate destul de generală, concomitentă cu o 
rupere a contactului cu realitatea. Totuşi, în timpul somnului, continuă activitatea 
organelor interne, iar instalarea inhibiţiei în scoarţă constă în declanşarea unei 
activităţi de asimilaţie, de recuperare energetică a neuronilor. 

Apoi, în creier continuă să existe porţiuni active prin care se păstrează un contact 
cu realitatea, ele având posibilitatea de a declanşa oricând trezirea. Aceste puncte de 
veghe pot avea un caracter extrem de selectiv: mama obosită poate dormi, în ciuda 
zgomotului mare din jur, dar se trezeşte imediat când începe să scâncească copilul 
său nou născut. 

După Ed. Claparede, rolul biologic al somnului ar fi preîntâmpinarea oboselii 
exagerate, care ar putea să ducă la întârzierea, îmbolnăvirea sistemului nervos. 
Dovadă că în cazurile întreruperii îndelungate a somnului apar tulburări grave. 

O dată cu apariţia aparatului care detectează şi amplifică undele electrice emise de 
creier (electroencefalograful), somnul a putut fi studiat în mod obiectiv. S-a putut 
stabili existenta unor lungimi de undă, caracteristice diferitelor stări psihice: 

- unde oc cu 10 Hz pe secundă caracterizează o stare de veghe, de relaxare, cu 

ochii închişi; 

- unde P cu 20 Hz pe secundă şi 

- unde y cu 40 Hz pe secundă, ambele caracterizând o stare de activitate 

cerebrală; 

- unde 5 cu 2 Hz pe secundă sunt cele ce caracterizează un somn profund, somnul 

lent. 

în somnul lent, persoana este imobilă, respiraţia e rară, ritmul cardiac relativ 
încetinit. După 90-120 minute tabloul somnului se schimbă brusc : se văd, sub 
pleoape, mişcările rapide ale ochilor, apar mişcări ale degetelor, uneori smuncituri 
ale trunchiului si membrelor, inclusiv variaţii ale tensiunii arteriale si neregularitaţi 
ale respiraţiei. Aspectul undelor cerebrale se schimbă, ele seamănă mai mult cu cele 
din starea de veghe. Acesta este aşa numitul somn paradoxal (sau activat, desincro- 
nizat). I se mai spune si somnul REM (de la „rapid eyes movement" - adică rapide 
mişcări oculare). El durează între 3 si 60 de minute, în medie 20 de minute, după 
care se reinstalează somnul lent. în fiecare noapte, somnul REM apare de 3-6 ori. 
Spre dimineaţă perioadele sunt mai lungi. 

Somnul REM nu e superficial. La animalele decorticate (fără cortex) dispare 
somnul lent, dar se păstrează cel paradoxal. Apoi trezirea unei persoane se realizează 
mai greu când se află în faza REM, decât în aceea a somnului lent, iar tonusul 
muscular este mai scăzut. 

W. Dement a initiat o serie de experienţe pentru a aprecia importanţa somnului 
paradoxal, într-una din ele. 8 tineri erau treziti de îndată ce apăreau mişcările 
oculare rapide, timp de mai multe nopţi. în prima noapte, în care au fost lăsaţi să 
doarmă normal, s-a constatat prezenţa somnului REM în proporţie de 27%, în loc 

de 20% cât e normal. Iar în nopţile următoare ponderea lui a crescut şi mai mult. 
Prin urmare, somnul paradoxal este necesar. 

într-o altă experienţă, 6 persoane au fost ţinute 108 ore fără somn. în prima 
noapte, s-a constatat foarte mult somn lent, dar numai 7,4% somn REM. în nopţile a 
Ii-a si a IH-a, durata acestei forme de somn a crescut însă până la 26-27% (mai mult 
decât obişnuit). De unde rezultă că, deşi somnul paradoxal este important, mai 
necesar este somnul lent. 

Privarea de somn vreme îndelungată produce evidente tulburări. După 205 ore de 
nesomn persoanele respective manifestau o accentuată oboseală, iritabilitate, erori 
senzoriale (vizuale şi auditive), tremurul mâinilor, Nystagmus, creşterea sensibilităţii 
la durere. Examenul electroencefalograflc a arătat cum, după o perioadă lungă de 
nesomn, apar momente de „microsomn" (adormirea timp de câteva secunde). 

Somnul lent depinde mai ales de cortex, pe când cel paradoxal e mai legat de 
activitatea formaţiunilor subcorticale. 

Durata necesară a somnului din flecare zi variază destul de mult. în tinereţe 
durata este 7h şi 1/2. La bătrâneţe ea scade la 6 ore. Sunt persoane cărora 5 ore le 
sunt suficiente, după cum altele au nevoie de 9h-9h şi 1/2. în unele cazuri, rare, 
necesarul de somn e mult mai mic : se citează cazul unui bărbat care dormea 2 ore si 
3/4 pe zi, cât si al unei bătrâne, de 70 de ani, a cărei raţie de somn era de numai o 
oră din 24. 

în legătură cu mecanismul declanşării somnului, au fost formulate diverse opinii. 
A existat si o teorie hormonală, după care somnul ar fi declanşat de toxinele ce se 
acumulează în organism („hipnotoxine"). Pi6ron şi Legendre au menţinut treaz un 
câine, multă vreme. Apoi au extras din coloana sa vertebrală lichidul cefalorahidian 
pe care l-au injectat într-o anume porţiune a creierului unui câine abia trezit din 
somn. Acesta a căzut imediat într-un somn profund. Totuşi acest punct de vedere nu 
poate explica cum ne putem menţine treji multă vreme. Apoi s-a constatat că doi fraţi 
siamezi (care au circulaţia sanguină comună) nu dorm simultan (unul poate rămâne 
treaz multă vreme). 

Teoriile neuronale leagă somnul de activitatea cortexului. I.P. Pavlov considera 
somnul ca fiind o inhibiţie a scoarţei similară celei pe care o obţinea în laborator : fie 
prin lipsa de excitaţie (formă pasivă), fie prin inhibarea intensă a unor reflexe 
condiţionate (forma activă). Totuşi, cercetări mai recente au arătat, pe baza encefalo- 
gramei, că somnul experimental, obţinut de Pavlov, nu pare a fi totuna cu cel natural. 

Se acceptă totuşi azi posibilitatea unui somn activ. Somnul natural se ştie a fi 
strâns legat de activitatea formaţiei reticulate care poate opri excitarea generalizată a 
cortexului, după cum îl poate stimula, declanşând trezirea. în boala somnului, s-a 
putut localiza o leziune ce apare în hipocamp, ceea ce nu ne îndreptăţeşte să vorbim 
de un „centru al somnului", întrucât ar putea fi o regiune care blochează stimulările 
venite de la formaţia reticulată. 

Nu e clarificat nici rolul biologic al somnului. în somnul lent, ar exista o fază 
anabolică în care se refac proteinele celulelor nervoase şi acidul ribonucleic, iar în 
timpul somnului REM s-ar reface sistemul adrenergic. Cert este că mecanismul 
somnului este unul complex. Clarificarea lui necesită încă studii aprofundate. 

In psihologie, termenul de învăţare are un înţeles mai larg decât în vorbirea 
obişnuită. După A.N. Leontiev, învăţarea este „procesul dobândirii de către fiinţa vie 
a experienţei individuale de comportare". Deci tot ce nu este înnăscut este învătat. 
Astfel, învăţarea implică formarea gândirii abstracte, naşterea sentimentelor complexe, 
constituirea voinţei şi a trăsăturilor de personalitate etc. Nu este vorba doar de 
memorarea unor cunoştinţe. în procesul experienţei se formează întreaga persona¬ 
litate. 

încă de la sfârşitul secolului trecut, unii oameni de ştiinţă s-au gândit că înţe¬ 
legerea proceselor psihice ar putea fi mai facilă dacă am studia comportamentul 
animalelor: pe de o parte, putem organiza experienţe mai îndrăzneţe si, pe de alta, 
psihicul lor fiind mai simplu, ar fi mai uşor să stabilim unele legi fundamentale care 
să ne înlesnească apoi descifrarea psihicului uman. Iată de ce o dată cu sfârşitul 
secolului trecut, a fost iniţiată o serie de investigaţii experimentale în vederea eluci¬ 
dării procesului de învăţare la animale. 

1.1.P. Pavlov despre mecanismele învăţării 

I.P. Pavlov a fost fiziolog, dar cercetările sale asupra digestiei l-au dus la surprin¬ 
derea unor importante fenomene psihice. Astăzi, în toate manualele de psihologie 
sunt prezente ideile şi metoda acestui mare om de ştiintă rus. 

El explica activitatea nervoasă superioară prin dinamica a două procese : excitaţia 
(procesul declanşării sau intensificării unei activităţi) si inhibiţia (care duce la oprirea ■ 
ori diminuarea unei activităţi). Potrivit unor legi, aceste două procese se succed şi 
alternează pe suprafaţa cortexului în aşa fel, încât dacă excitaţia ar fi luminoasă şi 
inhibiţia întunecată, atunci scoarţa cerebrală ar semăna cu un oraş luminat noaptea, 
unde luminile alternează cu zone întunecate şi, din când în când, unele lumini se 
sting şi altele de aprind. 

Pavlov descrie două activităţi nervoase fundamentale : 

a) Reflexele necondiţionate (înnăscute) ce constau în legături constante între anumiţi 
agenţi ai mediului, recepţionaţi de organele senzoriale, şi anumite activităţi ale 
organismului. Reflexe necondiţionate sunt: clipitul la producerea unei lumini 
puternice, retragerea mâinii când atingi o plită încălzită, salivarea când punem în 
gură pesmet uscat ş.a. 

b) Reflexele condiţionate sunt legături temporare între nenumăraţi agenţi ai mediului, 
recepţionaţi de organele noastre senzoriale si anumite activităţi ale organismului. 
Acestea se formează în condiţii bine precizate si din acest motiv sunt numite 
„condiţionate". După cum ele pot si dispărea, ceea ce justifică apelativul de 
legături temporare. 

Luăm un exemplu clasic de reflex condiţionat format în laboratoarele pavloviste. 
Un câine este adus în laborator şi legat în curele pentru a nu se deplasa. Se aprinde o 
lumină pe care animalul se mulţumeşte să o privească. Apoi i se pune pesmet pe 
limbă, ceea ce îi provoacă o intensă salivatie. Dacă se repetă de mai multe ori 

coincidenta dintre lumină şi hrănirea cu pesmet, la un moment dat constatăm că, de 
îndată ce se aprinde lumina, câinele salivează. Această salivatie la producerea unei 
lumini constituie un reflex condiţionat. 

Pentru a preciza condiţiile formării unui astfel de reflex să lămurim câţiva termeni 
consacraţi. Stimulii sau excitanţii sunt denumiţi agenţii mediului ambiant, acţionând 
asupra organelor senzoriale. Ei sunt de trei feluri: a) indiferenţi, când nu produc 
animalului decât o reacţie de orientare (întoarcerea capului, privirea cu atentie în 
direcţia stimulului nou); b) necondiţionali, dacă produc apariţia unui reflex necon¬ 
diţionat si c) condiţionali, cei ce conduc la producerea unei reacţii condiţionate. 
Aşadar, a forma un reflex condiţionat înseamnă să transformi un excitant indiferent în 
excitant condiţional. Sunt cinci condiţii principale : 

a) Stimulul indiferent să coincidă cu cel neconditional în repetate rânduri. în expe¬ 
rienţa citată mai sus, lumina trebuie să aibă loc concomitent cu hrănirea, de mai 
multe ori. Această coincidenţă este denumită „întărire". 

b) Stimulul indiferent să preceadă pe cel necondiţional cu cel puţin 1/2 de secundă. 
Dacă se produce în acelaşi timp sau după cel înnăscut, nu se mai formează 
legătura temporară. 

c) Emisferele cerebrale trebuie să fie în stare de excitabilitate (adică animalul să fie 
treaz si flămând dacă ne bazăm pe reflexul salivar). 

d) Stimulul indiferent să fie suficient de intens pentru a putea fi perceput. 

e) Stimulul indiferent să fie mai slab decât cel neconditional. E vorba nu de inten¬ 
sitatea fizică, ci de cea biologică, de importanţa sa pentru câine. 

S-a efectuat o experienţă (de către N. Erofeeva) care ilustrează această ultimă 
condiţie. Ea a ţinut un câine flămând mai multe zile. Adus în laborator, îl curenta 
electric, dându-i totodată de mâncare. Repetând experienţa, a constatat că, deşi 
curentul electric era destul de intens, câinele saliva o dată cu producerea lui. în acel 
moment, durerea cauzată prin administrarea curentului era totuşi mai mică decât 
foamea şi plăcerea cauzată de hrănire. 

Apoi Erofeeva a făcut o incizie în piele şi aplica electrodul direct pe os, ceea ce 
producea o durere insuportabilă. în aceste condiţii, oricât de flămând era animalul, 
nu s-a mai putut forma reflexul condiţionat. Intensitatea durerii era mai mare decât 
foamea. 

în afara reflexelor condiţionate tipice, în laboratoarele pavloviste s-au elaborat şi 
unele particulare, care însă ne ajută să înţelegem mai bine caracteristicile învăţării 
umane. 

Aşa s-au obţinut condiţionări datorate imitaţiei. în laborator erau aduşi doi câini. Unul 
era legat în curele şi i se elabora un reflex la un sunet, dându-i-se pesmet. Celălalt nu 
primea nici o fărâmă de pesmet, ci numai asista la experienţă. Or, de la o vreme si el 
saliva când se producea sunetul, imita deci reacţia tovarăşului său de suferinţă. 

Fenomenul acesta este frecvent la om, mai ales la copil, care imită cu uşurinţă 
gesturile, vorbele, expresiile adultului. Imitaţia înlesneşte mult învăţarea, în special 
în domeniul priceperilor motorii, al mânuirii uneltelor. 

O a doua categorie de reflexe aparte sunt acelea stabilite între doi excitanţi, ambii 
indiferenţi. Un câine stă liniştii in laborator. Deodată se aprinde o lumină în dreapta 
sa ; câinele priveşte într-acolo, dar nu se întâmplă nimic. Imediat se aude un sunet în 
stânga câinelui care-şi orientează atenţia, întorcând capul în această nouă direcţie. De 
asemenea, nu survine nimic altceva. Dacă, făcând o serie de pauze, se repetă 
succesiunea lumină-dreapta şi sunet-stânga, la un moment dat, după ce s-a produs 

lumina, câinele întoarce capul spre stânga înainte de a se emite sunetul. S-a format 
deci o legătură temporară între centrii optici şi cei auditivi. S-ar părea că s-a încălcat 
prima condiţie a formării reflexului condiţionat, neintervenind nici un stimul ne¬ 
condiţional. De fapt, există un reflex înnăscut la baza formării legăturii temporare : e 
vorba de reflexul de orientare (întoarcerea capului si privirea cu atentie în direcţia 
noilor excitanţi). Ca urmare, si reflexul condiţionat format va avea proprietăţile 
reflexului de orientare : el se stinge dacă succesiunea celor doi stimuli se repetă fără 
pauză, de multe ori. 

în cazul omului, multe legături temporare, obţinerea multor cunoştinţe se bazează 
pe acest reflex al curiozităţii, al interesului de cunoaştere. Ar fi foarte greu ca după 
fiecare nouă cunoştinţă să dăm elevilor câte o prăjitură ca „întărire". Repede s-ar 
ajunge la indigestii. Interesul lor, direct ori indirect, face posibilă însuşirea unor noi 
informaţii, fără recompensă imediată. 

Experienţele realizate în laboratoarele lui IR Pavlov au pus în evidenţă faptul că 
animalele superioare nu reacţionează la stimuli izolaţi, ci tind să-i organizeze. Există 
o tendinţă de unificare a datelor primite de către creier, manifestată prin tendinţa spre 
stereotipie. Iată un experiment ce probează acest lucru. 

S-au format. în mod separat, 4 reflexe condiţionate la acelaşi câine. Acestuia, ca 
la toti câinii din laborator, i s-a introdus un tub în glanda parotidă, în aşa fel încât 
saliva curgea în exteriorul botului şi putea fi măsurată. Cantitatea de salivă este 
proporţională cu cea a pesmetului introdus în gură. La un sunet de orgă câinele saliva 
8 picături, la un altul, de fluier, saliva 4 picături, la o lumină se instala o puternică 
inhibiţie si la o uşoară înţepătură se măsurau 6 picături. După ce reflexele, obţinute la 
diferite ore ale zilei, se consolidaseră, experimentatorul le-a grupat producând excitanţii 
unul după altul, cu mici intervale între ei (fig. 4). 


8 picături 



Fig. 4. Stereotipul dinamic creat în laborator 

Multe zile s-au repetat stimulările în aceeaşi ordine. Apoi, dintr-o dată, în loc să 
se înceapă cu sunetul de orgă se începea cu lumina. Or, câinele a reacţionat tot cu 8 
picături - ca la sunetul de orgă. După 2 minute s-a produs tot lumina, obtinându-se 4 
picături, apoi lumina apărea pe locul ei declanşând o stare de inhibiţie, iar, în final, 
după 1 minut, acelaşi excitant provoca o salivatie de 6 picături, ca la înţepătură. 
Aşadar, animalul nu mai ţine cont de natura stimulului, ci reacţionează la ordinea 

învăţată a excitanţilor. Acest fenomen a fost denumit stereotip dinamic. El dovedeşte 
tendinţa de organizare a reacţiilor. Stereotipul dinamic este un sistem relativ constant 
de reacţii la un sistem de stimuli. I se spune stereotip datorită uniformităţii reacţiilor 
şi dinamic, pentru că, dacă se schimbă definitiv ordinea excitanţilor, atunci se 
modifică şi stereotipul. 

Corespondentul psihologic al stereotipelor îl constituie deprinderile. Ele cer un efort 
pentru a se forma. Dar, odată constituite, acţiunile se desfăşoară cu mare uşurinţă. 

Experienţele privind stereotipele dinamice au dovedit existenta unei tendinţe spre 
integrare si stereotipie a scoarţei cerebrale. Acest aspect a fost observat demult de 
către filosofi care au vorbit despre tendinţa gândirii spre unitate si sistematizare, 
datorită căreia cunoştinţele asimilate se organizează în vaste sisteme ierarhice, ceea 
ce facilitează reproducerea cunoştinţelor şi utilizarea lor în soluţionarea de probleme. 


După această sumară trecere în revistă a unor concepte pavloviste putem efectua 
câteva consideraţii sintetice. 

Pentru l.P. Pavlov, ca şi pentru precedesorul său I.M. Secenov, noţiunea de reflex 
are un sens mai larg: e vorba de un răspuns al organismului la o solicitare a 
mediului. Dar atât excitantul cât si răspunsul pot fi foarte complecşi. într-adevăr, 
după ei, si ceea ce noi numim instinct era considerat reflex, deşi, de pildă, instinctul 
clădirii unui cuib presupune un mare număr de acţiuni din partea păsărilor. De aceea 
nu ne surprinde afirmaţia lui l.P. Pavlov, după care învăţarea n-ar constitui decât un 
lung şir de reflexe condiţionate. 

Reflexele necondiţionate, consideră savantul rus, asigură adaptarea individului la 
excitanţi cu mare importantă pentru organismul său. Fuga animalului la un zgomot 
puternic îl poate scăpa nevătămat de prăbuşirea unei stânci. 

Reflexele condiţionate asigură posibilitatea unor reacţii la stimuli ce au dobândit o 
valoare biologică în viaţa animalului. Iată, o gospodină are obiceiul ca, înainte de a- 
curăţa carnea pentru masă. să-si ascută cutitul pe o treaptă de beton de la bucătărie. 
Apoi azvârle resturile de carne pisicilor din vecini. După câtva timp va fi suficient să 
înceapă să-şi ascută cuţitul, că îndată vor alerga la ea toate pisicile. Ascuţitul emite 
un sunet care a devenit semnal de hrană. Tot aşa, pentru animalele sălbatice unele 
sunete pot fi semnalul unei surse de apă, altele al unei primejdii etc. Excitanţii 
condiţionali sunt deci semnale, prevenind animalele asupra pericolelor ori a surselor 
posibile de hrană, apă etc. 

Ca urmare, ansamblul excitanţilor condiţionali formează, după Pavlov, primul 
sistem de semnalizare. în afară de acesta, spunea el, există şi un al doilea sistem de 
semnalizare format cu ajutorul cuvântului. Cuvântul devine un semnal al semnalului, 
asociindu-se cu nenumărate imagini pe care le înlocuieşte. 

De exemplu, un copil de un an întinde mâna înspre o flacără şi se frige. Flacăra 
devine pentru el semnal de durere. Dacă, pe când se frige, mama strigă „buba", 
cuvânt pe care-1 foloseşte şi în alte situaţii similare, acest cuvânt înlocuieşte imaginile, 
devenind semnal al semnalului durerii. La auzul cuvântului „buba", copilul se va feri 
să atingă un anume obiect. 

Cel de-al doilea sistem de semnalizare, specific omului, este o noţiune care nu 
ajută prea mult înţelegerea psihicului uman, nici cea a funcţionării creierului. în schimb, 
prin acest concept, marele fiziolog a recunoscut necesitatea psihologiei ca ştiinţă care 
poate aborda, prin metodele ei, studiul gândirii abstracte şi al creaţiei ştiinţifice. 

Aici ne interesează cum a explicat I.P. Pavlov formarea reflexului condiţionat, pe 
care el îl pune la temelia învăţării. 

în figura 5 se observă felul în care concepe marele fiziolog formarea legăturii 
temporare. 


centrul gustativ 

legltură / 

«nnrvl lemporată / 



Fig. 5. Formarea reflexului condiţionat 

Pesmetul pus pe limbă declanşează o excitaţie care, ajungând în centrul gustativ, 
se deplasează pe o legătură nervoasă, existentă din naştere, la centrul salivar ce 
trimite un impuls, prin nervul motor, la glanda salivară, producând salivatia. Acesta 
este un reflex necondiţionat. 

Excitând ochiul, deşi impulsul ajunge în centrul optic, nu se produce nici o reacţie 
salivară, neexistând o relaţie între aceşti centri. Dacă însă se stimulează simultan şi 
centrul optic şi cel gustativ, acesta, fiind mai puternic excitat, atrage către el excitaţia 
din centrul optic, potrivit unui principiu (al dominantei) după care focarele mai 
puternic excitate atrag către ele excitaţia din alţi centri (mai slab excitaţi). Repe- 
tându-se experienţa, „se bătătoreşte" un traseu între centrul optic şi cel gustativ, 
rezultând o nouă legătură, legătura temporară. Nu se ştia bine dacă ea se formează 
prin cortex sau prin subcortex. 

Că se formează legături temporare cu prilejul oricărei învăţări e un lucru cert, dar 
procesul e mult mai complicat decât îl concepea I.P. Pavlov, aşa cum vom vedea în 
cele ce urmează. 

Fiziologul rus a obţinut rezultate importante, fiindcă a lucrat în condiţii foarte 
stricte. Laboratorul lui se afla într-o clădire izolată termic şi fonic („turnul tăcerii"), 
ca să nu tulbure cu nimic animalele de experienţă. Câinele se afla imobilizat, iar 
cercetătorii au studiat dinamica secreţiei salivare, care n-are decât două posibilităţi de 
manifestare : secreţie ori stagnare, iar picăturile rezultate pot fi măsurate. în acest fel 
s-au putut determina condiţii si legi precise. Totodată, s-a pierdut din vedere comple¬ 
xitatea actului de învăţare, fiindcă reflexele condiţionate clarifică pe deplin un singur 
tip de învăţare : substituirea de stimuli, înlocuirea celui necondiţional cu unul indife¬ 
rent. Este totuşi un mod de învăţare frecvent: atunci când învăţăm o nouă limbă, nu 
facem altceva decât să înlocuim cuvântul din limba maternă (scaun) cu cel din limba 
străină (chaise), la fel când învăţăm semnele topografice ş.a. 

2. Cercetări americane asupra învăţării 

A. La sfârşitul veacului trecut, în acelaşi timp cu Pavlov a început să studieze 
procesul învăţării şi americanul E. Thorndike (fără să ştie unul de altul). Acesta era 
însă psiholog (nu fîziolog). Metodele sale au fost cu totul altele. A început prin a 
studia comportamentul unor animale închise în cuşti. De pildă, o pisică: ea încerca 
să iasă dând cu botul si cu labele ca să străbată printre sârme. Când, din întâmplare, 
apăsa pe o mică pârghie, se deschidea o usită, pisica fugea din cuşcă şi consuma o 
bucată de peşte aflată lângă ieşire. 

Mai târziu, E. Thorndike a utilizat alt aparat, imaginat de un coleg al său (pe nume 
Small) si anume labirintul. Aparatul consta dintr-o cutie mare (de 240 x 180 cm) 
aşezată pe podea. în ea existau nişte culoare din care unele se înfundau, iar altele 
continuau până într-un loc, la mijlocul labirintului, unde se afla o bucată de brânză. 
Cutia nu era acoperită, încât se putea observa cum se comportă şoarecele introdus în 
labirint, căruia îi mirosea brânza si căuta să ajungă la ea. 

Psihologul american a stabilit că învăţarea se realizează printr-o succesiune de 
încercări şi erori („trial and error"). Erorile se elimină treptat, până la urmă animalul 
învăţând soluţia şi nemaifăcând greşeli. S-a pus, totuşi, un prea mare accent pe rolul 
întâmplării în relaţie cu încercările efectuate. în realitate flecare specie de animal face 
încercări caracteristice. Iată o experienţă (făcută mult mai târziu şi de un alt psiholog). 


. grăunte 

. came 



Fig. 6. încercări de a ajunge la hrană 

O găină este situată într-o îngrăditură de scânduri (fig. 6A). în fată este un gard 
de sipci puţin distanţate între ele printre care pasărea vede nişte grăunţe pe jos. Ea va 
încerca să zboare pe deasupra ori să se strecoare, când în dreapta, când în stânga. 
Dacă într-un loc scândurile sunt mai îndepărtate, pasărea se poate strecura si ajunge 
la grăunţe, consumându-le. Pusă de mai multe ori în aceeaşi situaţie găina va face din 
ce în ce mai puţine erori, până când, de la un timp, ea se repede la locul ştiut fără a 
mai face încercări. Spunem că ea a învătat drumul către hrană. 

Un câine (fig. 6B) pus în aceeaşi îngrăditură (dar având carne în faţă) va face mai 
puţine încercări directe, îsi va lărgi explorările si va descoperi spatele liber al 

îngrăditurii, ajungând uşor la hrană. Drumul pe care-1 face este „un drum de ocol", 
ceea ce solicită o inteligentă superioară posibilităţilor unei găini. - trebuie să întoarcă 
spatele hranei (deci să n-o mai vadă), să se îndepărteze de ea, pentru a se putea 
apropia ulterior. Aşadar, încercările, pe de o parte, depind de experienţa speciei (sunt 
reflexe necondiţionate), pe de alta, sunt în funcţie de nivelul de dezvoltare a sis¬ 
temului nervos. încercările pe care le face un câine nu sunt iniţiate de o găină, după 
cum cimpanzeul e capabil de acte complexe inaccesibile gândirii canine. 

După efectuarea unui mare număr de experienţe, în 1898, E. Thorndike (în 
■lucrarea Animal intelligence) îşi expune teoria sa despre învăţarea denumită „cone- 
xionism". El susţine că procesul învăţării se bazează pe formarea de conexiuni în 
creier. Se vede imediat analogia cu ideile lui Pavlov, care vorbea de „legături 
temporare". Dar ei au lucrat şi publicat multă vreme fără să afle unul de altul 
(Thorndike era psiholog şi publica în reviste de psihologie, pe când Pavlov publica în 
reviste de fiziologie ; apoi, în acea vreme schimbul de informaţii era mult mai redus 
decât astăzi). Psihologul american stabilea si câteva legi. Cea mai importantă era 
„legea efectului" : când o legătură (între o situaţie şi o acţiune) este însoţită sau 
urmată- de o satisfacţie, ea se întăreşte; dimpotrivă dacă este în relaţie cu o stare de 
‘insatisfacţie - ea slăbeşte. Se generalizează constatările că încercările reuşite se 
păstrează, pe când cele fără rezultat dispar. 

Alta este legea exerciţiului, care constată rolul de consolidare al repetării încer¬ 
cărilor reuşite. 

Aceste două legi le găsim la l.P. Pavlov, formulate mai concis în prima condiţie a 
elaborării reflexului condiţionat: întărirea, de care vorbeşte el, duce la „satisfacţie". 
Apoi se menţionează şi însemnătatea repetării coincidenţei favorabile. Exprimarea 
flziologului rus este însă mai obiectivă, întrucât „satisfacţia" si „insatisfacţia" consti¬ 
tuie fenomene subiective. 

Un alt „principiu" formulat de E. Thorndike este acela al reacţiilor multiple, 
consemnând că atunci când o încercare nu reuşeşte, se încearcă alta. în felul acesta se 
precizează faptul care-1 deosebeşte pe E. Thorndike de Pavlov, fiind la baza contri¬ 
buţiilor sale principale. într-adevăr, dacă fiziologul rus a studiat acea formă de 
învăţare constând într-o substituire de stimuli, psihologul american a pus în evidenţă 
învăţarea bazată pe substituirea de reacţii, înlocuirea unei încercări cu alta. Ea este 
prezentă în toate experienţele cu labirinte ori cuşti. Cu deplină claritate apare în 
următoarea experienţă (de dată mult mai recentă): un şoarece învaţă să parcurgă un 
labirint destul de simplu. Pe traseu el păşeşte pe o placă metalică. După ce s-a 
familiarizat cu labirintul, experimentatorul pune placa metalică sub o diferenţă de 
potenţial electric. Când şoarecele atinge placa este curentat puternic ; el sare înapoi, 
protestează în felul lui, încearcă din nou. La un moment dat, după o serie de ezitări, 
sare peste placă si se duce pe traseul cunoscut la hrană. Ulterior, ajungând la placă, 
sare peste ea fără a mai face alte încercări. în acest caz, învăţarea a constat în a 
înlocui reacţia de apărare, cu o alta, săritura salvatoare, deci e vorba de o substituire 
de reacţii. 

Acelaşi lucru se petrece şi când învăţăm tot felul de noi moduri de acţiune: să 
patinăm, să dansăm sau să înotăm. 

Cu toată această deosebire importantă, E. Thorndike a formulat o teorie asemă¬ 
nătoare cu cea a lui l.P. Pavlov, vorbind de „conexiuni" identice cu „legăturile 
temporare" presupuse de fiziolog. Similitudinea este firească: amândoi au studiat în 
şcoală empirismul englez, iar în a doua jumătate a secolului XIX era la modă 
LE. Spencer, un asociaţionist, vorbind de însemnătatea „asociaţiilor" dintre imagini, 

idei, care ar explica toate fenomenele psihice. Cei doi savanţi n-au făcut decât să 
furnizeze date experimentale în sprijinul acestui punct de vedere, ce va fi combătut cu 
vehementă mai târziu. 

B. Cu toate contribuţiile sale importante, după 1910, Thorndike a fost criticat de 
psihologii americani. Aceştia i-au reproşat utilizarea de termeni subiectivi (satisfacţie, 
succes), cât si graba de a aplica la om concluzii stabilite pe comportamentul animal. 

Cel care s-a situat cel mai ferm pe o poziţie deosebită de părintele psiholgiei 
americane a fost J. Watson. în 1912, el a publicat un articol manifest în care propune 
o psihologie într-adevăr obiectivă, urmând a studia numai ceea ce poate fl înregistrat 
exact, adică stimulul şi reacţia individului (S-R). Să renunţăm la ipoteze si consi¬ 
deraţii referitoare ia ceea ce se petrece în lumea internă (imagini, gânduri), fiindcă 
nu avem un control obiectiv. Deci preconiza, cum s-a spus, „o psihologie fără 
conştiinţă", o psihologie a comportamentului. Cum în engleză cuvântului comportament 
îi corespunde behavior, această direcţie psihologică a fost numită behaviorism. 

Deşi tendinţa spre strictă obiectivitate a dominat psihologia americană, totuşi 
repede psihologii s-au văzut nevoiţi să recurgă la „constructe \ termeni ipotetici 
referitori la fenomene psihice neobservabile din exterior, pentru că de fapt esenţialul 
unui fenomen psihic se produce între stimul si reacţie. La exact acelaşi stimul două 
persoane pot avea reacţii opuse : când la televizor se anunţă un meci de fotbal, băiatul 
se bucură, pe când bunica pleacă bombănind din cameră ; diferenţa de reacţie este 
efectul unor deosebiri de interese - acestea comandând acţiunile observabile. Deci 
avem S-P-R (stimulul influenţează reacţia prin intermediul structurii interne a persoanei). 

Cu toată această limită foarte serioasă, cercetările iui J. Watson şi ale elevilor săi 
au dus la o serie de rezultate. Vom înfăţişa câteva din ele (după Woodworth, R). 

O problemă pe care şi-a pus-o Watson este următoarea : care e simţul principal ce 
permite şoarecelui orientarea în labirint ? Metoda a constat în suprimarea a câte unui 
simt si verificarea dacă în această situaţie poate reproduce la fel de bine drumul 
învăţat printr-un labirint sau dacă poate învăţa alt labirint nou tot asa de repede ca şi 
un şoarece cu toate organele senzoriale intacte. 

Şoareci orbiţi au învăţat la fel de uşor un labirint ca şi cei normali, după cum au 
putut reproduce tară greşeală un drum învăţat anterior orbirii. Deci văzul nu ar fi 
esenţial orientării. Acelaşi rezultat s-a obţinut şi după anihilarea mirosului. Supri¬ 
marea auzului a dus la aceeaşi concluzie. Anestezierea tălpilor (dispariţia senzaţiei de 
contact) n-a avut nici o importanţă. Tăierea mustăţilor (care asigură contactul fin cu 
ambianta) a dus la început la tulburări de mişcare în general. După 48 ore de 
acomodare însă ei puteau parcurge foarte bine labirintul învătat. Ca urmare, Watson a 
tras concluzia că simţul esenţial pentru alegerea traseului în labirint este muscular 
(kinestezic). 

Mult mai târziu (1929), K.S. Lashley a reuşit o operaţie prin care, secţionând 
nervi de la nivelul trunchiului si de la picioare, a anulat simţul kinestezic. Şoarecii 
erau vizibil afectaţi în mers: li se îndepărtau picioarele, se întindeau nefiresc, îsi 
trăgeau picioarele după ei, mergeau uneori pe spatele lăbuţelor. Totuşi, deşi mergeau 
mult mai greu, mai încet, au parcurs labirintul anterior învătat fără a face mai multe 
erori. Unii au susţinut că nu fuseseră complet anihilate simţul muscular si cel tactil. 
Alte experienţe aveau să clarifice chestiunea. 

Astfel, Snygg (în 1935) a construit 2 labirinte identice ca structură; unul a fost 
vopsit în negru peste tot, celălalt în alb şi negru, culoarea neagră indicând calea cea 
bună. Apoi a efectuat următoarele experienţe : 

I. a. şoarecii au învăţat labirintul negru în 34 de încercări. 

b. apoi puşi în labirintul cu alb-negru l-au parcurs în 6 încercări. 

II. a. şoarecii au învătat întâi pe cel alb-negru, în 7 încercări, 
b. introduşi apoi în cel negru au avut nevoie de 45 încercări. 

Comparând cele două experienţe, observăm că învăţarea labirintului negru n-a 
înlesnit învăţarea celui alb-negru, care exersat mai întâi n-a solicitat decât o încercare 
în plus. Iar învăţarea celui alb-negru n-a înlesnit nici ea învăţarea celui negru, ba 
dimpotrivă a complicat-o. De aici se deduce că şoarecii s-au folosit de simţul vizual 
si nu de cel kinestezic. Dacă acesta ar fi stat la baza orientării în labirint, atunci 
învăţarea labirintului în alb-negru ar fi trebuit să înlesnească mult parcurgerea labi¬ 
rintului negru, ceea ce nu s-a întâmplat. 

Un alt experiment ingenios a fost efectuat în 1930 (de Macfarlane): după ce 
şoarecii au învăţat să parcurgă labirintul în mod obişnuit (alergând prin culoare), 
aparatul a fost inundat, încât şoarecii nu-1 mai puteau parcurge decât înotând. Or. ei 
n-au comis mai multe erori decât atunci când îl parcurseseră mergând pe podea. 
Invers, dacă îl învăţau înotând, reuşeau apoi să ajungă la hrană pe uscat fără a face 
erori în plus. 

Deci senzaţiile kinestezice nu au un rol important de vreme ce schimbarea 
fundamentală a mişcărilor picioarelor nu a tulburat orientarea în labirint. 

într-o altă cercetare s-a procedat ia început ca si Watson : labirintul parcurs de 
şoareci normali după 12 încercări a fost rezolvat de şoareci orbi în 14 tentative. Un 
Iot fără miros a avut nevoie de 27 de încercări, deci simţul olfactiv ar fi mai important 
la şoareci. Dar, suprimând si văzul, si mirosul, abia 27% din animale au mai putut 
găsi drumul. Totuşi, alţii au descris cazuri în care, după un foarte mare număr de 
încercări, toţi şoarecii în aceeaşi stare învăţau să parcurgă labirintul. Deosebirile se 
pot datora structurii labirintelor utilizate sau experienţei anterioare a animalelor. 

Aşadar, şoarecii se pot ajuta fie de un simt, fie de altul pentru a se orienta, dar cel 
kinestezic nu joacă un rol important, cel puţin în faza incipientă a învăţării. S-ar 
putea ca si la om, după multe repetiţii, simţul kinestezic să poată înlocui alte simţuri 
(pianiştii rutinaţi nu mai au nevoie să se uite pe claviatură când cântă). 

în al doilea rând, dacă un animal învaţă un parcurs pe baza unui simţ, pe care 
apoi nu-1 mai poate folosi, el trebuie să reia învăţarea de la început, neputând utiliza 
experienţa anterioară. 


O altă problemă pusă de J. Watson este : „ce învaţă propriu-zis animalul ? " El a 
presupus că învaţă succesiunea mişcărilor, adică un şir de reflexe condiţionate: face 
întâi o cotitură spre dreapta, cu două sărituri după ea urmează o cotitură la stânga cu 
3 sărituri, apoi o alergare de 10 paşi înainte etc. Watson şi-a susţinut punctul de 
vedere făcând următorul experiment: după ce şoarecii au învătat un labirint, expe¬ 
rimentatorul a modificat lungimea unor cuibare. Or, s-a observat cum acolo unde 
culoarul era scurtat, şoarecele se izbea de peretele din fund, el sărind de prea multe 
ori, iar unde era lungit, rămânea dezorientat până să se hotărască să mai avanseze. 
Deci el ar învăţa succesiunea si amploarea mişcărilor. 

Ideile psihologului american au fost insă infirmate printr-o experienţă foarte 
simplă: după învăţarea labirintului animalul este aşezat la mijlocul traseului. Or, 
şoarecele se învârte puţin, miroase pe la colturi şi apoi porneşte la drum fără nici o 

greşeală până la capăt. Deci el pare a fi recunoscut locurile, altfel, conform cu 
părerea lui Watson, ar fi complet dezorientat, succesiunea mişcărilor de la începutul 
labirintului fiind cu totul alta decât aceea necesară la mijloc. 

Un rezultat similar a obţinut si E. Tolman cu ajutorul unui labirint în formă de 
cruce (fig. 7). 


S* 



Si 


Fig. 7. Labirint privind testarea facilităţilor învăţării 

Şoarecii plasaţi în S, găsesc hrana în H, luând-o la dreapta. Plasaţi în S 2 trebuie să 
înveţe un drum în altă direcţie, spre stânga. 

Un alt lot e plasat în S, si hrana în H,, dar aşezaţi în S„ hrana se mută în H,, deci 
ei vor coti tot spre dreapta. Deosebirea e că în primul caz trebuie să recunoască 
locurile, pe când în al doilea caz învaţă aceeaşi mişcare spre dreapta. Conform cu 
datele experienţei, învăţarea mişcării cere mai multe încercări decât aceea a locului. 
Deci, avem o altă infirmare a punctului de vedere watsonian. 



Fig. B. Labirintul Lui Hunter 

Experimentul lui Hunter a dus la aceleaşi concluzii. Labirintul imaginat de el este 
simplu ; ceea ce îl distinge de alte aparate este faptul că în punctele A, A', B şi B' se 
pot pune nişte portiţe care împiedică accesul într-un culoar ori altul. 

Şoarecele pleacă din S şi găseste portiţa A trasă, încât accesul în culoarul 3 este 
închis; pleacă pe culoarul 1, ajungând în culoarul 2 găseşte portiţa B închisă, atunci 
revine la poziţia iniţială, dar acum portiţa A' e blocată, apoi B' si în fine i se pune 
hrană în S. După ce traseul este repetat de multe ori, încât şoarecele îl parcurge 
foarte repede, experimentatorul retrage toate portiţele. în această situaţie animalul e 
complet dezorientat: stă în intersecţia A-A' fără să ştie încotro să o ia. înseamnă că 
el n-a învătat „succesiunea de mişcări", nici direcţia „dreapta, dreapta, apoi stânga, 
stânga", ci tocul A cu portiţa închisă şi locul B tot cu o galerie închisă ş.a.m.d. 

Şoarecii învaţă să recunoască aşadar caracteristicile vizuale, olfactive, tactile ale 
fiecărei intersecţii si anume în locul A trebuie să o ia la dreapta, dar în poziţia A va 
merge spre stânga s.a.m.d. Deci mişcările sunt asociate cu anumite locuri, cu o 
anumită ambianţă pe care animalele o recunosc. 

C. Totuşi, dacă se fac foarte multe încercări şoarecii ajung să înveţe labirintul lui 
Hunter şi fără ajutorul portiţelor închise. A apărut ipoteza că ei îsi pot forma un fel 
de schemă - plan al traseului. Acest lucru a fost dovedit de E. Tolman. împreună cu 
C. Honzik, el a imaginat un labirint cu 3 alei (fig. 9). 


Fig. 9. Labirintul lui Tolman şi Honzik 

Aşezat la start şoarecele mergea la hrană mereu pe calea 1, cea mai scurtă. 
Punând o barieră în punctul A animalele o luau când pe aleea 2, când pe 3, dar 
repede preferau drumul 2 fiind mai scurt. Incluzând o barieră si în B, erau obligaţi să 
meargă pe aleea 3, învăţând toate drumurile. Scoţând cele două bariere (A si B), 
şoarecii reveneau la calea 1, ca fiind cea mai scurtă. Punând o barieră în F şoarecii se 
întorceau. Ajungând la intersecţia aleilor 2 si 3, 14 şoareci din 15 au luat drumul 3, 
singurul care permitea accesul la hrană. Aşadar, ei îsi formaseră un fel de schemă a 
labirintului, cunoscând că ieşirea aleii 3 este aproape de hrană, iar calea 2 nu duce 
decât pe drumul închis (după Hilgard, E., 1974, pp. 190-191). 

Tolman va sublinia că în învăţare trebuie să ţinem cont şi de „variabilele 
intermediare" situate între stimul şi răspuns, fără de care nu se poate înţelege 

comportamentul. în felul acesta, Tolman combate punctul de vedere strict behaviorist 
al lui Watson, care dorea să se rezume la ceea ce poate fi observat direct. 

Formarea unei scheme în timpul deplasării unui animal e dovedită si de porumbeii 
călători. Dacă un asemenea porumbel este pus într-o cuşcă acoperită şi dus departe 
de casa la care stă de obicei, iar apoi i se dă drumul, el se roteşte de câteva ori si 
zboară direct la adăpostul său obişnuit. Această orientare presupune, când e cerul 
înnorat, cunoaşterea direcţiei nord. Ea e favorizată, se pare, de existenţa în creierul 
porumbelului a unor săruri feromagnetice. Dar nu e suficient: trebuie ca pasărea să 
ştie care e poziţia ei fată de casă. Dacă a fost dusă spre nord, trebuie să se întoarcă 
spre sud, iar dacă a mers spre sud, e nevoie să zboare în direcţia contrară. încât, 
numai fiindcă îşi formează o schemă aproximativă a drumului parcurs, el se poate 
întoarce. 

E. Tolman, pe lângă referirea la formarea unei scheme a subliniat si existenta unei 
intenţii la animal, de aceea sistemul său explicativ a fost caracterizat ca „behaviorism 
intenţional". Iată faptul citat de el: dacă învăţăm o maimuţă să găsească o banană 
într-una dintre mai multe cutii colorate si apoi în loc de banană punem o foaie de 
salată (aliment mult mai puţin apreciat de animal), observăm cum maimuţa se ener¬ 
vează şi începe să răstoarne si celelalte cutii (în speranţa găsirii bananei). E limpede : 
ea se aştepta la banană ! 

Experienţele cu cimpanzei au făcut ca unii psihologi (din asa numita scoală 
„gestaltistă" - şcoala formei) să evidenţieze în continuare complexitatea actului de 
învăţare. 

Psihologii aceştia, ocupându-se în special de problemele percepţiei, memoriei si 
gândirii, au evidenţiat rolul cunoaşterii unor structuri globale (Gestalt - formă, 
structură), care se impun dintr-o dată, ca „o intuiţie" (cunoaştere sintetică, nereflexivă). 

Experienţele lui W. Kbhler cu cimpanzei au scos în evidentă faptul că aceştia nu 
fac multe „încercări si erori", soluţia apărând brusc. De pildă, cimpanzeului aflat în 
cuşcă i se pune în apropiere o banană la care, oricât s-ar întinde, nu poate ajunge. 
După câteva tentative zadarnice renunţă, se uită în jur şi dacă în apropiere se află un 
băţ se repede la el si. cu ajutorul lui, trage banana către sine. Tot aşa când banana 
atârnă în plafonul înalt al cuştii la care nu ajunge, după ocoluri si ezitări, dintr-o dată 
pune una peste alta două lăzi si se caţără până la fructul dorit. 

Astfel de experienţe contrazic teoria lui E. Thorndike privind învăţarea ca 
succesiune de încercări si erori. Studii ulterioare au arătat că asemenea rezolvări, cu 
foarte puţine încercări si soluţii bruşte, pot avea loc numai dacă problema nu e prea 
dificilă si când toate datele esenţiale sunt deschise examinării directe (cimpanzeul 
vede banana şi băţul aproape concomitent). Apoi, genul de probleme folosit punea 
maimuţa în condiţii foarte aproape de mediul său obişnuit de existenţă, unde ea îsi 
trage către sine fructele ori se caţără către ele. 

D. Un alt cercetător american, E.R. Guthrie, a criticat teoria clasică a lui 
E. Thorndike în sens contrar, căutând să simplifice faptele. După el, în învăţare nu e 
nevoie de întărire, deoarece simpla asociere prin contiguitate (prin alăturare) e 
suficientă. 

Guthrie a reluat aparatul utilizat iniţial de Thorndike: cuşca în care e introdus 
animalul (o pisică), cu deosebirea că ea se deschidea cu uşurinţă, la orice fel de 
atingere a usitei de ieşire. El a folosit şi un aparat care fotografia pisica în momentul 
contactului cu usa. Animalul era introdus în cuşcă printr-un tunel din spate, făcea 
câteva încercări si atingând usa fugea afară. De obicei, deşi lângă aparat se afla o 

bucată de peşte, pisica nu-i dădea nici o atentie. Deci nu hrana a fost scopul ei real. 
Mai mult, fotografiile arată că, repetându-se experienţa, pisica atinge portita în exact 
acelaşi fel ca prima oară: dacă o atinsese cu umărul, tot cu umărul se eliberează în 
continuare. De unde psihologul generalizează : „o combinaţie de stimuli care a însoţit 
o mişcare, la repetare tinde să fie urmată de aceeaşi mişcare". Cum explică el acest 
fenomen ? Acele mişcări care sunt urmate de altele similare si într-o situaţie similară 
sunt inhibate, uitate. Astfel mişcările făcute până la atingerea portiţei, fiind asemă¬ 
nătoare si în condiţii perceptive identice, nu se reţin. Dar mişcarea care deschide 
portiţa este urmată de evadare, deci de cu totul altfel de mişcări si de un cu totul alt 
cadru, altă ambianţă, de aceea se memorează mişcarea declanşatoare. 

E. Guthrie citează şi un caz ilustrând concepţia sa. O fetiţă de 8 ani contractase 
obiceiul de a-şi arunca paltonul pe jos când intra în casă. Degeaba o ocăra mama si o 
punea să-şi pună paltonul în cuier, fiindcă a doua zi obiceiul triumfa din nou. Guthrie 
a sfătuit mama să pună fetita să se îmbrace din nou, să iasă afară şi după ce intră să-si 
pună imediat paltonul în cuier: în felul acesta gestul firesc urma să se asocieze cu 
imaginea vestibulului, nu cu aceea a paltonului aflat pe jos. Indicaţia a avut efectul 
scontat şi fetiţa a putut face asociaţia dorită, necesară comportamentului civilizat. 

Criticii lui E. Guthrie au subliniat că felul în care a fost concepută deschiderea 
cuştii făcea evadarea foarte simplă. Pisica reuşea după puţine încercări, uneori chiar 
de la prima încercare, ceea ce facilita reţinerea tentativei urmate de succes. Apoi 
întărirea exista totuşi, deoarece eliberarea din cuşcă era „un succes" 

Valoarea experienţelor lui Guthrie stă nu atât în redemonstrarea rolului conti¬ 
guităţii, cât în sublinierea tendinţelor spre stereotipie ce apar frecvent în învăţare. în 
ceea ce priveşte învăţarea fără întărire ea a fost demonstrată mai convingător prin alte 
experienţe. De exemplu, E. Tolman şi C. Honzik au lăsat un grup de şoareci să alerge 
printr-un labirint timp de 10 zile. în a 11-a zi au început să pună hrană. S-a constatat 
că aceştia au ajuns să nu mai comită erori tot atât de repede ca şi aceia care au fost 
hrăniţi de la început (deci cu 10 zile înainte). Aşadar, hoinăreala prin labirint a folosit 
la învăţarea lui. Acest fel de învăţare, în absenţa oricărei întăriri, a fost numită 
învăţare latentă. Ea a fost constatată şi în laboratoarele pavloviste. Reamintim re¬ 
flexele condiţionate formate la doi stimuli, ambii indiferenţi (lumină în dreapta şi 
sunet la stânga). învăţarea latentă are loc datorită reflexului „ce este? ", adică datorită 
curiozităţii, tendinţelor native de explorare. 

Problema aceasta a rolului întăririi a fost îndelung cercetată în laboratoarele de 
psihologie ale lumii. Concluziile de azi sunt: în ce priveşte rapiditatea învăţării, 
întărirea nu joacă un rol important, dar ea influenţează mult trăinicia celor învăţate, 
contribuind la sedimentarea lor. 

E. Unul din psihologii care au acordat mare importantă întăririi în învăţare a fost 
B.F. Skinner. în lucrările sale apărute între 1930 si 1960, el susţine necesitatea de a 
deosebi două tipuri de reflexe condiţionate. Reflexe tip S, în care întărirea e condi¬ 
ţionată de apariţia unui stimul (cele descrise de I.P. Pavlov) si reflexe de tip R, în 
care se produce un răspuns pentru a provoca un stimul (întărirea). Această condi¬ 
ţionare (tip R) a fost numită condiţionare operantă. 

Una din experienţele ce pun în evidenţă acest tip de condiţionare este următoarea : 
un porumbel flămând este închis într-o colivie. El încearcă să scape ciocănind pereţii, 
într-un loc se află o plăcuţă neagră cu o ţintă albă la mijloc. Când porumbelul loveşte 
reperul alb se declanşează un mecanism care introduce în colivie un sertăraş cu 
câteva grăunţe, din acelea agreate de pasăre. Pus în aceeaşi situaţie, porumbelul va 

găsi din ce în ce mai uşor modalitatea de a se hrăni. Ba chiar, dacă sertăraşul conţine 
prea puţine boabe, atunci el se întoarce şi loveşte din nou ţinta de mai multe ori, până 
se satură. Cu alte cuvinte, se autoserveşte, aşa cum, în occident, putem şi noi să ne 
procurăm o ciocolată, introducând într-un aparat automat o monedă. 

în mod evident, acest reflex se deosebeşte de condiţionarea clasică, fiindcă 
întărirea este provocată de un animal care nu aşteaptă semnalul. Se reproduce astfel, 
în mod mai fidel, conduita animalelor din realitate. Tigrul nu aşteaptă să-i vină 
antilopa la nas; el pleacă în căutare, se apropie tiptil de pradă, împotriva vântului 
etc. Animalele sunt active căutând „întărirea", hrana. 

Experimentul utilizat de Skinner este cunoscut demult de către dresori. Dacă vrei 
să dresezi un căţel să facă „sluj", îl aşezi în această poziţie şi-i dai o bucăţică de 
zahăr. Apoi, după un timp repeţi figura. Peste o zi sau două îl vom vedea asezându-se 
singur în poziţia „sluj" ca să primească o recompensă (similar cu ceea ce făcea 
porumbelul psihologului american). 

Skinner a dat importanţă mare întăririi. El e creatorul metodei de învăţământ 
numită „învăţământ programat", în care fiecare nouă achiziţie este verificată, re¬ 
compensată printr-o mică reuşită. 

în legătură cu întărirea, americanul O.H. Mowrer a observat că ea influenţează şi 
afectivitatea, o dată cu răspunsul asociindu-se si stări afective corespunzătoare. Iată, 
în cazul când becul care, aprinzându-se, se asociază cu hrana este aproape de botul 
câinelui aflat în laborator, acesta pe lângă faptul de a saliva, de îndată ce este aşezat 
lângă bec începe să-l lingă, ceea ce la câine este un simptom de afecţiune : el ajunge 
să îndrăgească acest bec aducător de hrană! 

Tot Mowrer sublinia rolul imaginilor în învăţare, în dirijarea comportamentului. 
De exemplu, presupunem cazul unui băieţel de la tară, rămas acasă, vara, când 
părinţii sunt plecaţi si căruia i se face foame. Negăsind nimic în casă îi vine în minte 
mărul din fundul grădinii, unde ar putea să găsească mere coapte. El aleargă la măr 
si poate avea norocul de a găsi ceea ce caută. Conduita sa a fost dirijată de o imagine, 
de anticipare. 

Vedem cum, treptat, concepţiile despre învăţare se complică, acest proces fiind 
departe de simplitatea presupusă de l.P. Pavlov sau E. Thorndike. 

3. Cercetări în Rusia Sovietică 

Complicaţiile învăţării au apărut evidente şi cercetătorilor din Rusia Sovietică. Un 
exemplu l-ar putea constitui experienţele realizate folosind „anastomoza eterogenă 
(ori încrucişată)" a doi nervi. Anastomoza este operaţia prin care se sudează un nerv 
care a fost secţionat dintr-o cauză sau alta. Observându-se că în creierul unui câine se 
găsesc foarte aproape doi nervi motori cu destinaţie mult îndepărtată (unul ajunge în 
piciorul său stâng din spate, provocând mişcările, iar altul se termină în laringe, fiind 
responsabil de mişcările implicate în tuse şi strănut), s-a procedat la secţionarea lor. 
Apoi s-a efectuat o anastomoza încrucişată, adică porţiunea cerebrală a nervului care 
duce la picior a fost sudată cu continuarea nervului inserat în laringe şi invers. încât, 
după restabilirea animalului, o înţepare în piciorul stâng provoca tuşea si invers, o 
jenă respiratorie cauza mişcări ale piciorului. 

Ulterior, animalul reacţionează diferit, până când ajunge din nou la reacţii adec¬ 
vate. După interpretarea lui P.K. Anohin, rezultă existenţa în creier a unui aparat care 
recepţionează greşelile comise. Acest aparat el îl denumeşte „acceptor al acţiunii". El 
este informat de rezultatele unei mişcări printr-un proces de conexiune inversă 

(feed-back), realizat printr-o aferentaţie inversă. Acceptorul efectuează o comparare 
a rezultatelor cu cele scontate; când ele nu coincid se iniţiază noi acţiuni până în 
momentul obţinerii efectului adecvat. 

Asemenea constatări l-au făcut pe cercetătorul rus să propună următoarea schemă 
explicativă a reflexului condiţionat, fiind si o schemă a învăţării în general (fig. 10). 



Fig. 10. Schema reflexului condiţionat după P.K. Anohin 

în conformitate cu această schemă (Anohin, P.K., 1957), o serie de excitanţi, 
printre care si unul condiţional, impresionează organele senzoriale. Nervii aferenţi 
conduc excitaţiile în talamus şi în cortex. Se vorbeşte de „sinteză aferentă" si nu de 
un simplu centru, deoarece în acea regiune a scoarţei sintetizează toate impresiile. 
Unele schimbări pot avea drept consecinţă faptul că excitantul condiţional nu de¬ 
clanşează reacţia. Numai o deplină conformitate cu situaţia cunoscută permite ca 
influxul nervos să circule spre zona motorie care comandă acţiunea de răspuns 
condiţionat (1). Odată produsă mişcarea, efectele ei sunt comunicate acceptorului 
printr-o aferentaţie inversă. Dacă reacţia nu a dus la rezultatul scontat, atunci 
acceptorul informează regiunea sintezei aferente. Se trimite o nouă comandă zonei 
motorii ce elaborează o nouă acţiune (2). De aceea, această zonă a intitulat-o „sinteză 
motorie". Dacă si acum mişcările sunt inadecvate, din nou acceptorul semnalizează 
ş.a.m.d. până când se găseste un răspuns corespunzător. înregistrarea lui opreşte 
activitatea aparatului acceptor. 

Schema elaborată de fiziologul rus ne pune în evidenţă complexitatea actului de 
învăţare care, de fapt, implică toate procesele psihice. Sinteza aferentă constituie un 
nume care acoperă numeroase procese de cunoaştere : percepţia, imaginea, gândirea, 
ele analizând informaţia senzorială. Sinteza motorie e realizată datorită priceperilor, 
deprinderilor si a actelor de voinţă. Iar acceptorul constituie denumirea dată proce¬ 
selor afective, ele apreciind valoarea acţiunilor noastre. 

încât se dezvăluie pe deplin faptul c& învăţarea este o activitate realizată prin 
concursul tuturor proceselor psihice şi nu e nicicând o simplă reacţie elementară. 

4. Specificul învăţării umane 

S-au făcut încercări pentru o comparaţie cât mai directă a modului de a învăţa al 
omului si cel al şoarecelui. S-a confecţionat un labirint din alei mărginite cu sârmă, 
prin care omul să poată circula. Legând la ochi subiectul experimentului, se urmărea 
cum procedează şi câte greşeli comite. Experimentul a fost organizat şi cu adulţi, si 
cu copii. Şoarecii au fost puşi într-un labirint-cutie, din categoria cu care erau fa¬ 
miliarizaţi şi având exact aceeaşi structură cu labirintul cel mare, parcurs de oameni. 
La început, şoarecii intră şi de 7 ori într-un culoar greşit, pe când copiii doar de 4 
ori, iar adulţii doar o dată. Totuşi, numărul total de încercări de care au avut nevoie 
oamenii nu a diferit în mod semnificativ de cel observat la şoareci, ceea ce nu 
înseamnă că nivelul intelectual al omului n-ar depăşi pe cel al şoarecelui. Sunt doi 
factori care explică rezultatul amintit: a) subiecţii au fost legaţi la ochi; or, la om, 
simţul vizual are un rol hotărâtor; b) în labirint şoarecele se află într-o situaţie 
familiară, el circulând mereu prin găurile din ziduri, poduri, hambare. 

Un altfel de labirint pentru adulţi a fost imaginat de Warden (1924), sub forma 
unei cutii a cărei faţă superioară este găurită, formând un labirint în care mereu se 
întâlnesc două alternative (labirint „în formă de U") din care una duce departe, până 
la capăt. Subiectul, tot cu ochii acoperiţi, trebuie să parcurgă cu un creion culoarul 
găurit în cutie până ajunge la sfârşit. Se consideră învăţat labirintul când îl poate 
parcurge de 3 ori la rând fără nici o greşeală. Observând modul de lucru şi interogând 
subiecţii, s-a constatat existenta a 3 metode de lucru: a) subiecţii formulează verbal 
(în gând) ce trebuie să facă : primul culoar la stânga, al doilea la dreapta, al treilea la 
dreapta s.a.m.d.; b) subiecţii îsi imaginează schema vizuală a labirintului; c) su¬ 
biecţii nu urmăresc conştient ordinea, ea învăţându-se pe baza senzaţiilor kinestezice 
(de mişcare). înregistrându-se erorile, se constată că randamentul maxim îl obţin cei 
dintâi (care verbalizează acţiunea), iar cei mai slabi sunt cei ce lasă totul în seama 
mişcărilor, fără ghidaj raţional. Din tabelul 2 se văd rezultatele medii obţinute de cele. 
3 categorii de subiecţi. 


Tabelul 2 : Rezolvarea labirintului de masă 



Nr. de 
subiecţi 

Nr. mijlociu 
de încercări 

Nr. extrem 
de încercări 

Formulare verbală 

27 

32 A 2 

16-62 

Schemă vizuală 

18 

67,9 

41-104 

învăţare motorie 

_ 

17 

123,9 

72-195 


Desigur, învăţarea de labirinte nu e în măsură să ne dea o imagine exactă privind 
specificul şi superioritatea învăţării la om. Bazându-ne pe încercările efectuate în 
această direcţie (timp de aproape un secol), R. Gagne a căutat să distingă 8 tipuri de 
învăţare, pe care le-a ierarhizat în funcţie de complexitatea lor şi anume : 

a) învăţarea de semnale (descrisă de I.P. Pavlov), când sugarul învaţă să-şi recu¬ 
noască mama, nu numai după voce, ci şi după imaginea vizuală. 

b) învăţarea stimul-răspuns (tip E. Thorndike), când sugarul învaţă o reacţie simplă : 
să-si ţină singur biberonul. 

c) înlănţuirea de răspunsuri prezentă în învăţarea unui act mai complex, cum ar fi 
mersul pe bicicletă. 

d) Asociaţiile verbale se formează cu prilejul învăţării cuvintelor si al asocierii lor în 
propoziţii. 

e) învăţarea discriminării de culori, forme, litere, numere, ducând la precizia dife¬ 
renţierii percepţiilor. 

f) însuşirea noţiunilor constă „în a încadra obiectele într-o clasă şi în a răspunde 
acestei clase ca întreg". în acest caz, Gagne se referă numai la noţiunile concrete 
(„pisică", „scară", „copac"). 

g) învăţarea noţiunilor definite şi a regulilor. Prin „noţiuni definite" autorul înţelege 
noţiunile abstracte care se asimilează prin punerea lor în relaţie cu altele. De 
aceea, le include în aceeaşi categorie cu învăţarea regulilor, regula fiind „o 
capacitate internă, care oferă individului posibilitatea de a răspunde la o clasă de 
situaţii-stimul cu o clasă de performante" (Gagne, R., 1975, p. 169). Teoremele 
matematice, legile din fizică, normele de comportare etc. sunt tot atâtea reguli. 

h) Rezolvarea de probleme constituie cea mai grea sarcină, cel mai complex tip de 
învăţare, presupunând toate celelalte tipuri menţionate anterior. 

Această clasificare poate fi discutată. De pildă, „discriminarea" e implicată în 
orice învăţare, chiar în aceea a semnalelor, aşa cum au arătat experienţele lui 
I.P. Pavlov. Apoi, asociaţiile verbale sunt tot complexe „înlănţuiri de răspunsuri". 
Important este faptul de a separa net posibilităţile animalelor, limitate la primele trei 
categorii, de cele specifice omului. 

învăţarea umană se caracterizează prin mai puţine încercări efective (omul multe 
le imaginează doar) şi prin aceea că se bazează mai puţin pe efortul personal, de 
inovare a soluţiei, cât pe însuşirea si aplicarea mijloacelor găsite de generaţiile 
anterioare. Astfel, un copil de 10 ani vrea să-şi construiască o colibă pentru care îi 
trebuie să îmbine solid două bârne ; el nu va căuta o soluţie proprie, ci va recurge la 
instrumentele folosite de adulţi: fie la ciocan şi cuie, fie la o frânghie solidă. Cele 
mai mari eforturi ale omului, în mod obişnuit, constau în însuşirea experienţei 
acumulate anterior de zecile de generaţii ale strămoşilor săi. Copilul trebuie treptat 
să-si însuşească modul de mânuire a sute de mii de unelte, de la lopată la calculator. 
Prima unealtă si cea mai importantă pe care el se străduieşte să o stăpânească este 
limbajul, instrumentul prin care poate acţiona asupra altora şi cu ajutorul căruia îşi va 
însuşi numeroase cunoştinţe si priceperi înlesnindu-i acomodarea si cucerirea mediu¬ 
lui ambiant. Dacă însuşirea limbajului se realizează treptat în 10-12 ani, asimilarea cunoş¬ 
tinţelor durează toată viaţa si fiecare individ nu ajunge să stăpânească decât o infimă 
parte din patrimoniul uriaş al ştiinţei, tehnicii dobândite de întreaga societate umană. 

însuşirea noţiunilor şi a „regulilor", ca si mânuirea unor utilaje complexe consti¬ 
tuie un proces îndelungat, presupunând o puternică dezvoltare a gândirii si voinţei, 
care se realizează cu randament crescut în condiţiile unui învăţământ raţional şi bine 
organizat. Adolescentul trebuie să devină capabil de „acţiuni mintale", de imaginarea 
unor situaţii şi experienţe, de discutarea în limbaj interior a alternativelor, fără de 
care el nu va putea soluţiona probleme complexe. De aceea, învăţarea, când e vorba 
de om, capătă o definiţie mai restrânsă; prin ea se înţelege procesul de însuşire a 
cunoştinţelor, priceperilor acumulate de omenire, cât şi de formare a capacităţilor 
necesare utilizării lor. Deci învăţarea nu poate fi privită ca un proces simplu, 
elementar, aşa cum credeau I.P. Pavlov si E. Thorndike, ea este un rezultat al unei 
îndelungi experienţe şi al dezvoltării funcţiilor psihice. Tot ce vom studia în cele ce 
urmează, toate procesele, funcţiile psihice intervin într-un fel sau altul în învăţare, 
care este rezultatul sinergiei lor. 

S-ar putea distinge totuşi două faze în actul de învăţare : 

a) una iniţială, în care ne luptăm cu anume dificultăţi, cu rezolvarea unei pro¬ 
bleme. Aici au un rol preponderent percepţia, imaginaţia, gândirea. O dată găsită 
rezolvarea, urmează faza a doua, b) când se urmăreşte consolidarea soluţiei, acum 
fiind pe primul plan funcţia memoriei. în tot timpul învăţării sunt însă esenţiale 
motivaţia, afectivitatea, voinţa noastră. 

5. J. Piaget contra lui N. Chomsky în privinţa 
rolului atribuit învăţării 

Sunt multe secole de când în gândirea filosofică există o controversă între cei 
care, în dezvoltarea intelectului, atribuie un rol hotărâtor eredităţii şi cei ce subliniază 
rolul dominant al influenţei mediului, al experienţei dobândite. Această controversă a 
apărut si în dezbaterea desfăşurată în 1975, în Franţa, între Jean Piaget, psiholog de 
talie mondială, elveţian, si Noam Chomsky, lingvist american foarte apreciat în acei 
ani. La dezbatere au mai participat 23 de specialişti în filosofie, psihologie, antropo¬ 
logie, biologie si lingvistică (Piaget, J., Chomsky, N., 1988). 

N. Chomsky este creatorul „gramaticii generative" ; observând că anumite struc¬ 
turi sintactice sunt comune „tuturor limbilor", el susţine caracterul lor ereditar, 
având la bază o serie de structuri anatomo-fiziologice specializate încă de la naştere, 
împotriva celor care s-ar întreba cum s-ar fi putut forma asemenea ţesuturi şi 
mecanisme complexe, el evocă fapte bine cunoscute din biologie : structura complexă 
a ochiului, funcţionarea inimii, construirea pânzei de către păianjeni, a barajelor de 
către castori, toate având la bază o constituţie şi mecanisme înnăscute. Ar urma deci 
ca biologii să explice si formarea structurilor sintactice. 

Alt fapt invocat de partizanii lui Chomsky sunt observaţiile şi experienţele lui 
D. Hubel şi T. Wiesel. Aceştia au studiat creierul optic al unor pisici. Folosind 
microelectrozi, au stabilit că în zona de proiecţie optică, unele celule reacţionează 
numai la vederea unor linii verticale, pe când altele intră în excitaţie numai la apariţia 
unor linii orizontale. Ţinând nişte pui nou-născuţi într-o cameră zugrăvită doar cu 
linii orizontale, ei au constatat că celulele sensibile la linii verticale s-au atrofiat. 
Deci mediul duce la selecţia unor specializări date ereditar. Faptele sunt interesante, 
dar nu e nici pe departe dovedit că toate celulele optice ar fi atât de specializate, 
nemaivorbind de celelalte porţiuni ale creierului. 

Jean Piaget nu neagă orice rol eredităţii care duce la formarea unui creier a cărui 
funcţionare este supusă unor legi, cum ar fi acelea ce fac posibile reflexele con¬ 
diţionate. El contestă însă o specializare excesivă; astfel, limbajul, construcţiile 
lingvistice ar apărea numai după vârsta de un an şi jumătate, după ce gândirea 
senzorio-motorie a progresat îndestul. în cursul experienţei se formează scheme, care 
se organizează făcând posibilă, treptat, construirea structurilor complexe ale lim¬ 
bajului si ale gândirii. J. Piaget a criticat simplismul unor teorii empiriste ce văd în 
intelect un fel de copie fidelă a realităţii, formată printr-un proces de reflectare 
simplă. După psihologul elveţian, imaginile care apar în conştiinţă implică o activitate 
psihică de mare complexitate, o activitate cu caracter constructiv. Percepţia, gândirea, 
limbajul presupun un proces de sinteză si construcţie a datelor senzoriale, strâns legat 
de reacţiile, acţiunile noastre concrete asupra realităţii. 

A vorbi despre caracterul ereditar al unor structuri înseamnă numai să deplasăm 
problema, căci rămâne întrebarea cum s-au format ele în istoria speciilor? Biologii 
nu admit decât mutatii întâmplătoare. Or, arată J. Piaget, prin simpla întâmplare nu 



PSIHOLOGIA ÎNVĂŢĂRII 


vom putea explica nici structura ochiului, nici formele sintactice. Calculul probabi¬ 
lităţilor arată că, dacă n-ar interveni decât întâmplarea în evoluţie, ar fl fost necesare 
sute de miliarde de ani pentru a se ajunge la perfecţiunea organismului uman. 

Aşa cum au subliniat biologii J. Changeux şi J. Monod, numărul de gene existent 
la om (cea 40.000) e cu totul insuficient pentru a putea programa toate conexiunile 
neuronale, care sunt de ordinul lui IO 14 (adică al sutelor de mii de miliarde). Există şi 
argumente ale neurobiologilor, contrare celor stabilite de Hubel si Wiesel. J. Changeux, 
examinând neuronii din creierul unor copii de câteva luni, a constatat existenta unor 
numeroase prelungiri ale axonilor. Dimpotrivă, numărul acestor prelungiri este mult 
mai redus în creierul copiilor avansaţi în vârstă. Aşadar, datorită experienţei, se 
păstrează legăturile nervoase activate şi se atrofiază cele nesolicitate. Deosebirea 
dintre aceste constatări si cele relatate de Hubel şi Wiesel este că aceştia din urmă 
vorbesc de o predeterminare a funcţiilor, pe când, după Changeux, specificul structurilor 
este dictat de experienţă, ereditatea punând la dispoziţie doar multiple posibilităţi. 

Aspectul general al unor particularităţi nu implică neapărat caracterul lor înnăscut. 
Asa C. Jung, constatând similitudini între miturile celor mai variate popoare, a 
susţinut ideea existentei unor tipare ereditare pe care le-a numit arhetipuri. Dar orice 
om vede acelaşi soare, luna, are o mamă si fraţi; e normal ca si în imaginaţia tuturor 
să apară elemente comune, fără să fie nevoie să apelăm la ereditate. 

In concluzie, rămânem la ideea complexităţii învăţării si la importanţa ei. Potenţia- 
litătile ereditare fac posibilă învăţarea, dar nu pot explica specificul structurilor, 
acesta fiind rezultatul experienţei, al unei învăţări îndelungate, în care sunt implicate 
toate procesele psihice, rezultate si, totodată, factori ai învăţării. 

6. Clasificarea proceselor psihice 

Studiile experimentale asupra învăţării, aşa cum am văzut, au pus în lumină 
existenta multor aspecte, fenomene psihice distincte, cu pondere variată în diferitele 
momente ale soluţionării unei situaţii particulare. De fapt orice fenomen psihic este 
multiplu, complex. Viaţa psihică este totuşi extrem de unitară. Aşa cum am văzut, ea 
formează un sistem. într-una sau alta din manifestările ei, se poate însă distinge 
predominarea câte unui aspect. Totodată, ea se contopeşte cu fenomenele vieţii. De 
aceea, Aristotel distingea un suflet nutritiv, un altul senzitiv, un suflet motor (asi¬ 
gurând mişcarea) si inteligenţa (nous). în ultimul secol, despărtindu-se fenomenele 
psihice de cele strict biologice, s-a înrădăcinat o clasificare în trei grupe: a) feno¬ 
menele de cunoaştere (cognitive, aici fiind vorba de senzaţii, percepţii, reprezentări, 
memorie, imaginaţie, limbaj şi gândire ; b) procesele afective cuprinzând trebuinţele, 
aspiraţiile (adică motivaţia), emoţiile, sentimentele şi c) reacţiile motorii incluzând 
reflexele, instinctele, deprinderile şi mai ales acţiunile voluntare, voinţa. Mereu va 
trebui să subliniem indisolubila legătură dintre cognitiv si afectiv, cognitiv si motor, 
ca si cea dintre afectiv şi motor în variate modalităţi. Distincţia între cele trei grupe 
se efectuează mai mult din necesitatea analizei, în vederea studiului şi a unei descrieri 
minuţioase. în orice proces psihic, se pot distinge aspectele cognitive, afective si 
motorii. 

O diviziune necesară când studiem mai ales persoana, psihicul în formele sale 
concrete, este aceea întreprinsă de H. Rohracher între forţe psihice, care declanşează 
şi orientează comportamentul (impulsuri, interese, sentimente, fenomene voluntare), 
si funcţiuni psihice, cele care descriu structura, modul de acţiune (percepţia, 
memoria, gândirea ş.a.). 

Pierre Janet, ilustru psiholog şi psihiatru francez din prima jumătate a secolului 
nostru, a întocmit o clasificare interesantă, întrucât conţine o ierarhie a fenomenelor 
psihice în funcţie de complexitatea lor, stabilită pe baza observărilor îndelungi ale 
diferitelor stări psihopatologice manifestate de bolnavii mintal. Iată, pe scurt, această 
clasificare : a) cele mai simple sunt mişcările musculare inutile ce se pot observa şi la 
copilul nou-născut; b) ceva mai complexe sunt mişcările, expresiile emoţionale (tot 
foarte primitive); c) funcţiuni ale imaginii care necesită foarte putină energie: vi¬ 
sarea, imaginaţia, memoria reprezentativă şi raţionamentul abstract (!). Aici P. Janet 
se referă la raţionamentele formale, desprinse de realitate, de care sunt capabili chiar 
bolnavii cu grave afecţiuni mintale; d) mai complexă este aşa-numita activitate 
dezinteresată, incluzând percepţia cu un vag sentiment al prezentului, dar fără 
sentimentul certitudinii, acţiunea fără impresia unităţii, libertăţii si prezentului, ca şi 
acţiunea obişnuită, automatizată ; e) în fine, cele mai complexe fenomene prezente în 
cazul sănătăţii mintale, fenomene ce solicită multă energie, „tensiune nervoasă", care 
alcătuiesc funcţia realului ; ele sunt: prezentificarea - percepţia cu deplina certi¬ 
tudine a prezentului; atenţia în percepţie cu sentimentul realităţii, în percepţia 
obiectelor noi şi în percepţia propriei persoane, cu sentimentul unităţii şi al realităţii; 
acţiunea eficace asupra realităţii materiale şi sociale, ca şi acţiunea nouă cu senti¬ 
mentul unităţii si al libertăţii. 

Clasificarea lui P. Janet este importantă mai ales în cazul diagnosticului psihiatric. 
Ea ne avertizează în mod global cu privire la gravitatea situaţiei unui bolnav. Pentru 
nevoile studiului, mai utilă ni se pare împărţirea proceselor psihice în cele trei mari 
grupe, referitoare la dominarea cognitiei ori a afectului sau a componentelor motorii. 
Vom începe aşadar prin a examina mai întâi fenomenele psihice cognitive. 

SENZAŢIILE 


începem studiul fenomenelor cognitive cu elementele cunoaşterii: senzaţiile. 
Senzaţia este cunoaşterea unei însuşiri separate a unui obiect sau fenomen, în 
momentul când acesta acţionează asupra unui organ senzorial. Izolarea unui aspect 
al realităţii se datorează faptului că există organe de simt diferenţiate, specializate 
pentru a recepţiona, în condiţii optime, o anume categorie de excitaţii. în realitate, 
senzaţia presupune nu doar un organ senzorial, ci un întreg aparat, denumit de 
l.P. Pavlov „analizator". Acesta se compune din organul senzorial, nervul aferent 
(senzorial) si o regiune corespunzătoare din scoarţa cerebrală (zona de proiecţie). 

Senzaţii separate nu întâlnim la omul adult. Ele există la animalele inferioare (am 
vorbit de psihicul senzorial elementar) şi la copil, în primele săptămâni ale vieţii, 
când mielinizarea incompletă a fibrelor asociative din cortex împiedică o comunicare 
instantanee între diferitele porţiuni ale sale. O dată cu maturizarea mai avansată a 
conexiunilor interneuronale, fiecare senzaţie sintetizează cu altele produse simultan, 
precum si cu urmele excitanţilor anteriori, formând ceea ce numim o percepţie, o 
cunoaştere sintetică a obiectului (sau fenomenului) în integritatea lui. 

1. Consideraţii de ordin filosofic 

Domeniul senzaţiilor constituie terenul unor îndelungi si complicate dezbateri 
filosofice, întrucât prin ele psihicul stabileşte legătura cu lumea exterioară nouă, 
obiectivă. Una din disputele cele mai interesante este aceea iscată de constatările unui 
important fiziolog, la începutul secolului trecut. E vorbo de Johannes Miiller 
(1801-1858) care a elaborat, în 1840, „legea energiei specifice a organelor de simţ" 
(Bîkov, 1957). Teoria sa se sprijină pe următoarele principii (bazate pe experienţe 
simple): 

a) Nu există senzaţie produsă de cauze externe; există numai o senzaţie a stării 
nervilor noştri, produsă de cauze externe. Adică senzaţia e provocată de modificarea 
din organul senzorial, care are o energie specifică; noi cunoaştem modificările 
acestei energii si nu excitantul extern. Ca dovadă: indiferent ce fel de excitanţi 
acţionează asupra unui organ de simt, de pildă ochiul, noi percepem numai un 
singur fel de senzaţii, în cazul dat - senzaţii optice. Dacă în loc de lumină primim 
un pumn în ochi, vedem „stele verzi" si nu altceva. Tot aşa dacă ochiul este 
excitat cu un curent electric. Aşadar, senzaţia de lumină nu depinde de natura 
excitantului, ci de natura organului senzorial. 

b) Una şi aceeaşi cauză externă sau internă provoacă în organele de simţ diferite 
senzaţii, corespunzătoare naturii fiecărui organ O lovitură puternică provoacă pe 
piele senzaţii de contact si durere, în ochi puncte luminoase, iar în ureche un 
zgomot. 

c) Senzaţia organului de simţ nu se manifestă ca o transmitere spre conştiinţă a 
calităţii şi stării obiectelor externe, ci ca o aducere la cunoştinţă a calităţii si stării 
nervului senzitiv, provocate de cauze externe. Aceste calităţi, care diferă în diverşii 
nervi senzitivi, sunt esenţa energiei organelor- de simt. 

Deci, organele senzoriale au fiecare Un anume fel de energie, specifică lor; noi 
cunoaştem numai această energie şi nu excitanţii externi. Ca urmare, atât J. Miiller, 
cât si o serie de filosofi au tras concluzia că noi nu cunoaştem de fapt obiectele si 
proprietăţile lor, ci doar propriile noastre însuşiri. Este poziţia idealismului filosofic, 
în varianta sa kantiană, fiindcă nu neagă existenţa lumii externe, ci numai posibilitatea 
de a o cunoaşte. 

Bazat pe constatările lui J. Miiller, H. Helmholtz a elaborat „teoria hieroglifelor", 
ce recunoaşte existenţa reală a obiectelor, fiindcă senzaţiile nu apar fără excitarea 
organelor de simt, deci le corespunde ceva în lumea externă. Dar îhtre obiecte şi 
senzaţiile noastre nu există nici o asemănare. Senzaţia este un semn, ca si o hieroglifă. 
Un cuvânt nu seamănă deloc cu obiectul pe care îl desemnează. în consecinţă, 
ajungem la agnosticism, la negarea posibilităţilor de a cunoaşte lumea exterioară. 

De fapt, specializarea unui organ senzorial s-a realizat în decursul- evoluţiei 
speciilor şi structura sa este de aşa natură încât, în mod normal, să nu reacţioneze 
decât la o categorie precisă de excitanţi: ochiul la lumină, urechea la sunet s.a.m.d. 
Deci există o relaţie între senzaţie şi naşterea excitantului. Totuşi, obiecţia lui 
J. Muller continuă să fie valabilă. Alta este explicaţia posibilităţii noastre de 
cunoaştere a lumii. 

Senzaţia de verde e altceva decât vibraţia electromagnetică proprie culorii verzi; 
la fel, senzaţia de roşu este altceva decât vibraţia electromagnetică ce îi corespunde. 
Dar diferenţei dintre culori îi corespunde întru totul o deosebire între senzaţia de 
verde si cea de roşu. Datorită acestui fapt, în psihic se poate forma o imagine 
similară realităţii, orice imagine fiind de altfel un sistem de raporturi. 

Tehnica modernă ne ilustrează acest fapt prin numeroase din realizările ei. Acul 
de patefon sapă în placa de ebonită adâncituri cu formă şi profunzime variate în 
funcţie de înălţimea şi intensitatea sunetului înregistrat. De aceea, trecând din nou 
acul prin acest traseu imprimat pe placă, acul şi membrana legată de el vor reproduce 
melodia înregistrată. în acelaşi fel, pe banda de magnetofon se înregistrează variaţii 
ale câmpului magnetic rezultat în pulberea metalică cu care ea este acoperită, variaţii- 
în raport cu o convorbire. înseamnă cu totul altceva un sunet, o vibraţie a aerului 
decât o placă de ebonită sau un câmp magnetic. Dar dacă respectăm exact raporturile 
dintre sunete şi variaţia lor, putem reproduce fidel orice succesiune de sunete muzi¬ 
cale, verbale sau zgomote. Aşadar, deşi natura senzaţiei diferă de cea a excitantului, 
preluarea fidelă a raporturilor dintre stimuli ne permite o cunoaştere şi o reproducere 
exactă a obiectelor si fenomenelor din realitatea exterioară. Am şi arătat, la începutul 
cursului, că psihicul, în esenţa sa, este un sistem hipercomplex de raporturi realizate 
între miliardele de puncte de excitaţie si inhibiţie existente în creier. 

Importanţa înregistrării raporturilor reiese si din alte cercetări contemporane. 
Astfel, A.N. Leontiev a putut evidenţia rolul important al mişcărilor în percepţia 
senzorială (Leontiev, A.N., 1959). în capitolul consacrat atenţiei, am avut deja 
prilejul să vorbim despre rolul mişcărilor ; astăzi se subliniază importanţa lor în orice 
proces cognitiv. încă I.M. Secenov observase rolul mişcării în realizarea senzaţiilor 
tactile: dacă mâna stă nemişcată pe un obiect, nu aflam aproape nimic; dacă ea se 
deplasează pe suprafaţa lui, ne dăm seama de asprimea sau netezimea lui, de mărimea 
sa, de formă. 

La fel stau lucrurile în cazul vederii. Unii susţin că ochiul nemişcat e aproape 
orb. Pentru a cunoaşte un obiect în afara fixării lui, a acomodării cristalinului, 
esenţiale sunt mişcările prin care globul ocular explorează, ca şi mâna, conturul 
obiectului (vezi Preda, V., 1988). Ochii realizează mereu mişcări numeroase, ordo- 

nate şi foarte rapide. Meritul lui A.N. Leontiev este acela de a fi demonstrat rolul 
motricitatii si în cazul auzului. Nu e vorba doar de orientarea capului pentru a pune 
urechea în direcţia sursei sonore; în cazul sesizării sunetelor muzicale, un rol 
important îl au contracţiile corzilor vocale. Faptul a fost dovedit de psihologul amintit 
controlând auzul tonal la studenţii din universitatea moscovită. S-a constatat că 46% 
din studenţii ruşi sufereau de surditate tonală (n-aveau „ureche muzicală"). în schimb, 
nici unul din studenţii vietnamezi, care urmau cursurile acelei universităţi, nu suferea 
de această deficienţă. Or, limba vietnameză este o limbă tonală, adică descifiarea 
sensului unui cuvânt depinde într-o serie de cazuri nu numai de natura vocalelor, ci şi 
de tonul vorbirii (mai înalt, subţire sau mai gros). De aceea, vietnamezii sunt obligaţi 
de mici să facă exerciţii de intonare, ceea ce duce la dezvoltarea corespunzătoare a 
auzului tonal. încât exerciţiul de intonare permite dezvoltarea capacităţii de a distinge 
sunetele. Faptul a fost verificat efectuând exerciţii vocale cu copii mai mici de 4-5 ani, 
care aveau dificultăţi în discriminarea sunetelor şi deficienta a fost remediată. Dar, la 
vârste mai mari, combaterea surdităţii tonale nu mai dă rezultate. 

Atunci când ascultăm ceea ce spune o persoană, noi repetăm cuvintele sale pentru 
a le înţelege: le repetăm „în gând", dar aparatele sensibile descoperă uşoare con¬ 
tracţii în muşchii fonatori, similari celor din pronunţia lor. La fel, în cazul notelor 
muzicale, se produc contracţii slabe ale corzilor vocale care modelează oarecum 
proprietăţile sunetului. Deci, distingerea înălţimii sunetelor se află în strânsă depen¬ 
denţei de mişcarea corzilor vocale. Raporturile între diferitele senzaţii auditive sunt 
înlesnite de relaţiile concomitente dintre imperceptibile încordări musculare. 

Senzaţiile se vădesc a rezulta nu doar din excitaţia unor puncte de pe scoarţa 
cerebrală senzitivă, ele implică un sistem de raporturi între veriga senzorială şi cea 
motorie, legată de percepţia senzorială. Secenov afirma că senzaţia ar consta într-un 
reflex în care veriga efectoare e inhibată, fiind mai puţin exprimată, vizibilă. Uneori 
ea se manifestă doar printr-o creştere a tensiunii musculare. Senzaţia este un fenomen 
complex, raporturile dintre senzaţii, o dată cu raporturile dintre mişcările implicate 
permit o cunoaştere adecvată a realităţii. 

2. Aspectele senzaţiei. Diferite feluri de senzaţii 

A. a) Aspectul cognitiv, reprezentativ constă în oglindirea unui anume aspect al lumii 
exterioare, tradus într-un specific al fiecărui organ senzorial. E vorba mai întâi de 
o caracteristică de ordin calitativ, dar si de una intensivă, senzaţia putând avea o 
intensitate mai mare ori mai mică. Unii amintesc de extensiunea senzaţiei, ea 
sugerând şi o impresie de extensiune, întindere. 

b) Aspectul afectiv. Orice senzaţie are o tonalitate afectivă agreabilă sau dezagrea¬ 
bilă. Aceasta are ca efect unele reacţii ale organismului. Culoarea albastră favori¬ 
zează o stare de calm, linişte. Roşul, dimpotrivă, este un excitant, iritant. Unele 
senzaţii dureroase pot fi plăcute: muştarul, ceapa, usturoiul provoacă usturimi, 
dar sunt resimţite în mod agreabil. 

Datorită influentei culorilor, astăzi se acordă atentie modului de colorare a tencu¬ 
ielilor, preferându-se nuanţele palide şi calde: galben-deschis, bej, albastru pal 
etc. Şi în întreprinderile industriale s-a renunţat la nuanţele negre, cenuşii, ţevile, 
aparatele fiind vopsite în culori deschise, tonifiante pentru a favoriza o bună 
dispoziţie a muncitorilor la locul de muncă. 

c) Aspectul motor, activ a fost reliefat mai sus. Variate mişcări permit producerea si 
discriminarea senzaţiilor. 

B. Clasificări ale senzaţiilor. Din punct de vedere biologic, în funcţie de modul de 
excitare a organelor de simt, se deosebesc : a) tangoreceptorii, în cazul senzaţiilor ce 
presupun un contact direct al obiectului cu organul senzorial (senzaţiile de tact, 
temperatură, durere, gust) şi b) teiereceptorii, când obiectele acţionează de la distanţă 
asupra simţurilor noastre (mirosul, auzul, văzul). Această diviziune nu se referă însă 
la toate simţurile. O clasificare cuprinzătoare împarte senzaţiile în 3 grupe : a) exte- 
roceptive, cele ce furnizează informaţii cu privire la obiectele exterioare nouă; 

b) interoceptive, privind modificări în starea internă a corpului; c) proprioceptive, 
referitoare la poziţia si mişcarea corpului nostru. înainte de a trece la studiul sen¬ 
zaţiilor exteroceptive, care ne ghidează comportamentul în orice moment, să aducem 
câteva precizări cu privire la celelalte două categorii mai puţin cunoscute, deşi sunt si 
ele prezente tot timpul. 

Senzaţiile interoceptive mai sunt denumite şi „organice", „viscerale" sau 
„cenestezice". Fr. Magendie le-a clasificat în 4 categorii: a) Senzaţii traducând 
trebuinţe de funcţionare a organelor interne: foamea, setea, sufocarea. Aceasta din 
urmă nu apare când lipseşte oxigenul, ci atunci când survine un excedent de bioxid de 
carbon. O persoană care ar fi introdusă într-o încăpere saturată de azot, dar fără 
oxigen, ar muri repede fără a simţi ceva. b) Senzaţiile legate de funcţionarea orga¬ 
nelor sunt senzaţii discrete, pe care le simţim când respirăm ori când suntem atenţi la 
bătăile inimii, c) Senzaţii provocate de excese: impresia de îmbuibare, greaţă, 
oboseală, d) Senzaţii cauzate de stări patologice, de îmbolnăviri, dureri interne. 
Colicile (durerile foarte mari) provocate de tulburări renale, hepatice, gastrice, intestinale 
sunt bine cunoscute. Totuşi numai anumiţi excitanţi provoacă durere: intestinele nu 
sunt sensibile la contact, la tăiere, dar dau dureri insuportabile în cazul unor substanţe 
putrede ce pot apărea într-o dereglare a chimismului digestiei. La fel, unele leziuni 
ale inimii nu sunt însoţite de dureri, în schimb o creştere bruscă a afluxului de sânge 
poate provoca dureri foarte mari. Nici plămânul, nici ficatul nu dau semnale senzo¬ 
riale în cazul presiunii cauzate de o tumoare. Din această cauză cancerul pulmonar 
ori cel de ficat poate fi observat foarte târziu (uneori întâmplător). în schimb, 
tulburările în circulaţia fierii ori atingerea pleurei sunt foarte dureroase. 

în ansamblu, cenestezia nu cauzează senzaţii puternice, precise, dar ei i se 
datorează o impresie generală de bunăstare ori de indispoziţie. Uneori, în vis se 
strecoară unele senzaţii interne, difuze, care ziua sunt acoperite de impresiile din 
exterior. Senzaţiile organice au un rol important în formarea conştiinţei de sine a 
persoanei, în sesizarea separaţiei dintre corp şi lumea exterioară. 

Unele stări patologice sunt însoţite de tulburări ale senzaţiilor viscerale: 
anestezii - când, de pildă, pacientul nu mai ştie dacă a mâncat sau nu; disestezii - 
bolnavul se simte greu ca de plumb ori, dimpotrivă, uşor ca un balon de săpun. 

Senzaţiile proprioceptive pot fi împărţite în 3 categorii: a) somatoestezia (cunoaş¬ 
terea poziţiei membrelor); b) kinestezia (informaţii despre mişcarea membrelor); 

c) senzaţiile statice, care ne fac deplin conştienţi de poziţia capului si a corpului în spaţiu. 

Somatoestezia, ca şi senzaţiile de mişcare, se datorează unor organe senzoriale 
existente în muşchi, tendoane si ligamente. Ne dăm seama astfel de contracţia sau 
relaxarea musculară, deci de greutatea corpurilor, de poziţia membrelor şi diferitele 
mişcări. Senzaţiile kinestezice au un rol hotărâtor în controlul mişcărilor, ele fac 
posibile îndemânarea manuală şi cântatul la instrumente muzicale. 

Senzaţiile statice (sau de echilibru) sunt provocate de excitarea organelor de simţ 
aflate în canalele semicirculare ale urechii interne. Ele apar când intervine o 

accelerare în mişcările corpului si ale capului; astfel, sesizăm orice schimbare de 
poziţie a lor. Nervul specific acestor senzaţii este nervul vestibular (ramură a nervului 
auditiv), care transmite excitaţiile la creierul mic. 

Dacă unui porumbel i se extirpă un canal semicircular, se observă o relaxare 
musculară generală şi o oscilaţie a capului în planul canalului lezat. Dacă i se extirpă 
toate canalele, nu mai poate nici sta în picioare, nici zbura. De asemenea, şoarecii cu 
un canal lezat nu se mai pot deplasa în linie dreaptă. 

Cât priveşte senzaţiile exteroceptive, ele sunt mai variate si au putut fi studiate 
mai amănunţit. 

3. Senzaţiile tactile 

Senzaţiile tactile sunt provocate de receptorii aflaţi în piele. Există patru feluri de 
asemenea senzaţii. 

a) Senzaţii de contact şi presiune. E greu de stabilit dacă sunt două feluri de senzaţii 
sau e una si aceeaşi senzaţie de intensitate diferită. Au fost identificate două 
categorii de corpusculi în piele : la suprafaţă găsim corpusculii lui Meissner (care 
ar reacţiona la contactul uşor) si, mai în profunzime, corpusculii lui Pacini, 
reacţionând la o apăsare mai puternică. Aceste senzaţii apar când survine o 
deformare a pielii: afundând mâna în apă, o simţim mai ales în regiunea contac¬ 
tului cu lichidul, unde survine cea mai importantă deformare a pielii. Numărul 
corpusculilor variază. în medie, găsim 25 de puncte pe 1 cm 2 (cele mai multe pe 
vârful degetelor; în schimb, pe spinare sunt mult mai puţine). 

Când mâna stă în repaus, ea ne favorizează puţine informaţii tactile. Dacă ea se 
mişcă pe suprafaţa unui obiect, atunci putem identifica forma, netezimea supra¬ 
feţei etc. Unii susţin că în percepţia asprimii ar interveni un alt simţ, simţul 
vibrator, datorat si perilor existenţi în piele. într-adevăr, există o mare diversitate 
de senzaţii: neted, dur, mătăsos, catifelat. De asemenea, o senzaţie aparte este 
aceea de mâncărime, în care, probabil, intervin si senzaţii dureroase. 

b) Senzaţiile de durere îşi au originea în terminaţiile libere ale nervilor senzoriali, 
aflate în piele. Ele sunt cele mai numeroase (100-200 de puncte pe 1 cm 2 ) si apar 
în legătură cu orice excitant puternic (presiune mare, înţepătură, arsură). 

c) Senzaţiile de temperatură. Nu există receptori distincţi pentru cald şi rece. Corpus¬ 
culii lui Krause şi ai lui Ruffini, care erau consideraţi ca explicând aceste senzaţii, 
par a avea relaţii tot cu senzaţiile de presiune. Temperatura pielii e sesizată tot 
prin terminaţiile libere ale nervilor în piele. Dacă folosim un fir foarte subţire, 
vom observa că, aplicându-1 pe piele, în unele puncte vom simţi senzaţia de cald, 
iar în altele, aceea de rece. în piele sunt mult mai multe puncte pentru rece decât 
pentru cald: pe 1 cm 2 găsim 12-13 puncte sensibile la rece şi doar 1-2 puncte, la 
cald. în anestezie, senzaţiile termice sunt primele care dispar si ultimele care 
reapar. Ele depind de creşterea sau scăderea temperaturii. Impresia de cald apare 
la o creştere superioară unui punct de zero fiziologic (32°-33° Celsius), foarte 
variabil însă în funcţie de ambianţă (poate să scadă până la 20° şi să crească până 
la 36°). Sub această temperatură, apar senzaţiile de frig. 

în legătură cu senzaţiile tactile, un aspect neclar îl constituie localizarea lor: noi 
ne dăm seama în ce punct este atinsă pielea (pe mână ori pe spate). Cum se 
explică această posibilitate? Demult, H. Lotze vorbea de existenţa unui „semn 
local" caracteristic fiecărei senzaţii. Chestiunea nu este însă pe deplin elucidată. 

Toţi receptorii senzitivi din piele trimit excitaţiile, prin nervii senzitivi, în cortex 
(trecând prin bulb si talamus). Există o importantă arie senzitivă în spatele scizurii 
lui Rolando (în circumvoluţiunea centrală posterioară). Acolo vom găsi o proiecţie 
răsturnată a senzorilor din piele. Suprafaţa corespunzătoare lor este proporţională cu 
numărul organelor senzoriale din piele, si nu cu suprafaţa pielii. Deci pentru degetele 
mâinii vom găsi o suprafaţă mare, pe când pentru spate si abdomen, una mult mai 
mică. 

Un cercetător englez (Head) si-a secţionat un nerv tactil si a urmărit cum decurge, 
treptat, refacerea sensibilităţii, paralelă cu cea a nervului. El a deosebit două categorii 
de sensibilitate tactilă: pe una a denumit-o „protopatică", fiind prima apărută si 
grosieră: ei îi corespund senzaţiile de durere si cele termice puternice (mai mari de 
45° şi mai mici de 10°), care se localizează greu. în partea finală a refacerii apare 
sensibilitatea „epicritică" : se simt diferenţe termice mici, contactul uşor si localiza¬ 
rea se fac cu precizie. Se presupune că aceste două faze reflectă evoluţia sensibilităţii 
tactile în istoria speciei. 

4. Senzaţiile gustative 

Senzaţiile gustative apar datorită exercitării mugurilor gustativi (în care sunt 
grupate 2 până la 12 celule gustative). Aceştia sunt plasaţi în papilele gustative, care 
sunt de mai multe feluri: circumvolate, fungiforme, foliate şi sunt distribuite pe 
suprafaţa limbii în special, dar şi pe laringe, pe faringe, pe stâlpii amigdalieni 
anteriori (Popescu-Ne'veanu, R, Golu, M., p. 216). 

Există patru categorii distincte de senzaţii gustative : dulci, amare, acre şi sărate. 
Suprafaţa limbii este inegal sensibilă la aceste gusturi: dulcele se produce mai ales 
pe vârful limbii, săratul pe partea ei anterioară, amarul la baza ei, iar acrul pe 
margini. Unii autori adaugă gustul alcalin (lesios) şi gustul metalic. Fiecăreia din cele 
4 feluri de senzaţii gustative îi corespunde câte o grupă de substanţe : acizii provoacă 
senzaţia de acru, clorurile sunt sărate, zaharurile sunt dulci, dar există şi excepţii:' 
zaharina are o structură foarte diferită de cea a zahărului, şi totuşi este extrem de 
dulce. 

Există o mare varietate de gusturi. Se susţine că toate pot fi provocate prin 
amestecul în diferite proporţii al gusturilor elementare amintite. P. Lazarev a ameste¬ 
cat în variate proporţii sarea de bucătărie cu acid oxalic, zahăr şi chinină. Subiecţii 
testaţi au identificat când ceai, când cafea, când zeamă de struguri etc. La gustul 
alimentelor se adaugă însă şi mirosul lor. Deseori, ceea ce socotim a fi gust este de 
fapt mirosul. Astupând bine căile respiratorii, nu mai poţi deosebi o felie de măr de 
una de ceapă. în fine, se adaugă şi senzaţiile tactile ale limbii (aspectul „făinos" sau 
„uleios" al alimentului), cele termice (menta) şi cele dureroase (sifonul, mustarul 
pişcă limba). 

Pentru ca o substanţă să aibă gust, trebuie să se dizolve în salivă ori în apă, să 
acţioneze un timp suficient asupra papilelor gustative si să aibă o anumită concen¬ 
traţie. De aceea, nu toate corpurile au gust. Unii contestă că totul s-ar putea reduce la 
cele patru gusturi, Henning, de pildă, remarcând diferenţa între gustul sărat al clorurii 
de sodiu şi cel al bromurii de sodiu. 

Nu se cunoaşte mecanismul fiziologic ce are loc în mugurii gustativi si duce la 
apariţia unor senzaţii. Desigur, are loc un fenomen chimic. 

5. Mirosul 

Organul mirosului este constituit din mucoasa olfactivă, aflată în treimea posteri- 
oară a foselor nazale, în care se găsesc celulele nervoase olfactive. Mirosul este 
provocat de particulele gazoase emanate de către corpurile mirositoare. Emanaţia e 
dovedită prin aceea că acestea îşi pierd, treptat, din greutate. Senzaţiile olfactive apar 
când aerul conţinând asemenea particule se mişcă pe suprafaţa mucoasei. Am obser¬ 
vat cu totii cum câinele inspiră si expiră repede când vrea să recunoască prin miros 
un obiect (ca fiind comestibil sau nu). 

Sensibilitatea mirosului este foarte mare. în unele cazuri este suficientă existenta a 
1/1000 dintr-un miligram, la un litru de aer, pentru a provoca o senzaţie. Cantitatea 
necesară depinde însă de natura substanţei, fiindcă e nevoie de 1000 de ori mai mult 
camfor în aer decât vanilină pentru a fi detectat. Senzaţiile olfactive se amestecă şi cu 
cele de durere: mirosurile usturătoare (amoniacul, acizii concentraţi) irită mucoasa 
nazală; ele se pot îmbina si cu gustul - există parfumuri dulci ori amărui, datorită 
existenţei de receptori gustativi pe faringe. 

Clasificarea mirosurilor e foarte dificilă. Henning a propus împărţirea lor în 6 
categorii: 1) parfumate (florile); 2) eterate (fructele); 3) aromatice (mirosul de 
mărar sau cel de piper); 4) balsamice (răsinoasele, camforul); 5) empireumatice 
(gudronul, piridina); 6) putrede, respingătoare (sulfura de carbon, hidrogenul sulfurat, 
mirosurile râncede). Această clasificare nu e acceptată unanim ; varietatea mirosurilor 
fiind foarte mare, unele sunt greu de inclus într-una din aceste sase grupe. Totuşi pare 
să existe o specializare a celulelor olfactive, deoarece, când o persoană îşi pierde 
temporar mirosul, sensibilitatea olfactivă nu se reface la toate mirosurile dintr-o dată. 

Si în cazul mirosului, ca si în ce priveşte gustul, există un raport între compoziţia 
chimică a corpurilor si mirosul pe care ele îl provoacă. Substanţele înrudite chimic au 
miros asemănător. Există însă excepţii. 

6. Auzul 

Auzul are la bază un complex organ senzorial, compus din urechea externă, cea 
medie si urechea internă. Partea sensibilă la sunete e constituită din melcul membra- 
nos aflat în interiorul melcului osos al urechii interne. Peretele melcului membranos 
formează membrana bazilară, care se compune din 50.000 fibre de lungime descres- 
cândă si e în relaţie cu organul lui Corti, ce conţine celulele senzoriale auditive. 
Acestea, prin intermediul ganglionului spiral, comunică informaţiile de natură acus¬ 
tică ramurii cochleare a nervului acustico-vestibular. Partea din cortex unde ajung 
excitaţiile din ureche se află în lobul temporal (detalii pot fi găsite în cartea lui Ciofu, 
I., Golu, M., Voicu, C, pp. 114-116). 

Cum distinge acest organ auditiv înălţimea diferitelor sunete ? Helmholtz a emis o 
ipoteză : „teoria rezonanţei". Fenomenul fizic al rezonantei constă în aceea că, atunci 
când un sunet de o anumită frecvenţă întâlneşte un corp care, în stare de vibraţie, 
produce aceeaşi frecvenţă sonoră, acesta începe să vibreze. Astfel, când o soprană 
emite un sunet subţire, paharele de pe rnasă încep să vibreze, intră în rezonanţă 
(dacă, ciocnite, ar emite acelaşi sunet cu soprana). Helmholtz presupune (deoarece 
fibrele din membrana bazilară au lungimi diferite) că vor intra în rezonantă numai 
acelea care corespund frecventei sunetelor auzite, ele excitând doar neuronii auditivi 
corespunzători. 

Dar acest punct de vedere este neverosimil. Mai întâi, fiindcă fibrele respective 
sunt extrem de scurte (mult sub 1 mm); ca urmare, nu pot intra în rezonantă, mai 
ales în cazul sunetelor grave. Apoi, fibrele sunt solidar legate între ele, ceea ce 
împiedică intrarea în rezonanţă. Totuşi, conform cu observaţiile neurofiziologilor, 
dacă există o leziune numai pe o porţiune a membranei bazilare, bolnavul nu mai 
distinge unele sunete (de exemplu cele subţiri), dar rămâne sensibil la celelalte. 
Cercetările moderne indică un alt fenomen care ar putea explica diferenţierea înălţimii 
sunetelor: acelaşi sunet, propagându-se prin fibre de lungime diferită, va căpăta o 
amplitudine (o intensitate) diferită prin fiecare. Am văzut însă, la începutul acestui 
capitol, că discriminarea înălţimii necesită si o coroborare cu contracţiile corzilor 
laringelui. Congruenţa acestor două fenomene asigură o bună identificare a sunetului. 

Pentru a percepe un sunet e nevoie ca vibraţia lui să aibă o frecvenţă între 16 si 
20.000 perioade pe secundă. Maximum de sensibilitate auditivă corespunde frecventei 
de 1.000 vibraţii pe secundă. Unele animale (delfinul, liliacul, insectele) percep si 
sunetele cu frecventă mai mare : ultrasunetele, ajungând până la 80.000 de perioade. 

Se pot deosebi sunetele muzicale, produse prin vibraţii periodice, regulate, de 
zgomote, cu vibraţii aperiodice, neregulate. Sunetele muzicale au 3 calităţi: înălţimea, 
depinzând de frecventa perioadelor, intensitatea, depinzând de amplitudinea, mărimea 
oscilaţiilor si timbrul, prin care recunoaştem instrumentul ce produce un anumit 
sunet. Timbrul se bazează pe faptul că un sunet muzical, pe lângă tonul dominant, 
este însotit si de altele mai slabe, suplimentare. Acestea modifică forma vibraţiei 
undei sonore. Sunetele mai slabe sunt numite „armonice" şi au, de obicei, o frecvenţă 
de câteva ori mai mare decât cea a sunetului fundamental. Sunetele armonice diferă 
de la un instrument la altul, unele sunt produse de pian si altele de violoncel, de 
exemplu. Un muzician cu experienţă poate distinge, recunoaşte sunetele armonice ale 
unui instrument. 

Când sunetele produse împreună produc o impresie plăcută, se vorbeşte de „con¬ 
sonantă", când, dimpotrivă, impresia e neplăcută, atunci avem „disonanţă". Leibniz 
susţinea prezenţa consonanţei dacă raporturile între frecvenţele sunetelor sunt simple.- 
Problema s-a complicat în secolul nostru, deoarece compozitorii au utilizat multe 
disonante în creaţiile lor muzicale. A rezultat o deprindere cu ele, încât nu mai sunt 
simţite ca dezagreabile. Plăcutul si neplăcutul sunt stări subiective, care nu depind 
numai de proprietăţile excitanţilor. 

Localizarea direcţiei (dreapta-stânga) de unde provin sunetele se datorează faptului 
că avem două urechi. în cazul tonurilor subţiri, înalte, distingerea direcţiei se dato¬ 
rează diferenţei de intensitate cu care sunt sesizate sunetele de către cele două urechi. 
Sunetele mai grave sunt localizate pe baza diferenţei de fază, adică a momentului în 
care sunt percepute întâi de o ureche şi apoi de cealaltă. Desigur, şi diferentele de 
intensitate, si cele de timp sunt foarte mici - de pildă, diferenţa de timp este sub o 
miime de secundă! Inconştientul nostru e totuşi capabil să le sesizeze si să le 
transpună în impresii ale unei direcţii. 

Poziţia sursei sonore - în fata sau în spatele nostru - este detectată datorită 
reliefului urechilor. Dacă astupăm pavilionul urechii cu ceară, lăsând liber numai 
canalul auditiv, nu vom mai putea stabili dacă sunetul vine din faţă sau nu. 

Auzul este un simţ extrem de important, fiindcă, pe de o parte, ne dă informaţii 
privind fenomene foarte îndepărtate, iar, pe de alta, deoarece prin el înţelegem 
vorbirea celorlalţi, asigurându-se astfel comunicarea si colaborarea între oameni. 

7. Văzul 

Receptorul luminii este ochiul, organ cu o structură foarte complexă. Partea 
sensibilă la lumină este retina, în care există două tipuri de celule fotosensibile: 
6 milioane de celule cu conuri şi 115 milioane celule cu bastonase. Conurile asigură 
vederea culorilor, iar bastonaşele sunt mai sensibile, reacţionând şi la lumina slabă. 
Unele animale au numai conuri în retină; asa sunt păsările de curte. De aceea, ele 
văd culorile, dar, cum începe să se întunece, nu mai văd nimic si se adăpostesc. în 
schimb, câinii n-au în retina lor decât bastonaşe, deci nu văd culorile, dar se descurcă 
bine şi noaptea, când lumina e foarte slabă. Oamenii sunt avantajaţi, având ambele 
posibilităţi. Există însă cazuri în care o persoană nu poate distinge toate culorile, 
deficienţă numită acromatopsie parţială. Cea mai răspândită formă este aşa-numitul 
„daltonism", când nu se distinge verdele de roşu. Mult mai rare sunt persoanele cu 
acromatopsie totală, nedistingând nici o culoare. 

Ochiul uman receptează radiaţiile luminoase cu o lungime de undă între 390 şi 
760 milimicroni. Cele mai scurte lungimi de undă corespund culorii violet, si cele mai 
lungi culorii roşu. Cu lungime de undă mai mare sunt razele infrarosii, iar cu lungimi 
mai mici de 390 milimicroni intrăm în zona ultravioletului. Cele două culori nu pot fi 
percepute de ochii noştri. Ultravioletul poate chiar provoca leziuni ale retinei. 

Calităţile luminii sunt tot trei: tonul, adică felul culorii în raport cu lungimea de 
undă; luminozitatea, intensitatea radiaţiei, si puritatea (saturaţia) în raport cu cantita¬ 
tea de alb amestecată în culoarea dominantă. Există 7 culori fundamentale. Amestecul 
lor dă culoarea albă. „Discul lui Newton", vopsit în proporţii egale cu cele 7 culori, 
când e rotit cu repeziciune, ne apare alb-cenuşiu. 

Albul poate fi obtinut si prin amestecul a numai două culori numite comple¬ 
mentare. Astfel rosul e complementar cu un verde-albăstrui, galbenul cu indigo ş.a. 
Dacă amestecăm două culori care nu sunt complementare, obţinem o altă culoare: 
roşul amestecat cu galben ne dă portocaliu. în amestec însă, nimeni nu poate distinge 
culorile din care provine (aşa cum e posibil în muzică). Cu trei culori, alese conve¬ 
nabil, se pot obţine toate celelalte. Amestecul culorilor este un proces central, adică 
are loc în cortex. Dacă vom pune ochelari având o lentilă galbenă şi cealaltă albastră, 
vom vedea o culoare cenuşie. 

Culorile se influenţează reciproc când sunt alăturate. Vorbim în acest caz de 
contrast, fenomen accentuat mai ales când e vorba de două culori complementare. 
Putem vorbi de un contrast de intensitate (albul apare mai intens pe un fond negru) si 
de un contrast al tonurilor. O culoare radiază înjur culoarea complementară ei: rosul 
pe un fond verde-albăstrui apare mult mai intens. Sau culoarea violet, plasată pe un 
fond verde-albăstrui, devine purpurie, fiindcă se combină cu roşul iradiat de fond. Iar 
verdele-albăstrui capătă o nuanţă gălbuie, datorită galbenului iradiat de culoarea 
violet. 

Cum se explică distingerea diferitelor culori si nuanţe ? Mai întâi, luminozitatea 
este percepută datorită celulelor cu bastonaşe. Culorile provin din excitarea celulelor 
cu conuri. Există trei teorii ce caută explicaţia diferenţierii culorilor. Cea mai veche 
este teoria tricromatică formulată de Young şi Helmholtz. Ei susţineau existenta a trei 
tipuri de conuri: unele sensibile numai la roşu, altele la verde si o a treia categorie, 
sensibile la albastru. Celelalte culori s-ar sesiza datorită excitării diferite a acestor 3 
tipuri de celule. Prin aceste culori se pot obţine, amestecându-le, şi celelalte culori şi 
nuanţe. Această teorie se loveşte de unele dificultăţi. Printre ele, este si cazul 

daltonistilor care nu disting roşul de verde, încât ar trebui să apară tulburări şi în 
recepţia altor culori, ceea ce nu se întâmplă. 

O a doua teorie, formulată în 1872, de către Hering, este denumită teoria bicromatică 
(sau tetracromatică). Punctul de vedere al lui Hering este acela că există 3 substanţe 
fotosensibile în conuri, dar, în funcţie de iradiaţia primită (putând declanşa un 
fenomen de asimilaţie sau dezasimilatie), ele reacţionează la culori diferite, rezultând 
patru culori fundamentale, care, amestecându-se, dau toate celelalte nuanţe si culori. 
Situaţia este următoarea: 

Asimilaţie Dezasimilaţie 

negru - alb 

verde - roşu 

albastru - galben 

Dacă ţinem cont de cele 4 culori fundamentale, vorbim de teoria tetracromatică. 
Dacă avem în vedere că tonurile culorilor rezultă din excitarea a două categorii de 
conuri, putem să denumim concepţia bicromatică. 

De când se fac cercetări cu fascicole luminoase extrem de înguste (raze laser), s-a 
reuşit obţinerea culorii galben folosind fascicole laser roşii si verzi, ceea ce nu se 
poate explica prin concepţia lui Hering. 

Cea mai recentă teorie asupra vederii colorate aparţine lui H. Hartridge (1947), 
fiind o concepţie policromatică. Ea presupune existenţa a 7 tipuri de receptori, dar nu 
câte unul pentru fiecare culoare. Există şi din aceştia: unii sensibili numai la galben, 
iar alţii numai la verde. Sunt si receptori care reacţionează la două culori: la roşu şi 
violet, la albastru şi violet. Hartridge face un compromis între teoria tricromatică si 
cea bicromatică. Dar laserul o infirmă şi pe aceasta: cu fascicole foarte înguste de 
roşu şi albastru s-au putut obţine senzaţii de toate culorile. 

Alte experienţe mai recente par a indica sensibilitatea la albastru ca aparţinând 
celulelor cu bastonaşe, în timp ce conurile ar reacţiona doar la galben si verde. 
Problema se dovedeşte foarte complexă. Unii se întreabă dacă n-ar avea şi segmentul 
cortical un rol şi, prin urmare, nu ar trebui să ne rezumăm la studiul retinei. 

8. Sensibilitatea 

Nu orice stimul provoacă o senzaţie. Dacă este foarte slab, el nu e sesizat, nu 
excită organul senzorial corespunzător. Cu cât un receptor reacţionează la un stimul 
mai slab, cu atât spunem că este mai sensibil. în legătură cu sensibilitatea, se descriu 
două categorii de limite, de praguri: pragul absolut si pragul diferenţial. 

Pragul absolut de intensitate este cea mai mică intensitate a unei excitaţii capabile 
să provoace o senzaţie. Un fir de păr căzând pe pielea noastră nu e sesizat, dar o 
musculiţă, o simţim. Deci greutatea insectei depăşeşte pragul senzaţiilor tactile, de 
contact. Sensibilitatea este inversul pragului: cu cât pragul e mai mic, cu atât 
sensibilitatea e mai mare. 

în afara pragurilor de intensitate, sunt si alte praguri, cărora să le spunem calita¬ 
tive. De pildă, un sunet de 16 perioade constituie pragul inferior al audibilităţii, iar 
20.000 de vibraţii constituie pragul superior. 

Există si praguri de discriminare : distanta minimă la care am simtit două puncte 
de contact pe piele ca fiind distincte constituie un prag de discriminare tactilă. El e 
foarte mic pe vârful degetelor, dar destul de mare pe spinare. Pragul de discriminare 

vizuală se referă la distingerea a 2 puncte apropiate. I se mai spune si acuitate vizuală 
şi ea este testată la oculist, când ne consultă pentru a aprecia mărimea lentilelor de 
care am avea nevoie. 

Sensibilitatea variază de la un organ senzorial la altul. Foarte mare este sensi¬ 
bilitatea vizuală. După S.I. Vavilov, 2 cuante de energie ar fi suficiente pentru a 
produce o senzaţie de lumină. 

Pragul diferenţial constituie acea mărime minimă cu care trebuie să se modifice 
intensitatea unui stimul pentru a se percepe o diferenţă. Dacă avem în mână o 
greutate de 1 kg şi cineva va adăuga (fără să vedem) încă 10 g, noi nu vom sesiza 
deosebirea. Pentru a o observa, ar fi nevoie să se adauge 33 g, adică 1/30 din 
mărimea iniţială. 

Legea lui Bouguer-Weber arată că pragul diferenţial se află totdeauna într-un 
raport constant faţă de mărimea la care se adaugă, adică As/S=K. în cazul greutăţii, 
avem 1/30, dar în ce priveşte lumina, raportul e mult mai mic: 1/100. Dacă un 
candelabru are 100 de becuri, e suficient să se mai aprindă un singur bec pentru a 
sesiza o diferenţă. 

Studiind pragurile diferenţiale, fizicianul german G. Fechner a formulat o lege 
numită de el lege psihofizică, formulând o relaţie între excitant şi senzaţie : 

S = K-logE + C 

S = senzaţia; E reprezintă excitantul, K şi C sunt constante. 

Conform cu această formulă, senzaţia creste mult mai încet decât excitaţia; ea e 
proporţională nu cu mărimea stimulului, ci cu logaritmul său. Altfel spus, când 
excitaţia ar creste mult, în progresie geometrică, senzaţia nu s-ar intensifica decât 
conform unei progresii aritmetice. 

Cercetări experimentale numeroase au arătat, încă de pe timpul lui W. Wundt şi al 
lui G. Fechner, că relaţia nu e valabilă decât pentru intensităţile mijlocii ale excitantului. 
Când excitanţii sunt foarte slabi ori foarte puternici, nu mai găsim proporţionalitatea 
dintre senzaţie si logaritmul stimulului. Deci curba obţinută nu este o linie dreaptă, ci 
capătă o formă asemănătoare unui S înclinat, denumită sigmoidă (vezi fig. 11). 



Fig. 11. Cuiba reprezentând raportul dintre senzaţie şi excitant 

Deci ecuaţia stabilită de Fechner nu constituie decât o schiţă aproximativă a 
raporturilor existente între excitaţie si senzaţie. Dar curba demonstrată experimental a 
fost regăsită si în alte cercetări. 

Astfel, s-a studiat reacţia pupilară. Pupila se micşorează în raport cu creşterea 
intensităţii luminii. Astăzi există procedee exacte pentru măsurarea diametrului pupilei 
şi înregistrarea mărimii cu care ea se micşorează. E vorba de „pupilometrie", 
realizată prin fotografierea pupilei de la o anume distantă fixă, standard. Folosindu-se 
lumină de diferite intensităţi şi măsurându-se mărimea contracţiei sau dilatării pupilei, 
s-a constatat că diametrul pupilei este în raport invers cu logaritmul excitaţiei lumi¬ 
noase, întocmai ca şi în cazul legii lui Fechner, variaţia e lineară doar pentru valorile 
mijlocii ale intensităţii luminii. în ansamblu, se obţine tot o curbă sigmoidă. Dacă 
măsurătorile lui Fechner se bazau pe constatări făcute conştient de către subiecţi, în 
ce priveşte reacţia pupilară, ea este un reflex neconstient, fenomen fiziologic. 

La fel stau lucrurile şi când e vorba de reacţiile retinei. Retina excitată emite 
curenţi electrici foarte slabi. Amplificarea lor permite studiul excitaţiilor retiniene, 
încă din 1895, studii ale variaţiei de potenţial înregistrate în retina unei broaşte au 
arătat că acesta nu varia proporţional cu intensitatea luminii, ci cu logaritmul ei. în 
1956, Svaetichin a utilizat în acelaşi scop microelectrozi (fire metalice asa de subţiri, 
încât pot fi implantate într-un grup foarte restrâns de celule). El a utilizat celule 
izolate din retina unor peşti, supuse unor surse de lumină de intensităţi diferite si a 
obţinut tot o curbă sigmoidă. 

Cu microelectrozi au fost studiate si variaţiile frecventei impulsului electric ale 
unui nerv auditiv din creierul de pisică, atunci când se produceau sunete lângă 
urechea ei (în limita unei variaţii de 30 dB). Aceste variaţii erau în raport cu 
logaritmul intensităţii sunetelor şi se obţinea aceeaşi sigmoidă. 

în fine (în 1960), s-au implementat microelectrozi într-o porţiune a creierului 
unei maimuţe, porţiune aflată în relaţie directă cu regiunea din occipital unde se 
produce proiecţia stimulilor optici. Măsurându-se, de asemenea, frecvenţa influxului 
nervos în raport cu iluminarea ochiului, se obţine o curbă sigmoidă. Toate aceste 
experienţe au verificat evoluţia unor procese fiziologice în raport cu influenţa unor 
stimuli de ordin fizic, încât am putea vorbi nu de o lege „psiho-fizică", ci de una 
„fizico-fiziologică". Se pare că senzaţiile noastre nu fac decât să traducă fidel excitaţiile, 
apărute în organele senzoriale, fenomene de ordin fiziologic, transmise cortexului. 

în ce priveşte fenomenul fiziologic al transmiterii excitaţiei, după H. Pieron, el ar 
implica modificări selective ale permeabilităţii unei membrane, si anume ea se 
schimbă pentru diverse categorii de ioni care poartă sarcină electrică. Gheorghe 
Zapan, profesor la Universitatea din Bucureşti, a stabilit că formula ce explică 
permeabilitatea membranelor verifică toate datele publicate de G. Fechner şi alţii. 
Deci această ecuaţie explică modificările înregistrate de pragul diferenţial pentru 
toate valorile excitantului; ea reprezintă formula matematică (o ecuaţie diferenţială) 
ce se traduce grafic printr-o sigmoidă, corectând astfel ecuaţia propusă de psihologul 
german în secolul trecut. Deşi Gh. Zapan a publicat constatările sale încă din 1960, 
ele nu sunt cunoscute în străinătate, căci publicaţiile noastre aveau o slabă circulaţie. 
Se mai adaugă si cercetări făcute în Statele Unite, care contestă în întregime 
rezultatele lui Fechner. Această categorie de investigaţii am putea-o denumi 
„psihofizica subiectivă". 

9. Psihofizica subiectivă 

Cercetările făcute de Fechner şi în laboratorul lui W. Wundt se bazau pe experi¬ 
mente în care se cerea subiectului să aprecieze dacă simte sau nu o diferenţă între 
excitanţi, fără să i se pretindă constatări privind mărimea unor diferenţe dintre doi 
stimuli de acelaşi fel. 

încă din 1872, un fizician belgian (Plăteau) a avut ideea de a cere subiecţilor 
aprecierea unor diferenţe egale dintre doi excitanţi vizuali. Se prezentau două car¬ 
toane colorate în gri, între care diferenţele de nuanţă erau mari si se cerea alegerea 
dintr-o serie de alte cartoane a unuia care, intercalat între primele două, să fie tot atât 
de închis faţă de cel mai deschis, pe cât era cel de-al doilea mai închis fată de el. 
Adică se cerea să împartă intervalul de luminozitate exact în două. Apoi operaţia se 
repeta, intercalând un alt carton între primele două ş.a.m.d., până când diferenţa 
între două cartoane devenea minimă. Se obţinea în acest fel o serie de cartoane între 
care diferentele de luminozitate erau (subiectiv) egale. Efectuând asemenea expe¬ 
rienţe, Plăteau a infirmat formula lui G. Fechner susţinând că senzaţia nu e propor¬ 
ţională cu logaritmul excitaţiei, ci cu rădăcina ei pătrată, ceea ce implică o creştere 
mai lentă a senzaţiei faţă de cea susţinută de filosoful german. 

Procedeul utilizat de Plăteau era greoi. Mult mai simplu a fost aparatul confec¬ 
ţionat de Richardson şi Ross. Ei înmânau subiectului un receptor telefonic în care se 
auzeau zgomote slabe şi îi cereau ca, folosind un buton ce amplifica sunetele, să 
producă sunete de 2 ori mai puternice ori de 2 ori mai slabe; apoi de 3 ori mai 
puternice s.a.m.d. Experimentatorul, folosind un audiometru, înregistra amplificările 
reale. Mergând pe această cale, în special americanul S. Stevens si fiul său, 
R. Stevens, au făcut zeci de experienţe în care cereau subiecţilor să producă tot felul 
de excitanţi: de 2-3 ori mai puternici, de 2-3-4 ori mai slabi s.a.m.d. După ei, 
formula privind evoluţia senzaţiilor în raport cu creşterea stimulilor era i|/=KS", în 
care g/ (psi) este mărimea senzaţiei, iar S cea a stimulilor. Exponentul „n" însă ar 
varia de la un organ senzorial la altul, încât raporturile dintre excitant şi senzaţie ar fi 
foarte diferite. într-adevăr, dacă „n" e mai mare decât 1 înseamnă că senzaţia creste 
mai mult decât excitaţia, iar dacă „n" este fracţionar, ea se măreşte foarte puţin. De 
pildă 32° M = 32" 5 =2. S. Stevens găseşte variaţii foarte mari ale lui „n". Iată câteva 
din valorile înregistrate de „n" : 


sunet 

lumină 

miros (cafea) 

temperatură 

temperatură 

tact 


n 

0,30 

1,20 

0,55 

1,00 (rece pe braţ) 
1,60 (cald pe braţ) 
1,10 


Deşi Stevens, tatăl şi fiul, au făcut numeroase cercetări, modul lor de organizare 
şi rezultatele au fost viu criticate : au determinat puţine puncte de comparaţie (câte 5) 
si într-o serie de valori extrem de inegale (pentru curentul electric de 1-2,5 ori, dar 
pentru sunet de 1-10.000). Apoi determirtările au fost făcute totdeauna pentru mărimi 
îndepărtate de prag si utilizându-se putini subiecţi (10-12). Cea mai importantă 
obiecţie se referă la rezultate: au obtinut dispersii foarte mari, datele sunt foarte 
răspândite. De exemplu, pentru a aprecia ce sunet reprezintă 1/2 din intensitatea de 

60 dB, în jurul valorii de 30 dB, aprecierile variază extrem de mult: de la abateri de 
2-3 dB până la 18 dB (si nu doar una, ci mai multe). Or, se ştie, când dispersia este 
mare înseamnă că şi influenta întâmplării e foarte mare, intervenind numeroşi factori. 

Alţii au refăcut investigaţiile lui Stevens şi n-au găsit o funcţie de putere, ci o 
sigmoidă! Până la urmă s-a efectuat o serie de cercetări infirmând net poziţia 
amintită. Astfel, W. McGill, lucrând cu 10 subiecţi care au efectuat estimări asupra 
sunetelor, a obtinut aprecieri aşa de deosebite, încât el a susţinut că nu se pot obţine 
date generale, ci doar nişte „ecuaţii personale". Cea mai serioasă investigaţie a fost 
realizată de F. Jones şi M. Marcus (în 1961). Ei au utilizat 49 de subiecţi, supunându-i 
de 2 ori la probe şi cerându-le câte 7 aprecieri numerice în trei organe senzoriale 
(greutate, miros si gustul sărat). Au rezultat 294 de curbe. Analiza de variantă 
efectuată (coeficientul F al lui Snedecor) pune în lumină diferenţe semnificative între 
cele 3 modalităţi senzoriale, dar şi între indivizi. E vorba, deci, de o mare variabilitate 
şi nu se pot stabili legi generale în cadrul psihofizicii subiective (datele şi aprecierile 
în această chestiune provin din La Psychophysique, H. Pieron, 1963). 

Ca urmare a acestei situaţii, psihofizica subiectivă a stat în centrul atenţiei unui 
simpozion al Asociaţiei de Psihologie Ştiinţifică de Limbă Franceză (în 1961); 
simpozioanele acestea au întotdeauna un înalt nivel ştiinţific. Acolo s-a tras con¬ 
cluzia : metodele directe de măsurare a intensităţii senzaţiilor nu ne dau indicaţii 
asupra mărimilor ca atare, ci doar despre felul în care subiecţii lucrează cu mărimi. 
Aprecierea directă a faptului că o senzaţie e de 2 sau de 3 ori mai intensă decât alta 
este extrem de dificilă, fiind influenţată de mulţi factori; de aici decurge şi înre¬ 
gistrarea unei mari variaţii în cuantificare. Metoda preconizată de G. Fechner este 
mult mai precisă, întrucât se cere subiectului să constate doar dacă percepe sau nu o 
diferenţă. încât adevărata lege a raportului dintre stimul şi senzaţie (de fapt dintre 
stimul si excitaţia organului senzorial) este aceea precizată de Gh. Zapan, lege care se 
reprezintă grafic printr-o curbă sigmoidă. 

Dar S. Stevens nu s-a sinchisit de concluziile acestui simpozion. A continuat să 
publice cercetări de acelaşi gen, împodobite cu grafice si vorbind de simplitatea 
surprinzătoare a metricii senzoriale. El a profitat de situaţia că psihologii americani 
nu citesc publicaţiile în franceză (fapt viu criticat de Jean Piaget) si de prestigiul 
numerelor, al reprezentărilor grafice. Astăzi, încă mai sunt pomenite prin manuale 
cercetările sale, deşi s-a dovedit inexactitatea concluziilor, pe când o contribuţie 
valoroasă, cum este aceea a lui Gh. Zapan, este ignorată. 

Oricare ar fi raportul dintre excitant si senzaţie, dacă el este constant, atunci o 
persoană poate ajunge să aprecieze exact intensitatea unui stimul. Este ceea ce a 
arătat o serie de experienţe. Făcându-se mai multe investigaţii privind aprecierea 
luminozităţii unei surse de către 3 persoane, s-a constatat o precizie crescândă în 
evaluările făcute. De asemenea, un subiect, făcea încă de la începutul exercitiilor 
aprecieri foarte exacte. Explicaţia? Era pilot naval şi meseria sa îl obliga să compare 
si să determine cât mai exact luminozitatea unor faruri, acesta fiind unul din criteriile 
identificării lor. Aşadar, experienţa îmbunătăţeşte foarte mult evaluarea intensităţii 
unor senzaţii. Acesta este unul din factorii explicând de ce S. Stevens obţinea o asa 
de mare varietate de răspunsuri în investigaţiile sale. 

Rolul experienţei apare si mai evident când cerem aprecierea unor lungimi, 
suprafeţe, distanţe care, fiind mai strâns legate de practică, permit aprecieri exacte, 
mai ales din partea profesioniştilor exersaţi în această privinţă. 

10. Adaptarea şi interacţiunea senzaţiilor 

Sensibilitatea unui organ senzorial nu rămâne constantă. Majoritatea organelor 
senzoriale îsi modifică sensibilitatea în raport cu intensitatea stimulilor ce acţionează 
asupra lor. Această modificare este numită adaptare. Când stimulii sunt puternici, 
sensibilitatea scade si, invers, când sunt slabi, sensibilitatea creste. 

Scăderea sensibilităţii tactile, de contact, se observă când ne îmbrăcăm: nu mai 
simţim decât vag atingerea hainelor (în 3 secunde, ea scade până la 1/5 din valoarea 
iniţială). 

Adaptarea simţului termic e si ea puternică. Se poate observa cu uşurinţă efec¬ 
tuând următoarea experienţă : folosim 3 recipiente, unul din ele conţinând apă foarte 
caldă (40° Celsius), în care introducem mâna dreaptă, un al doilea cu apă rece (10°), 
în care punem mâna stângă; după ce ţinem mâinile în apă cam 1 minut, le plasăm în 
vasul din mijloc, unde este apă călduţă (28°). Mâna dreaptă va resimţi acest lichid ca 
fiind rece, deoarece sensibilitatea sa la căldură a scăzut mult, iar mâna stângă o va 
simţi caldă, în cazul ei scăzând sensibilitatea la rece. 

Şi în cadrul simţului olfactiv se realizează o puternică adaptare, ceea ce îi 
favorizează pe muncitorii care lucrează în întreprinderi unde, inevitabil, se produc 
mirosuri neplăcute. 

Foarte mare este adaptarea ochiului la întuneric. Pupila creşte de 17 ori, dar după 
o oră, sensibilitatea vizuală poate spori de 200.000 ori, datorită intrării în funcţiune a 
celulelor cu bastonase. Descreşterea sensibilităţii, când trecem de la obscuritate la 
lumină, se produce mult mai repede. Totuşi în primul minut suntem orbiţi. 

O slabă adaptare se observă însă la auz şi la durere. Aparenta slăbire a unui sunet 
este efectul deplasării atenţiei, nu al adaptării. De asemenea, o durere acută nu 
descreşte decât dacă diminuează însăşi cauza ei. 

Sensibilitatea unui organ senzorial se modifică nu numai datorită unei stimulări 
specifice lui, ci si prin excitarea altui organ senzorial, fenomen dovedind existenţa 
unei interacţiuni între diversele simţuri. P. Lazarev a demonstrat că sunetul constant 
al unui diapazon este auzit mai tare când, simultan, se aprinde o lumină si mai slab 
când ea se stinge. Interacţiunea pare a fi valabilă pentru toţi receptorii. S.V. Kravkov 
a ilustrat această ipoteză prin numeroase studii. El a demonstrat cum creşte sensi¬ 
bilitatea vederii crepusculare (la o lumină slabă) când ne ştergem faţa şi gâtul cu apă 
rece (excitarea simţului termic), când mestecăm tablete dulci-acrii (stimulare gusta¬ 
tivă) şi când ne forţăm respiraţia (influenţa interoceptorilor). 

Interacţiunea nu are drept efect numai creşterea sensibilităţii, ci şi scăderea ei, 
dacă excitanţii au o mare intensitate. Sunetele slabe produc o creştere a sensibilităţii 
vizuale, dar cele puternice cauzează o scădere a ei. 

Un alt fenomen de interacţiune senzorială îl constituie aşa-numita „sinestezie" : când 
un stimul acţionează asupra unui receptor, el poate produce, în acelaşi timp, si 
senzaţii caracteristice unui alt analizator. De aceea vorbim de sunete ascuţite ori reci. 
Sau pictorii caracterizează unele culori ca fiind calde, iar altele reci. Edmond Gruber, 
primul psiholog care a înfiinţat un laborator de psihologie experimentală la Universitatea 
din Iaşi (în 1893), a făcut cercetări interesante privind „audiţia colorată", studiind în 
special pe N. Beldiceanu. E vorba de persoane cărora o melodie le cauzează şi viziunea 
anumitor culori. De altfel, muzicienii spiin uneori că este „o melodie luminoasă". 

Aceste experienţe şi fapte observate dovedesc unitatea fenomenelor psihice, chiar 
şi în domeniul senzaţiilor, care prin structura organelor de simţ, descompun, anali¬ 
zează aspectele diverse ale lumii reale. 



CAPITOLUL X 


PERCEPŢIA 


Am arătat că la omul adult nu mai găsim senzaţii pure. Orice senzaţie evocă 
altele, inclusiv variate impresii anterioare, rezultând un fenomen complex denumit 
percepţie. Percepţia constă într-o cunoaştere a obiectelor şi fenomenelor în inte¬ 
gritatea lor şi în momentul când ele acţionează asupra organelor senzoriale. Spre 
deosebire de senzaţie, care redă o însuşire izolată a unui obiect, percepţia realizează 
o impresie globală, o cunoaştere a obiectelor în întregime, în unitatea lor reală. 

Deşi ne furnizează o imagine sintetică, percepţia efectuează o mare selecţie. De 
exemplu, nervul optic are o enormă capacitate de transmisie : 400 milioane de biţi pe 
secundă (or, o carte de 500 pagini conţine cam 100 milioane de biţi!). Dar creierul 
nu poate asimila mai mult de 100 biţi pe secundă. Deci percepţia nu constituie o 
reflectare fotografică fidelă, ea selectează informaţiile şi le prelucrează. Nu e vorba 
atât de o reducere, cât de un fel de rezumare a lor. Creierul nostru are o capacitate de 
rezumare şi prelucrare care întrece cu mult posibilităţile tehnicii contemporane. 

Percepţia constituie un act de sesizare a realităţii concrete. Se pot descrie două 
conduite principale : identificarea şi discriminarea. Unii adaugă şi o a treia, „detec¬ 
ţia". Uitându-ne pe fereastra trenului în mişcare, observăm în depărtare „ceva" care 
se mişcă. Aceasta ar fi detecţia. Apropiindu-ne de locul respectiv, identificăm un cal 
care paşte, iar ajungând mai aproape, distingem o serie de amănunte: e legat cu o 
frânghie, e slab, e supărat de muşte ; asemenea detalii implică o discriminare. 

1. Complexitatea percepţiei 

Identificarea şi discriminarea sunt posibile numai datorită intervenţiei unor nume¬ 
roase procese psihice. Să începem cu un exemplu. într-o poiană zărim un stejar 
masiv. De la el primim o serie de senzaţii de culoare, miros, sunetele provocate de 
foşnetul frunzelor; dacă ne apropiem si punem mâna pe trunchi, sesizăm o scoarţă 
aspră, brăzdată. Totuşi percepţia nu se reduce la suma acestor senzaţii. Mai întâi, 
arborele ne apare ca un tot unitar, pe care-1 recunosc ca fiind un stejar, apoi, deşi 
imaginea lui se produce pe retină, eu îl văd departe de mine, la 20 sau 30 de metri. 
Sunt sigur că există în mod real şi nu-1 visez. în fine, deşi imaginea sa pe retină este 
răsturnată, îl văd asa cum este, cu rădăcina în jos si coroana în sus. Aceste caracte¬ 
ristici sunt posibile în primul rând datorită unei sinteze senzoriale care se produce în 
câmpurile asociative situate în jurul zonelor de proiecţie aflate în cortex. Aşa cum am 
menţionat mai sus, senzaţiile interactionează. Mai mult, unii psihologi au formulat o 
lege: legea fuziunii senzoriale (senzaţiile produse simultan tind să se contopească). 
Lor li se adaugă multe reprezentări formate în experienţa noastră anterioară. Ele 
contribuie la îmbogăţirea percepţiei, la multiplicarea detali'lor si la claritatea ei. 
Când coborâm prima oară din tren în piaţa unui orăşel necunoscut, nu observăm prea 
multe lucruri. Dar dacă stăm acolo mai multă vreme si trecem frecvent prin acel loc, 
înainte de plecare, uitându-ne în urmă, vedem în piaţă multe detalii: în colt se află o 
cofetărie, în dreapta e drumul ce duce la râu etc. 

în legătură cu acest aspect, este interesantă o experienţă a lui Bagly. Imaginile 
primite de ochii noştri fuzionează în creier. Dar dacă ele sunt foarte diferite nu se pot 

contopi si arunci vedem numai una din cele două imagini formate pe retinele ochilor. 
Bagly a pus unor subiecţi ochelari având imagini deosebite pentru ochiul drept, faţă 
de cele pentru ochiul stâng. Una înfăţişa un peisaj rural tipic mexican, iar cealaltă o 
fotografie urbană caracteristică Statelor Unite. Desigur, el a folosit mai multe 
asemenea imagini. Chestionând subiecţii din Mexic, aceştia vedeau aproape tot timpul 
numai peisaje mexicane, pe când studenţii americani zăreau aspecte orăşeneşti din 
S.U.A. Selecţia era dictată de bogăţia reprezentărilor acumulate de-a lungul anilor. 

Dar în percepţie este implicată si gândirea. Dacă filosofii empirişti (ca John 
Locke si O. Hume) considerau percepţiile ca fiind complexe de senzaţii şi imagini, 
Immanuel Kant a combătut această eroare, subliniind rolul important al gândirii. în 
capitolul „Estetica transcedentală" din cartea Critica raţiunii pure, Kant prezintă 
materialul senzorial (numit de el intuiţie) ca fiind haotic; el este organizat de către 
concepte şi categorii. Cu alte cuvinte, eu percep un stejar fiindcă am noţiunea de 
stejar; fără această noţiune, eu n-as putea realiza o identificare. Spune marele 
filosof: „nici conceptele fără o intuiţie care să le corespundă într-un mod oarecare, 
nici intuiţia fără concept nu pot da o cunoaştere". în alt loc, adaugă: „Conceptele a 
priori sunt condiţii apriori ale posibilităţii experienţei". 

într-adevăr, eu nu pot recunoaşte o garoafă dacă nu am deja o idee despre 
caracteristicile acestei flori. în mintea mea are loc o rapidă comparaţie între floarea 
din faţa mea şi garoafele percepute în trecut. Este implicată o analiză a acestor 
imagini, adică observarea unor detalii privind forma florii, mirosul ei, frunzele, care 
îmi permit să fac o legătură (deci o sinteză) între ceea ce văd şi ceea ce ştiu. Dar 
comparaţia, analiza, sinteza sunt operaţii fundamentale ale gândirii. Astfel, percepţia 
implică gândire, o gândire concretă şi care, când e vorba de obiecte familiare, este 
extrem de rapidă, contopindu-se cu producerea senzaţiilor. Ca dovadă avem o 
anomalie apărută în unele tulburări mintale : „agnoziile". Bolnavul, deşi are simţurile 
intacte, nu recunoaşte obiecte familiare; nu ştie să folosească nici un fier de călcat 
sau o lopată! 

Percepţia este considerată de filosofii empirişti ca o primă treaptă a cunoaşterii. 
Dar, deşi este indisolubil legată de gândire, ea nu constituie o cunoaştere aprofundată. 
Numai continuarea analizei şi comparaţiilor permite gândirii să dezvăluie esenţialul 
în spatele aparentelor care ocupă primul plan în cunoaşterea perceptivă. în schimb, 
această cunoaştere elementară este suficientă şi foarte necesară pentru reglarea 
acţiunilor imediate. Fără o percepţie clară n-am nimeri clanţa uşii, nu ne-am putea 
înnoda şireturile la pantofi etc. 

între percepţie şi mişcare este o indisolubilă legătură. Am văzut că o cunoaştere 
prin simţul tactil implică mişcarea mâinii pe suprafaţa obiectului. La fel, observarea 
unei persoane implică mişcări rapide ale ochilor, conturând-o. Aparate precise, 
înregistrând mişcările oculare, arată oscilaţiile lor sistematice şi rapide. N. Syllamy 
scrie despre percepţie: „conduită psihologică deosebit de complexă, prin care un 
individ organizează senzaţiile sale si ia cunoştinţă de real" (Syllamy, N., p. 213). El 
nu se referă la un comportament conştient, mişcările realizându-se spontan, automat 
şi nu numai pentru explorare, ci si pentru mânuirea obiectelor, act reglat totdeauna 
perceptiv. Folosindu-se un aparat extrem de sensibil pentru înregistrarea contracţiilor 
musculare (miograf), se constată în timpul unei percepţii, de pildă a unui fierăstrău, 
simultan, uşoare contracţii musculare similare celor prezente în timpul mânuirii lui. 
încât mişcările intră chiar în structura percepţiei, alături de senzaţii si reprezentări. 
Dar toate procesele menţionate se contopesc extrem de repede, instantaneu, în actul 
perceptiv. A.N. Leontiev compara constituirea unei percepţii cu cea a formării 

imaginii pe ecranul unui televizor. Aceasta se obţine prin parcurgerea ecranului de 
către un spot cu lumină variabilă, de la stânga spre dreapta şi de sus în jos, pe 625 de 
linii. întregul parcurs nu depăşeşte 1/25 dintr-o secundă, asa încât, datorită persis¬ 
tentei senzoriale, punctele se contopesc si avem o întreagă imagine. La fel, în actul 
perceptiv se sudează într-un tot senzaţiile, reprezentările, operaţiile gândirii şi mişcă¬ 
rile. Iuţeala procesului ne face să avem impresia unei imagini statice si omogene. 

în percepţie intervin si o serie de atitudini. Mai întâi este prezentă o atitudine 
motorie', poziţia, postura pe care se sprijină comportamentul nostru e în relaţie cu 
ceea ce observăm. Portarul, într-un meci de fotbal, adoptă mereu o poziţie din care 
să vadă mai bine mingea şi să o poată prinde. Subalternul care îl vede pe şeful său 
apropiindu-se, ia imediat poziţia necesară pentru un salut respectuos. Atitudinea motorie 
pregăteşte percepţia şi acţiunea optimă. Când vrem să auzim bine ce spune o persoană, 
adoptăm o anume atitudine, când privim departe - o alta, si când gustăm o prăjitură - 
alta. Această atitudine face corp comun cu percepţia, ca si mişcările reglate de ea. 

Un rol şi mai important îl au atitudinea intelectuală, starea de pregătire cognitivă, 
punctul de vedere, orientarea în situaţie (în engleză i se spune set, în germană 
Einstellung si în rusă ustanovka). *■ 

încă din 1904, Kiilpe, utilizând un tahistoscop (aparat care expune un timp foarte 
scurt o imagine), a prezentat subiecţilor nişte cartonaşe pe care se aflau figuri 
geometrice de variate forme si foarte diferit colorate. Cei solicitaţi să observe numărul 
si forma figurilor reţineau multe, dar nu puteau indica decât foarte puţine culori. 
Ceilalţi, cerându-li-se reţinerea culorilor, dimpotrivă, îsi aminteau multe nuanţe, dar 
nu puteau da detalii legate de numărul şi forma figurilor. Deci starea de pregătire 
perceptivă determină o puternică selecţie în materialul perceput. (Paul Popescu- 
-Neveanu a denumit acest fenomen „montaj", ceea ce nu mi se pare nimerit - dată 
fiind rezonanţa sa tehnică, însă are avantajul de a fi un singur cuvânt, în loc de trei.) 
Apoi această orientare prealabilă duce la creşterea sensibilităţii: noaptea, pilotul unei 
nave va zări mult mai repede un far când se aşteaptă să apară, decât atunci când îl 
vede din întâmplare. în fine, „montajul" poate duce şi la distorsiuni, la iluzii. 

D. Uznadze (psiholog din Gruzia) a initiat multe cercetări în acest sens. De 
exemplu, unui subiect i se pun în mână succesiv două bile inegale ca mărime (el fiind 
cu ochii acoperiţi), de mai multe ori la rând. Apoi, când i se pun două bile egale, 
persoana le va resimţi tot ca inegale. S-a constatat că starea de pregătire nu e neapărat 
conştientă. O persoană a fost hipnotizată. în timpul somnului hipnotic i se prezentau 
spre comparaţie două bile inegale de mai multe ori. Trezit din hipnoză şi dându-i-se 
bile egale, el le aprecia ca inegale. Deci montajul se poate realiza şi la nivelul 
inconştientului (Natadze, R., pp. 469-474). 

Stării de pregătire i se datorează si iluzia lui Demoor-Charpentier. Dăm unei 
persoane să compare două cuburi de lemn inegale ca mărime, dar absolut egale ca 
greutate. Ea va aprecia ca fiind mai greu cubul mai mic : ne pregătim cu un efort mai 
mare pentru cubul mai mare, care de obicei e mai greu; nefiind mai greu, ni se pare 
mai uşor. Această iluzie este o probă de normalitate psihică: bolnavii mintal apre¬ 
ciază cuburile ca egale! 

E dificil de interpretat un fenomen ca acela al stării de pregătire. După P. Oleron, 
a adopta o atitudine înseamnă a adopta o metodă, un mod de a aborda un lucru, nu 
neapărat pe plan real, căci noi acţionăm si pe plan mintal, iniţiem acţiuni mentale, 
ceea ce influenţează, desigur, procesul perceptiv. Adăugăm şi observaţia că starea de 
pregătire condiţionează atenţia, fenomen prin esenţă selectiv, dar natura ei este 
departe de a ne fi clară. 

în percepţie, mai intervine si un alt fel de atitudine, atitudinea afectivă', o 
dispoziţie subiectivă a persoanei de a reacţiona pozitiv sau negativ fată de o situaţie, 
persoană ori fată de o simplă afirmaţie. Dacă prezentăm imaginile unor variate obiecte 
la tahitoscop si înregistrăm timpul minim de expunere necesar pentru a fl recunoscute 
de o persoană, când este flămândă, va recunoaşte mult mai repede un aliment decât 
obiecte fără vreo relaţie cu mâncarea. în schimb, descifrarea unor cuvinte prezentate 
la acelaşi aparat se face mult mai greu dacă sunt obscene şi şocante. 

J. Bruner a cerut unor copii ca, folosind o diafragmă, să aprecieze mărimea 
diferitelor monede. S-a constatat tendinţa lor de a supraestima mărimea monezilor 
mai valoroase. 

Atitudinea, interesele influenţează puternic selecţia perceptivă. Să presupunem o 
excursie organizată cu autocarul, la care participă persoane având diferite profesii. 
Ca de obicei, maşina se opreşte în vârful unui deal şi pasagerii sunt invitaţi să 
coboare si să admire priveliştea: în vale se vede o bătrână pădure. în funcţie de 
preocupările lor, legate de profesie, pictorul va aprecia bogăţia coloritului, un 
naturalist se va mira văzând la marginea pădurii un arbore care nu creşte de obicei la 
această latitudine, pe când inginerul silvic se va indigna observând numeroasele tăieri 
clandestine vizibile. în general, există tendinţa de a vedea ce ne convine si de a 
remarca mult mai greu ceea ce contrazice aspiraţiile noastre. Testele proiective 
utilizează aceste deformări şi selecţii pentru a diagnostica motivele şi complexele unei 
persoane. 

Influenţa afectivităţii pare a se face resimţită şi în cazul percepţiilor subliminale. 
Percepţia subliminală este cea ale cărei efecte se fac resimţite, deşi excitanţii ce o 
produc se află sub pragul senzorial, fie cel de intensitate, fie cel referitor la timpul de 
expunere (expunerea durează prea puţin timp pentru ca stimulul să fie sesizat). Prima 
semnalare a percepţiei subliminale a făcut-o Vicary în 1957. în pauza unui film se 
proiecta o reclamă care recomanda publicului să mănânce floricele. Vicary a introdus 
pe film si un mesaj: „beţi Coca-Cola", care dura însă prea puţin pentru a fi receptat 
în mod conştient. Cei care plecau de la film aveau ambele posibilităţi: să cumpere 
floricele sau Coca-Cola. Or el a înregistrat mult mai multe achiziţii de Coca-Cola 
decât de floricele. Deci percepţia subliminală şi-ar fi făcut efectul. Atunci s-a făcut 
multă vâlvă, punându-se problema dacă oamenii n-ar putea fi manipulaţi prin indicaţii 
subliminale. De fapt, experienţa lui Vicary era neconcludentă. Ea a avut loc vara si 
căldura te dirija mult mai verosimil către o băutură, decât spre floricele. Apoi, cum 
acestea erau sărate, chiar si cei ce le cumpărau luau şi Coca-Cola pentru a-si 
astâmpăra setea. 

Totuşi, influenţa percepţiilor subliminale a fost dovedită şi prin alte experienţe. De 
exemplu, în Franţa, Zajonc a prezentat subiecţilor, la televizor, poligoane de forme 
variate, timp de o miime de secundă. Subiecţii nu puteau să le perceapă. Apoi, rând 
pe rând, a prezentat poligoanele expuse subliminal împreună cu altele, solicitând 
persoanelor supuse experienţei anterioare să aleagă figurile care le plac mai mult. S-a 
constatat că au fost preferate mult mai multe poligoane din cele proiectate anterior, 
decât cele înfăţişate prima oară, cu toate că nici un poligon expus subliminal n-a fost 
recunoscut ca atare. Rezultă o influenţare a evaluărilor prin prezentare subliminală, 
care pare a avea un ecou afectiv. 

O observaţie cotidiană confirmă această constatare. Când ieşim în faţa unui 
cunoscut, luat prin surprindere, pe fizionomia lui observăm, în prima fracţiune de 
secundă, o expresie bucuroasă sau contrariată, în funcţie de sentimentele pe care el le 
are (în mod sincer) faţă de noi: e momentul percepţiei subliminale. Imediat ce 

devine conştient de identitatea noastră, pe fată i se aşterne expresia amabilă - cerută 
de politeţe dar care nu spune nimic despre atitudinea sa reală. 

Tot percepţia subliminală explică următorul fapt: mergem pe stradă şi ne vine în 
minte imaginea unui cunoscut, când, deodată, iată-1 în faţă noastră! „Tocmai mă 
gândeam la tine ! " spunem noi, dar, de obicei, imaginea lui ne-a fost evocată datorită 
unei percepţii subliminale provocate de vederea la mare distantă a siluetei sale. 


2. Percepţia formelor 

A. Obiect şi fond în percepţie 

Forma obiectelor din jur ne permite identificarea lor. Recunoaşterea necesită o 
distincţie între obiect si ambianţa în care se află. în psihologie (ca şi în pictură), se 
vorbeşte de obiect şi fond. Când percepem ceva, nu e sesizat totul cu aceeaşi claritate. 
Privesc un trandafir care îmi apare foarte clar, în toate amănuntele sale ; el constituie 
„obiectul percepţiei". în acelaşi timp, iarba din jur, pământul, casa din spate apar 
foarte neclar - ele formează „fondul percepţiei". în cazul amintit, cristalinul se 
acomodează distanţei la care se află floarea - de unde claritatea imaginii sale. în alte 
situaţii însă, intervine doar atentia, ca atunci când elevul se uită la profesor, dar 
ascultă ceea ce îi povesteşte colegul de bancă, vorbele acestuia fiind obiectul real al 
percepţiei sale auditive. 

în funcţie de situaţie, de modificările ce survin obiectiv sau subiectiv, fondul 
poate deveni obiect al percepţiei, iar ceea ce a fost obiect apare neclar, constituind 
fondul. De pildă, o mişcare intervenind lângă trandafir ne atrage atenţia si un gândac 
devine centrul preocupărilor noastre, floarea intrând în fondul imprecis al senzaţiilor. 

De ce depinde distincţia dintre obiect si fond? Ea este influenţată atât de cauze 
obiective cât şi de cauze subiective. 

Cauze obiective: 

a) Diferentele nete între un obiect si altele înconjurătoare ; acestea se pot reliefa prin 
conturarea precisă a limitelor, prin forma pregnantă a unui corp sau prin deosebiri 
mari în ce priveşte coloritul. Un automobil negru se distinge net de albul peretelui 
unei case pe care se profilează. Contrastul de culoare e menit să ne atragă atenţia 
cu uşurinţă: o floare roşie se distinge fără dificultate, dar poate scăpa neobser¬ 
vată, când are în spate o perdea tot roşie. De aceste proprietăţi se ţine cont în 
confecţionarea reclamelor, care trebuie să atragă atenţia cu uşurinţă. Dimpotrivă, 
în armată se iau măsuri pentru ca atât hainele ostaşilor, cât si utilajele (tancurile, 
tunurile) să fie colorate la fel cu mediul ambiant (kaki sau verde închis - vara şi 
alb - iarna), iar contururile să fie estompate (culorile diferite sunt aplicate 
neuniform, formând pete cu contururi neregulate). în acest fel, un tanc văzut de 
departe nu poate fi deosebit de o căpiţă. 

b) Un alt aspect obiectiv îl constituie mişcarea unui corp în raport cu ambianţa. 
Cauzele subiective constau în: a) relaţiile unui obiect cu experienţa mea, cu 

acţiunile mele; bagajul de reprezentări existent favorizează depistarea lui; b) raportul 
dintre unele aspecte ale imaginii percepute şi interesele, dorinţele noastre : mama îşi 
distinge imediat copilul într-o aglomeraţie umană. 

B. Constanţa percepţiei 

în ansamblul unei percepţii, nu toate detaliile au aceeaşi importanţă. De exemplu, 
văd venind de departe o persoană si o recunosc: e prietenul meu N. Dar la această 
distanţă nu se pot distinge trăsăturile feţei, eu îl recunosc după statura sa înaltă, fata 
ovală şi mersul hotărât. Aceste trăsături caracteristice sunt denumite „indici de 
recunoaştere". Ei sunt deosebit de importanţi pentru realizarea lecturii rapide a unui 
text, când nu există răgazul distingerii tuturor literelor din care se compun cuvintele. 
Cuvintele sunt „ghicite" mai ales pe baza primelor şi ultimelor litere. Iată acelaşi 
cuvânt scris incomplet în două feluri: 

..ec.i.ita.e 
ele...ic...te. 

în forma a doua se distinge mai uşor termenul de „electricitate". Comparativ, 
partea de sus a literelor e mai importantă decât cea de jos. Astfel, elevii nu reuşesc să 
citească repede decât atunci când izbutesc să sesizeze indicii importanţi ai tuturor 
cuvintelor uzuale. Când ajungem la un cuvânt rar, puţin cunoscut, toti începem să 
silabisim! 

Indicii de recunoaştere constituie părţi importante, caracteristice ale obiectelor 
sau fenomenelor, pe care noi le considerăm constante, deşi aspectele percepute 
variază. De pildă, masa din sufragerie o percepem dreptunghiulară, cu toate că 
imaginea ei pe retina ochilor noştri n-a fost niciodată dreptunghiulară. Pentru a o 
vedea dreptunghiulară ar trebui să stăm atârnaţi drept deasupra mijlocului ei, poziţie 
în care nu ne aflăm niciodată. în mod obişnuit, imaginea din ochi este un patrulater 
neregulat ori un trapez. Experienţa noastră ne-a dovedit însă caracterul ei dreptun¬ 
ghiular. 

Tot asa, o monedă metalică o considerăm rotundă, circulară, deşi imaginea ei 
obişnuită e un oval turtit. Ca să o percepem rotundă, ar trebui să o ţinem la înălţimea 
ochilor noştri şi perpendiculară pe axul vizual, ceea ce se întâmplă extrem de rar. 

Asemenea fenomene sunt caracterizate ca probând constanţa percepţiei. în cazu¬ 
rile citate, e vorba de constanta formei obiectelor. Există şi o constantă a mărimii: 
consider că fratele meu e înalt, indiferent dacă se află la 1 metru sau la 6 metri de 
mine, deşi mărimea imaginii retiniene variază foarte mult. De asemenea, există si o 
constanţă a culorii: văd lampa mea de birou ca fiind galbenă, deşi în funcţie de 
lumina din odaie ea apare albă sau cenuşie. 

Aşadar, percepem obiectele prin prisma unui tip, mai bine zis prototip care 
rămâne constant pentru noi, în ciuda variaţiilor impresiilor receptate. Fenomenul este 
prezent si la animalele superioare. Iată: câţiva şoareci găseau într-un labirint un 
semn care marca drumul ce ducea spre hrană. După un timp, forma desenului varia 
(fig. 12). La început erau două triunghiuri albe (inversate), apoi apărea numai 
conturul alb al triunghiurilor si, mai târziu, acest contur era redus la câte două laturi. 


I») (b) (c) 



Fig. 12. Semnele prezentate succesiv şoarecilor. 

